text
stringlengths 0
38.1k
|
|---|
السلام
كالعادة، العوج رجعني بالسيف عليا:
شوفو مآسي صحافة البوز التافهة اش تعمل... المرة الأولى طفيتو، حسبت روحي ما شفتش، مبعد جات قدامي مرة اخرى نلقى 316 جام... يعني نجحو في حركة البوز الي عملوها و ما يهمهمش في أثرها على الناس...
الخبر اش يقول، يقول شدو عندكم، لأول مرة البنوك ترفض تسليف لحكومة رغم أنها عرضت أسعار فائدة كبيرة، و كملوها بشوية بكائيات توحي بالافلاس المبين.... لا و يزيد يقلك غريبة كيفاش العملية ما شدتش انتباه الخبراء و المحللين الاقتصاديين😂😂😂😂😂
شوية تفسير من الاول الساعة، التدوين الحكومي الداخلي يتم اساسا من عند البنوك، الدولة تقول حاجتي بكذا شكون يسلفني و بقداش انتيريس باش يسلفني، عبارة على طلب عروض يعني، و البنوك تشارك كل بانكة قداش و بقداش تحب تسلف، و الدولة عن طريق وزارة المالية، تختار الأفضل (للتبسيط)... و البنوك راهي ما عندها حتى مشكل سيولة باش تسلف الحكومة، خاطرها تتسلف من البنك المركزي و بعدها تسلف الحكومة... و الآلية هذي تقعد تخدم ديييماااا مادام البنك المركزي (ااي هو مؤسسة عمومية) يسلف للبنوك... هذا معناه انو خرافة البنوك ترفض تسليف الحكومة الي كتبها الصحافي الجهبذ، هي دليل اما عن جهل مدقع او عن خبث بغيض يسعى للبوز حتى لو كان الثمن تغليط الناس و تخويفهم....
نجيو توا للكذبة الثانية، و هي كذبة "لأول مرة"، مانا قلنا انو وزارة المالية تعمل طلب عروض شكون يحب يسلف الدولة و بقداش يحب يسلفها، الوزارة، اذا تلاحظ انو سعر الفائدة الي طالبينو البنوك غالي عليها، تنجم ترفض طلب العروض، و تعلن انو غير مثمر، و تعاودو، و البنوك تنقص في الانتيريس الي طلبتو، و هذي يا صحافي، راهي صارت عشرات المرات قبل و ماهياش اول و لا اخر مرة...
نجيو الكذبة الثالثة، و هي رفض البنوك رغم انو سعر الفائدة هام، و هوني نعاودلك كلامي يا صحافي، البنوك هي الي تعرض الانتيريس الي تحب تسلف بيه و الوزارة هي الي تقبل او ترفض....
يا رسول الله، كان صحافي جاهل، فاش قام تتجلطم على حاجة ما تفهمهاش، و كان موقع يلوج على البوز باش يجيوه زوّار أكثر و يربح في جرتهم فلوس من الاشهار، وقتها لعنة الله على الي سماكم صحافة...
توا نرجعو في فرصة قادمة لمزيد الحديث على آلية التداين الداخلي للحكومة من عند البنوك الي بدورها تتسلف من البنك المركزي، و نحكيو على إيجابيات و سلبيات العملية على الاقتصاد و على حياة التونسي كل يوم...
على خير |
مسرحية جانفي
النواب صوتو على قانون المالية 2018 في 10 ديسمبر الي فات... اليوم بقدرة قادر، تذكروا كلهم بحكامهم بمعارضتهم انو فيه زيادات في الأسعار و يساءلوا في وزير التجارة و المالية😂😂😂😂...
اتحاد نقابات الوظيفة العمومية، بعد ما عدى 7 سنين يفتك في زيادات متتالية جعلت نصيب اجوره في ميزانية الشعب التونسي توصل 45%، متقلق من الزيادات في الأسعار الي بكلها زيادات في الضرائب لتغطية عجز الميزانية، نفس اتحاد نقابات القطاع العام الي رفض كل ترفيع في سن التقاعد و اجبر الدولة تزيد نقطة في الضرائب على الدخل لتغطية صندوق تقاعد موظفي الدولة، اليوم متقلق من اثقال كاهل الأجراء و الشركات بالضرائب... و طبعا تذكروا اليوم قانون صدر في النصف الأول من ديسمبر الي فات...
النواب و اتحاد نقابات الوظيفة العمومية يحبو يصرفو على التنمية و على رخص الاسعار و ما يحبوش اثقال كاهل المؤسسات الخاصة بالضرائب باش تواصل الاستثمار و تخلق مواطن شغل، و ما يحبوش يرفعو في سن التقاعد لإنقاذ صندوق تقاعد موظفي الدولة، و ما يحبوش إثقال كاهل الأجير بالضرائب، و يكرهو حاجة اسمها تداين، و بكلهم على بعضهم عندهم حلول سحرية فورية لمقاومة الفساد و التهرب الجبائي و التهريب...
الحاصل سرك عمار والله |
تحية للمرابطين في هذا البرد القارس على حدود الوطن في الجبال و الصحاري و البحار من جنود و حرس و شرطة و ديوانة...
كل سنة و انتم حماة الديار
ربي يحمي بلادنا |
سلام عليكم
في تونس، الأرقام الاقتصادية متاع انتاج 2017، هي تقريبا افضل الأرقام منذ الثورة، لكن على مجموع السنوات، مازالت كلّ الأرقام في منطقة حرجة سواء من حيث العجز في تعاملنا بالدوفيز مع الخارج، او من حيث عجز ميزانية الدّولة، او من حيث التّداين..
لو كنت أستاذ يصلّح في ورقة امتحان Macroéconomie، كنت نقول انّو البلاد هذي ارقامها سيّئة، حتى لو أحرزت نوع من التقدّم في عام 2017، باقي مجموع ارقامها سيّئة... علاش؟ خاطر كلّ النظريات الاقتصادية مبنيّة على عبارة (toute chose étant égale par ailleur) و هذي عبارة تقريبا معناها "مع اعتبار انّو باقي الأوضاع عاديّة"...
احنا بلادنا في ظروف عاديّة منذ الثّورة؟؟؟ هراء... هذاكا علاه، رغم كلّ شي، نبقى نضحك لمّا نسمع محلّلين في الاعلام يندبو فيهم حيار و يقراو في الأرقام و يتغبنو...
الاقتصاد عمرو ما كان الهدف منّو ارقام متناسقة، الاقتصاد هو مجموعة إجراءات في ظروف معينة الهدف منها المحافظة على البناء الاجتماعي لشعب ما و السعي لتوفير ظروف معيشة طيبة لأقصى عدد من المواطنين، الاقتصاد يتأثّر بكلّ الظروف الأمنية و الاجتماعيّة و السياسيّة و الجيوستراتيجيّة الإقليمية و الدّولية... تذكروا يا توانسة كلّ الاهوال الي تعدّات على بلادنا بعد الثورة، تذكروا حالة الانفلات التام الي صاحبت الثورة، تذكروا الحروب الاهلية الي صارت بين العروشات و بين الحوم، تذكروا بعدها انو بلادنا سال دمها بعمليات إرهابية قذرة، تذكروا الاغتيالات و الي وراهم، تذاكرو العرك و البونية في الشوارع بين الأحزاب السياسية، تذكروا الإضرابات المهولة الي مرت على البلاد في الفسفاط و البترول و المعامل و التعليم و الصحّة و النّقل، تذكروا الكياسات المسكرة، تذكروا انّو بعد الثورة تعدّات اصعب سنوات اقتصادية على أوروبا اهمّ حريف لصادراتنا، تذكروا انّو سنوات بعد الثورة البترول وصل 150 دولار، تذكروا انّو معبر راس الجدير كان اكبر معبر حدودي في افريقيا من حيث حجم المبادلات التجارية، تذكروا انّو قبل الثورة كنّا نتسلفو بكل سهولة و بنسب فائدة تافهة، و تذكروا كلّ هذا، و اغزرو لبلادكم، تذكرو هذا الكلّ و اغزرو لبلادكم اليوم، تونس واقفة رغم مشاكلها، تونس خير بالف مرة من عشرات الدول الي في وضعها...في كلّ مرّة فما رجال و نساء وقفت للبلاد، في كلّ مرّة لقينا الحلول، في كلّ مرّة فما ناس سبقت تونس على أي شي اخر و ضحّات، و تونس واقفة، تذكروا، انّها فيها رجال و نساء، و انها ما طاحتش و موش باش اتطيح، فيها اغلبية تخدم بقلب و رب، فيها الاف امثلة النجاح،
تذكروا أخيرا، انو الاقتصاد أولا و خاصّة معنويّات، و صدقوني، البلاد هذي، عندها كل المقوّمات السياسية و الاجتماعية و الديمغرافية و الجغرافية باش تنجح اقتصاديّا، و صدقوني الشعب هذا بكلّ مشاكلو، ورّى كلّ مرّة انّو قادر ياقف لبلادو، و صدقوني مرّة أخرى، و هوني راي تقني بحت: عندنا كلّ المقوّمات الاقتصادية باش ننجحو، و انا متأكد انّو البلاد هذي مستقبلها خير، متأكذد انّو عام 2018 مهما كانت صعوبتو، باقي باش نعدّيوه بالخير و بلادنا احسن، صدقوني يا توانسة مهما كان حجم مشاكلنا، غلبناهم، و مازلنا نغلبوهم، يكفي ناثقو في ارواحنا، في بعضنا، في بلادنا، و صدقوني، غدوا خير يا بلادي، غدوا خير
عامكم مبروك |
بدون تعليق😣
باش تعرفو كيفاش أحزابنا و منظماتنا ما عندها حتى اهتمام بتونس، عمركم ما تشوفوهم ينددو بالهمجية الشعبية، خاطر همهم الوحيد هو الكراسي، همهم الوحيد تعطيل من يحكم لأخذ كرسيه، كان الأمر هكذا مع حكومات الجبالي و العريض و الآن نفس الشيء مع حكومات الصيد و الشاهد، الي موش في الحكم يسكت و يشجع على حرق تونس، فقط لإفشال من يحكم... أحزابنا و منظماتنا خرساء عن خير تونس، هوجاء في السعي لخرابها للاسف |
معلومة:
البورصة، هي سوق تتباع و تتشرى فيه اسهم الشركات
و باش اي مواطن يبيع و يشري في بورصة تونس، لازمو يحل حساب عند وسيط في البورصة، و ينجم هو يأمرو باش يبيعلو و يشريلو الي يقلو عليه، كيما ينجم زادا ياخو من عند الوسيط log in و mot de passe و يدخل للانترنات يبيع و يشري اسهم مباشرة من دارو
قائمة وسطاء البورصة :
http://www.bvmt.com.tn/fr/intermediaire/list |
السلام عليكم
النظام التقديري، بين اقتراح الحكومة، و ما قرّره السّادة النّوّاب
باش نعاود نحكيلكم على التظام التقديري مرّة أخرى...
الوضعيّة الحاليّة قبل 2018:
النظام التقديري في تونس يشمل حوالي 400 الف شخص، و يتمتعو بيه ناس خاضعة لشروط معينة كيما رقم معاملات ما يفوتش 100 الف دينار و امتلاك سيّارة واحدة و غيرهم من الشروط البسيطة... الناس هذي تصرّح بالمداخيل الي يظهرلها باش تصرّح بيها، و اذا تصرّح بأنّو مداخيلها اقل من 10 الالف دينار، تخلّص ضريبة بـ 150 دينار اذا كان موجودة داخل المناطق البلديّة، و 75 دينار اذا خارجها، يعني عام كامل يخلّص ضرائب 75 دينار او 150 دينار... و الناس هذي، إذا يصرّح انّو مداخيلهم بين 10 و 100 الف دينار في عام معيّن، نقولو مثلا واحد من النّاس هذي، صرح انّو باع بـ 50 الف دينار في عام معيّن، فإنّو ما يخلّص الّا 150 دينار الي حكينا عليها، و فوقهم 3% من الفرق بين 10 الاف دينار و ال50 الف دينار الي صرّح بيهم، يعني الي عمل رقم معاملات بـ 50 الف دينار، يخلّص 1350 دينار ضرائب متاع عام كامل.... هذا طبعا إذا صرّح انّو عمل رقم معاملات فوق ال 10 الاف دينار، وإذا مشى أصلا للقباضة وعمل تصريح كيما يفرض عليه القانون... شنوّا نتيجة الاحكام هذي؟
اوّلا، على الـ 400 ألف شخص منخرطين تحت النّظام التّقديري، فما 200 ألف يعملو تصريح بمداخيلهم، يعني فمّا 200 ألف واحد بين مقاهي ومطاعم وتجار وحرفيّين ما يخلصو في حتّى ملّيم ضرائب... مازال،
ثانيا، الـ 200 ألف الي يصرحو بمداخيلهم، منهم 180 ألف يصرحو انّو رقم معاملاتهم في العام ....اقلّ من 10 الاف دينار... و يخلصو في 75 او 150 دينار ضرائب على عام كامل....
الوضعيّة هذي خلّات انّو مجموع الضرائب الي جايّة من النّظام التقديري، ما تفوتش 28 مليون دينار في 2016 يعني بمعدّل 70 دينار في العام لكلّ واحد من النّاس هذي، و لمّا نقارنو هذا المبلغ بمساهمات الشّهّارة او الشركات الخاضعة للنظام الحقيقي (يعني محاسبة قانونية يسهل التثبّت منها بالوثائق) نفهمو حجم المهزلة و حجم الظّلم الي يعانيو فيه النّاس المنظمة في البلاد هذي....
في قانون الماليّة 2016، الحكومة حاولت تبدا تصلّح، و قالت انّو التمتّع بالنّظام التّقديريي يدوم 3 سنوات فقط، و الناس الموجودين فيه ديجا قبل 2016، يخرجو منو آليا في 2019، و أي واحد يحب يقعد في النّظام التّقديري، لازمو بعد ما يوفاو ال3 سنين، يعاود يقدّم للقباضة كلّ الاثباتات الباتّة حول حقيقة رقم معاملاتو و نشاطو و املاكو من السيارات و غيرهم من الشروط...
مقترح الحكومة:
الحكومة، عبر خبراء الجباية في وزارة الماليّة، اقترحت المرّة هذي الغاء النظام التقديري و تغييرو بنظام اسمو نظام المؤسسات الصغرى، و في النظام هذا، الحكومة حدّدت نسب معينة للارباح متاع الناس هذي حسب نوع النّشاط و منطقة الانتصاب، و الاهمّ انها حدّدت نسب قيمة ضريبة دنيا لازمو يدفعها المطالب بالضّريبة مهما كان المبلغ الي صرّح بيه هو ضعيف، و الضّريبة الدّنيا هذي تتراوح بين 100 دينار في العام بالنسبة لتاجر المواد الغذائية في منطقة نائية، الى 2500 دينار بالنسبة لمطعم او مقهى في منطقة ممتازة... المقترح هذا كان ممكن يرفع من مساهمة جماعة النّظام التّقديري الى 100 مليون دينار سنويّا حسب رايي...
ماذا فعل النّوّاب في قانون الماليّة النّهائي؟
اوّلا، مقترح الحكومة تمّ الغاءه تماما
ثانيا، زادو عام في التمتّع بالنظام التّقديري، و أصبح 4 سنوات بعد ما كان 3...
و أخيرا، رفعو من الضّريبة الدّنيا الي حكينا عليها لفوق، الي كانت 75 دينار الى .... 100 دينار، و الي كانت 150 دينار الى... 200 دينار، و هذا مهما كان نوع النّشاط، سواء لتاجر المواد الغذائية في اتعس منطقة في كامل تونس او صاحب المطعم و المقهى في اكثر منطقة فيها حركيّة اقتصاديّة في تونس كاملة...
على خير يا توانسة |
صباح النور بلادي
اليوم باش نحكيلكم على شركة تونسية، شركة مادّة شخمة بكل ما تعني الكلمة من معنى، سبق حكيتلكم عليها و هي شركة EPPM... الشركة هذي مختصة في هندسة و بناء المنشآت الكبرى في مجالات النفط و المياه و التطهير... الشركة هذي شركة خاصة تونسية100%، مهندسيها و عمالها توانسة و تخدم اساسا خارج تونس في الخليج و في إفريقيا... سبقلي شخصيا اني عملت فيها و كانت من احلى فترات حياتي المهنية، الشركة هذي كانت عام 2008 أنجزت اكبر مشروع خارج تونس تنفذه شركة تونسية و هو مشروع حارقات الغاز بالجزائر الشقيقة، و المشروع هذاكا دخل لتونس عامتها 60 مليون اورو...
الشركة هذي تنافس في أعتى شركات الهندسة و التنفيذ العالمية من ايطاليا و هولاندا و فرنسا و امريكا، و تفكلهم في صفقات في العالم أجمع... هبلتهم اصل😂... و السر هو التزامهم بأرقى معايير العمل و الجودة و السلامة في العالم...
و جبدتلكم عليها خاطر البارح برك فين أعلنت النجاح في إعادة تشغيل 6 منصات نفط في انغولا، المنصات هذي، كانت متوقفة عن العمل لأسباب تقنية معقدة و كانت تسيّر فيهم شركات أجنبية عجزت و هزت يديها و مشات، البارح، الشركة التونسية EPPM أعلنت نجاحها في إعادة تشغيلهم 😊...شبعة دوفيز لتونس بإذن الله، و تأكدوا انو الناس هذي الي عرفتهم شخصيا تخلّص في ضرائبها بالمليم و ما عندهاش حسابات في الخارج، اي نعم، في تونس فما ناس تخدم بقلب و رب و تحترم القانون... ربي يبقي عليهم الستر و ينصرهم على المنافسة خاصة الأمريكية و الإيطالية غير المشروعة (و نحكي عن علم بالأشياء هوني)...
هذي مادّة شخمة تونسية ما استعملناهاش لا في التنبير لا في النوم لا في الكوناكسيون الفارغة لا في الكذب، هذي مادّة شخمة استعملناها في التعب و التضحية و النجاح...
في العالم، الدول المتقدمة تعاون هذا النوع من الشركات بشكل رهيب، حجم مساعدات الدول الأوروبية لشركة airbus يبلغ حولي 22 مليار دولار من 1999 لليوم بعنوان البحث العلمي، يوينغ كيف كيف، و مازالت ولاية واشنطن كي اعطاتها تخفيض جبائي ب 322 مليون دولار لاقتناء أرض في واشنطن..
يا ريت احنا في تونس تكون عندنا استراتيجية لمساندة الشركات الممتازة لنجعل منها شيئا فشيئا قاطرات لاقتصادنا الوطني... (الي كالعادة باش يخدم مخو كوم كوا نحب نعاون EPPM، اعلموا اني لم ارى احد منهم من عام 2010)...
الخلاصة، صدقوني قادرين على كل شي، فقط العزيمة و التعويل على الذات...
BRAVO EPPM شرفتونا
و تحياتي للزملاء
تحيا تونس،
نهاركم زين يا توانسة |
منع شركة الخطوط الجوية الإماراتية من دخول تونس إلى أن يتعلموا معنى احترام المعاهدات الدولية للطيران المدني... و زايد نحسبوها بمنطق الربح و الخسارة بعد قرار وزارة النقل، هؤلاء تجرّؤوا على الأخوّة و الأخلاق، فما كان الكرامة تلعب توا، و مع كرامة تونس، فليذهبوا إلى الجحيم...
#نكرتم_الاخوّة_والمواثيق_فنكرناكم
#no_women_no_fly |
خارج موضوع الصفحة، الي ما يهموش راي الصفحة في غير الاقتصاد ماغير ما يضيع وقتو و يقرا
الي صار اليوم من دولة الإمارات هو إهانة لتونس بكل ما تعنيه الكلمة من معنى... و تأكدوا انو لو تتعقد الأمور بين تونس و هذه الدولة، فأول من سيدفع الثمن هم الآلاف من التوانسة الي يخدمو غادي...
لذا نصيحتي لكل تونسي يعمل و يسكن في دولة عربية ايا كانت بإماراتهم بقطرهم بسعوديتهم بكلهم على بعضهم من المحيط للخليج، هذي راهي موش دول، يعني رأس مالها واحد من ملوكهم أو رؤساءهم يرقد رقبتو معوجة باش يبعث التوانسة في اول طيارة و يرزيهم في رزقهم... صدقوني هذي اشباه دول، صحيح يظهر انو فما قانون و محاكم و غيرو، لكن كل هذا ما يمشي إلا في الحياة العادية، يكفي كيما قلتلكم واحد من المرضى الي يحكمو اب عن جد يرقد معوج، باش يشرّد التوانسة الي غادي و ما يعطيهم حتى حق.... نصيحتي ليكم هي اياكم تخليو فرنك زايد غادي، ديما الطايح مرفوع، خليو فقط باش تعيشو، الباقي الكل ابعثوه مباشرة لحساباتكم في تونس، و نذكركم انو القانون يسمح لعمالنا بالخارج انهم يحلو حسابات بالدولار او الاورو في تونس...
اياكم تاثقو في هذه الدويلات، فتحضرهم ليس إلا لباسا من البترودولار ينزعونه متى شاء حكامهم المعاتيه...
على خير يا توانسة... |
سلام😕
اخيرا اليوم تم نشر القوائم المالية لشركة الخطوط التونسية لسنة 2016.... الشركة بعد ما سجلت خسارة ب71 مليار خلال سنة 2015، في 2016 حطمت رقما قياسيا في الخسائر التي بلغت.... 165 مليار، و لو نظيفولهم بقية شركاتها التابعة كيما الخطوط الداخلية و الكاترينغ و الهندلنغ... خسائر 2016 تبلغ ... 196 مليار... مع الاشارة ان كتلة الأجور ارتفعت ب12% في 2016 مقابل 2015...
الوضعية هذي خلات القيمة المحاسبية للشركة (situation comptable nette) تبلغ - 94 مليار بنهاية 2016... يعني بالفلاقي هذي شركة لازمنا نصبولها 94 مليار باش تصبح القيمة المحاسبية للشركة تساوي... صفر... و بالطبيعة هوني نحكيو الى حدود 31 ديسمبر 2016... تأكدوا أن سنة 2017 ستزيد من هول الخسائر...
و هذا الكل بالطبيعة السبب فيه هو المؤامرة الماسونية لرأس المال العالمي و الامبريالية الي بركت الخطوط التونسية...خاطر الضحكة و التبسيمة و الفرحة بالحريف و السعي لاحترامه و ارضائه بكل الطرق و الحفاظ على أملاك الشركة و سمعتها الي نشوفوها عند كل الي يخدمو في الخطوط الجوية، هذيكا حوايج مخلية الشركات المنافسة باهتة في قوة موظفينا العموميين😂 (مع احترامي للاقلية النادرة الي تحاول تقاوم التيّار الجارف متاع الرداءة بين موظفي و عملة القطاع العام) ... اما ردو بالكم يا توانسة، الطبوبي و الطاهري قالولكم: الخوصصة متاع المؤسسات العمومية خط احمر (و مانقصدش في الخطوط التونسية بالذات هوني). تي موش مهم كرية مشومة و إلا خسائر على ميزانية الشعب التونسي كل عام و خدمات حموم للمواطن، المهم هالمؤسسات تقعد عمومية و ترتع فيها النقابات... |
إعادة مع تحيين ارقام البنوك الى موفى اوت 2017
هذا المقال اخباري بحت، التفسير فيه نسبة صغيرة
السلام عليكم
البنوك
مرحبا بيكم
اليوم باش نحكيو على البنوك في تونس...
و السّؤال الأوّل هو شنيّة البانكة أصلا، و شنيّة خدمتها و كيفاش تربح فلوس...
البانكا هي شركة تتكوّن برأس مال أصلي، و الرّأس مال الأدنى بالنّسبة للبنوك في تونس هو 100 مليون دينار(هذا كان الاتجاه الاولي، لكن لما مشى القانون لمجلس النواب تم التخفيض فيه ل50 مليون دينار)... تكوّن الشركة البنكيّة اذا، و خدمتها الأساسيّة هي أنها تجمع الودائع من عند الحرفاء متاعها (يعني النّاس الي تخبّي فلوسها في البانكا) و تعطي قروضات لحرفاءها بالنّسبة للبنوك العاديّة، و الا تشري حوايج باسم حرفاءها بالنّسبة للبنوك الإسلامية، و كلّ عام البانكا:
• من جهة تقبض انتريس على القروضات الي تعطيهم لحرفاءها بالنّسبة للبنوك العاديّة، و الّا تربح في ثمن البيع لحرفاءها بالنّسبة للبنوك الإسلامية، و الأنواع الزّوز من البنوك، يأخذو زادا كوميسيون على حسابات حرفاءهم،
• و من جهة أخرى تعطي انتريس للنّاس الي تخبي عندها فلوسها بالنّسبة للبنوك العاديّة، و الا تعطي مربوح خدمتها بفلوس حرفاءها بالنّسبة للبنوك الإسلاميّة ...
هاذم أساسا أهمّ مداخيل و مصاريف تعملهم أي بانكا، و الفارق بيناتهم، تخلّص منّو خدّامتها و مصاريفها الأخرى و الضّرائب، و الي يبقالها هو ربحها الصّافي و الا خسارتها الصّافية متاع العام...
نجيو توّا للبنوك في تونس:
• أوّل بنوك تأسّست في تونس بعد الإستقلال، هي البنوك العموميّة و الي كان ليها وقتها مساهمة كبيرة في تمويل الاقتصاد،
• بعد الاستقلال ببضع سنوات، تأسست بنوك تونسيّة خاصّة، لكنها قعدت صغيرة نوعا ما الى حدودو بداية التّسعينات لمّا قانون الماليّة سمحلها باش تنشط بفاعليّة،
• في أوائل الثّمانينات، دخل رأس المال العربي للقطاع البنكي التّونسي، و كان وقتها اوّل ظهور للبنوك المختلطة التّونسية العربيّة ،
• و في بداية سنوات 2000 دخل رأس المال الأوروبي لتونس، و ظهرت البنوك الي رأس مالها تونسي أوروبي، و في أواخر العشريّة الأولى من القرن الحالي، تكوّنت اوّل بانكا تونسية تنشط حسب مبادئ الصّيرفة الاسلاميّة، و تمّ السّماح لبنك تونسي عربي يخدم بنفس المبادئ و موجود من عام 1983، انّو يكبّر خدماتو و يتوجّه بيها للمواطنين التّونسيّين في تونس...
في تونس اليوم، عندنا 23 بانكا تجاريّة... فمّا أنواع أخرى من البنوك هي البنوك المختصّة او الغير مقيمة، و ماناش باش نحكيو عليها اليوم خاطر الغالبية الساحقة من التوانسة ما يستحقوهاش في حياتهم العاديّة...
قلنا اذا عندنا 23 بانكا تجاريّة، منهم 20 بانكا تجاريّة عاديّة و 3 بنوك تجاريّة تقدّم في منتوجات وفق مبادئ الصّيرفة الاسلاميّة... و بقطع النّظر عن نوعيّة البنوك، هال23 بانكا انّجمو نقسموهم على 3 مجموعات:
• المجموعة الأولى هي البنوك الي الدّولة تملك غالبية في رأس مالهم، يعني البنوك الي انجمو نقولو عليها : المال العامومي، و هوما 6 بنوك : البنك الوطني الفلاحيBNA، بنك الإسكانBH، الشّركة التّونسيّة للبنكSTB، بنك التّضامن الوطنيBTS و بنك تمويل المؤسسات الصّغرى و المتوسّطةBFPME، و تزادتلهم بنك الزّيتونة بعد الثّورة و المصادرة... و البنوك هذي، خاضعة كلّيا لخيارات الحكومة في قرارات استثمارها و انتداباتها و غيرو
• المجموعة الثّانية هي البنوك الي الخواص التّوانسة يملكو غالبيّة رأس مالها: و هي 3 بنوك: بنك الأمانAmen Bank، بنك تونس العربي الدّوليBIAT، البنك التّونسيBT،
• المجموعة الثّالثة هي البنوك الي يملكو اغلبيّة رأس مالها مجموعات بنكيّة اجنبيّة عربيّة او اوروبّية، عددها 13، و البنوك هذي هي : البنك العربي لتونسATB، البركة بنك ELBARAKA، البنك التّونسي السعودي للإستثمار و التّنميةSTUSID، البنك التّونسي اللّيبيBTL، البنك التّونسي الكويتيBTK، البنك التّونسي الاماراتيBTE، التّجاري بنكATTIJARI، الاتحاد البنكي للتّجارة و الصّناعةUBCI، الاتّحاد الدّولي للبنوكUIB، البنك التّونسي الفرنسيBFT (اصبح بعد ذلك ملك حصري متاع الstb)، المؤسسة العربية للبنكABC، سيتي بنكCITIBANK، و بنك قطر الوطنيQNB
نجيو توّا للرّقابة على البنوك،
• أوّل رقابة على البنوك التّونسيّة، يقوم بيها المركز التّونسي، و هي رقابة تهمّ كلّ تعاملات البنوك الي تقدّم أرقامها بصفة شهريّة للبنك المركزي، و للبنك المركزي الحق في القيام بهمام رقابة داخل البنوك، و الرقابة تشمل الجوانب الماليّة و التنظيميّة و الاعلاميّة و كلّ جوانب التّصرّف في البنوك، و للبنك المركزي الحق في اصدار خطايا ماليّة ضدّ كل بنك مخالف لمعايير التصرّف السّليم المحدّدة من طرف البنك المركزي و المعاهدات الرّقابيّة الدّوليّة السّارية في تونس
• ثاني رقابة على البنوك التّونسيّة هي الرّقابة من طرف زوز خبراء محاسبين، و رقابتهم هذي تتمّ مرّة على القوائم الماليّة لجوان و مرّة على القوائم الماليّة في ديسمبر
• ثالث رقابة على البنوك، هي رقابة المجموعات البنكيّة الأمّ بالنّسبة للبنوك التّونسيّة الي تملكها مجموعات بنكيّة اجنبيّة
• رابع رقابة على البنوك هي رقابة وكالات التّرقيم العالميّة (5 وكالات كبرى اساسا) بالنّسبة للبنوك الي تفتح حساباتها لهاته الوكالات (طبعا العمليّة هذي اختياريّة للبنوك الي تبحث عن الشفافيّةظن و العمليّة تتمّ بمقابل تدفعو البنوك باش يتم تقييمها)، و في تونس برشا بنوك ماهياش حالّة حساباتها لوكالات الترقيم العالميّة باش تقيّمها، لكن فمّا بنك واحد حالل حسابات لكل وكالات الترقيم و يدفعلها باش تعملّو تدقيق سنويا...
نجيو أخيرا للأرقام،
حسب البنك المركزي التّونسي، و الى حدود أوت 2017:
• مجموع الفلوس الي حاطّينها أفراد وشركات، في البنوك التّونسية هو حوالي 56195 مليون دينار...
• مجموع القروضات الي ماخذينها شركات وأفراد من بنوك تونسيّة هو حوالي 77286 مليون دينار،
• القروضات للأفراد تسوى 21985 مليون دينار فيها 9817 مليون دينار قروض سكن و 8980 مليون دينار قروض aménagement و 2873 مليون دينار قروض استهلاك
• القروض للشّركات تسوى 55301 مليون دينار فيها 19975 مليون دينار للصّناعة، و 2447 مليون دينار للفلاحة و 4575 مليون دينار للنّزل و المطاعم
على خير |
صباح النور
تعقيبا على ستاتي البارح حول قيام مجلس النواب بحذف معلوم الاستهلاك على الذهب و الأحجار الكريمة من مشروع قانون المالية الذي قدمته الحكومة وكذلك التخفيض في معلوم الاستهلاك على اليخوت و زوارق النزهة. هذا النقاش الي صار في لجنة المالية و أدى لهذا الحذف و التخفيض:
[كلمة ممثلي المجمع المهني للمصوغ]
في مشروع قانون الماليّة تثقيل لكاهل الصاغة,25% معاليم إضافيّة على الذهب و الأحجار العاديّة و الكريمة,1.25% إضافيّة للضريبة على المورد ستقلّص أرباحنا من 2 إلى 1%,كلّ هذه الإجراءات ستدفع الصاغة إلى الطرق الملتوية,سبق أن رفّعت الضريبة على الأحجار الكريمة لذا الزيادة مجدّدا في هذه الضريبة ستدفع للإلتجاء للسوق الموازية,سبق أن وضّحنا للوزير الماليّة السّابق أنّ هذا القطاع يمكن أن يوفّر أكثر من 20 ألف موطن شغل في ظرف 5 سنوات,تدليس الطابع أصبح مطابق للطابع الأصلي ما عسّر عمليّة المراقبة على الإدارة و ما إنجرّ عليه ضرب للصاغة الأمناء,
[النقاش العام]
الهادي بن براهم (حركة النهضة)
توجّهنا هو عدم الترفيع في معلوم الإستهلاك على المواد الأساسيّة و الأوّليّة للتصنيع, و قد تعهّد وزير الماليّة بهذا,
سليم بسباس (حركة النهضة)
في دراسة للبنك العالمي أقرّت أنّ التونسيين يشترون الذهب من تركيا بما قيمته 3 مرّات العملة الخارجة من تونس,
منجي الرحوي (رئيس اللجنة)
بالنسبة لقطاع الذهب المكسّر أعتبر أنّه مصدرا لتبييض الأموال و رفضت كلّ الإجراءات في هذا الغرض منذ 2012,
تمّ الإستماع لمطالبكم و سنأخذها بعين الإعتبار خلال مواصلة نقاش فصول قانون الماليّة,
[الإستماع إلى ممثلي الجمعيّة التونسيّة للأنشطة البحريّة الترفيهيّة]
30% هو معلوم الإستهلاك التي يدفعها الحرفاء على القوارب و في قانون الماليّة الحالي سيرفّع المعلوم إلى 100%, أي أنّ القارب سعر القارب سينتقل من 154 ألف دينار إلى 238 ألف دينار لسعر أصلي للقارب ب 100 ألف دينار,هذا القطاع ذو منتوج 100% تونسي يباع للتونسيين و للخارج,منتجنا تنافسي في الجودة و النوع, 15 شركة في تونس مصنّعة لهذا المنتج سيتمّ القضاء عليها بالترفيع على معلوم الإستهلاك, هذا الترفيع سيشمل الرياضة و السياحة و الترفيه البحري, هذا القطاع يجب أن يطوّر لا أن يقضى عنه إذ إنّه قطاع تتميّز به تونس في المنطقة, لا تكونو شركاء في تدمير هذا القطاع, نحن في طور الإغلاق,
[النقاش العام]
عبد الرؤوف الماي (غير منتمي)
1000 موطن شغل مباشر و 3000 موطن شغل غير مباشر في هذا القطاع,
10 م د دينار فقط هو رقم معاملات هذا القطاع, العائدات الماليّة من هذا الإجراء لن تكون بحجم الخسائر التي سيتكبّدها,
منقول عن موقع جمعية بوصلة
نهاركم زين |
عاد في إطار تعبئة الموارد و التخفيض من عجز الميزانية و التداين، الحكومة اقترحت في قانون المالية فرض معلوم استهلاك ب100% على اليخوت و زوارق النزهة... ياخي النواب الي هبطوها ل50% برك...
الحكومة اقترحت زادا فرض معلوم استهلاك ب25% على اللؤلؤ و الماس و الذهب و البلاتين و غيرهم من الأحجار الكريمة...ياخي النواب ، نحّاوه جملة...
تحيين : الاشكالية موش في النسبة، و لا في المبلغ الممكن جمعو من الحكاية خاطر مهما كانت النسبة باش يكون تافه مقارنة بحاجيات البلاد.... الاشكالية في الرمزية متاع العملية... تجي تفهم تدوخ...
في نفس الوقت و من جهة ثانية، النواب اقترحو وصوتو على رفع قيمة الأداء على وكلاء السيارات و المساحات التجارية الكبرى |
هزلت
عاد في إطار متابعتنا لكل المستجدات الاقتصادية في الإعلام الوطني، جريدة اخر خبر اونلاين هبطت خبر قالت إنها تقدملنا بصفة حصرية قانون المالية 2018 كما صادق عليه مجلس النواب....
استغربت، قلت سبحان الله كيفاش دبروه بهذه السرعة، اما دخلت كومام نشوف، نلقاهم حاطين قانون المالية متاع .... المغرب .... الاتعس اني متأكد ماهمش فاهمين اصلا، لقاوه في انترنات طيشوهولنا بحثا عن البوز...
مصيرهم يفسخو كل شي بعد هذا التنبيه |
السلام
اقراو المكتوب قبل التصويرة من فضلكم
في الصفحة هذي حاولنا كل مرة ارجاع ثقة الناس في الدولة (قلت الدولة و موش الحكومة)، موش بإظهارها في شكل دولة نظيفة عفيفة بدون فساد، لكن على الاقل بمحاولة تفسير حقائق تغيب على غير المختصين، و هكا نكونو على الاقل ساهمنا في نفس شعبوية بعض الصفحات و الأشخاص(سياسيين او غيرهم) الي يسعاو بكل الطرق لتدمير فكرة الدولة في ذهن المواطن...
يعلم ربي مجهودنا هذا كان عندو هدف واحد: الحفاظ على تونس و التوانسة، خاطر تدمير الدولة، يؤدي آليا الخراب التام لهذا الوطن، خراب قد يدوم عقودا من المآسي و الفوضى و الدم و التشرد قبل أن تهدأ الأمور مجددا...
نحن نعلم أن لا امل في اي نهوض اقتصادي دون ثقة في مؤسسات الدولة، حاولت بكل جهدي انبه التوانسة من المرضى الي يحبو يدمرو دولتهم بالأكاذيب... لكن من الجهة المقابلة، لما نقرا تدوينة الدكتور صحبي بن فرج حول المناورات الي صايرة لنسف قضايا الفساد، نقول انو اكبر خطر على الدولة، موش الخبثاء الي ينشرو في الاكاذيب، بل تصرفات الناس الي تسيّر فيها....
#تونس_في_دمي |
السلام عليكم
إعادة
"أقعدو فيها و تمشي تشيّت تونس"، "ديناركم ان شاء الله يتخرب"، "البلاد هذي جحيم الي عاش فيها موش باش يتحاسب نهار آخر"، "ندبّر راسي و ما على باليش بيكم"، "علمكم ما يعنينيش، نحب نتصرّف في فلوسي و ما يهمنيش فيكم"... و غيرها من عبارات تبارك الله يقولو فيها بعض (و نأكّد على بعض) التوانسة الي نرجسيّتهم المرضيّة خلّاتهم يتوقعوا انّو تونس لازم تحنّيهم باش يرضاو عليها، و الّا فهي لا شيء بالنّسبة لهم...
أنت لاباس عليك؟ رجل اعمال؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون (مهما كان حالهم، موفرينلك أمن على رزقك و اع(هلك)، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... قريت؟ المدرسة و المعهد و الجامعة و المعلمين و الأساتذة و الأساتذة الجامعيّين، بكلهم صرف على بناءهم و على اجورهم الشعب هذا من ضرائب مواطنيه و شركاتو... سيّارتك و سيّارات و شاحنات شركاتك اتذور في البلاد على طرقات صرف على بناءهم الشعب هذا من ضرائب مواطنيه و شركاتو، شركاتك تستعمل في الماء و الضوء المدعّم من ميزانية الشّعب التّونسي...، الاكل الي في كرشك دفع جزء من كلفتو الشعب هذا...عندك كوادر و خبراء يخدمو مع شركاتك؟ كل واحد فيهم صرف على تكوينو الشعب هذا دم قلبو من ضرائب مواطنيه و شركاتو... جواز سفرك الأخضر الي مكنك باش تخرج اول مرة من البلاد هذي و تعمل افاريات و سياحة، هو جواز خذيتو خاطرك جزء من الشّعب هذا، البنوك الي تتعامل معاهم و تاخو منهم في القروضات و تخبي فيهم في فلوسك، لولا انّو الشعب هذا صرف من ضرائب مواطنيه و شركاتو باش يكوّن كوادرهم، راهم موش موجودين... سلعتك يشري فيها الشّعب هذا و موش شعب آخر اذا كانت سلعة لا تمكّنك من التّصدير، و اذا انت مصدّر، فراهو الشعب هذا بفضل ادارتو عملك إجراءات تشجّع على التّصدير و قبل يعطيك تشجيعات نقصت من ميزانيتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت صاحب مهنة حرّة؟ محامي مهندس، طبيب، خبير محاسب، محاسب، عدل؟ انت تاجر او حرفي؟ صاحب محلّ، صاحب مطعم، مقهى، محل تجاري، ورشة؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... تكوينك في الجامعة تكلّف مليارات دفعهم الشّعب هذا من دم قلبو ضرائب مواطنيه و شركاتو، سكنت في المبيت الي بناه الشعب التّونسي، ركبت في النقل العمومي بإشتراك رمزي و الشعب التونسي تكفّل بالكلفة الحقيقية متاع نقلك، شريت دواء مدعّم من عند الشّعب التونسي، استعملت ماء و ضوء و محروقات مدعّمين بالاف المليارات من ضرائب الشعب التونسي بمواطنيه و شركاتو... تخدم في القطاع الخاص خاطرك تكوّنت في المستشفيات العموميّة الي بناها الشّعب التّونسي بآلاف المليارات من ضرائب مواطنيه و شركاتو، تترافع في محاكم بناها الشّعب التّونسي بآلاف المليارات من ضرائب مواطنيه و شركاتو.... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت موظّف عمومي؟ عامل في القطاع العمومي؟
شهريتك يدفع فيها الشّعب التّونسي من من ضرائب مواطنيه و شركاتو، انت من المحظوظين في تونس الي نجمت تدخل لخدمة ما تتظلمش فيها، تغطيتك الاجتماعيّة و أوقات خدمتك و العطل متاعك مضمونة بالقانون و لا احد يعتدي عليها، انت من المحظوظين الي تتمتّع بإستقرار العمل و ما تخافش تطّرّد و هذا يسمحلك انّك تكون من أصحاب الاولويّة في القروض... كل هذا لأنك تخدم عند الشعب التونسي... انت تعيش من مواد مدعومة بفضل ميزانية الشعب التّونسي، انت تستهلك في ماء و كهرباء و محروقات مدعّمين بآلاف المليارات من ضرائب الشعب التونسي بمواطنيه و شركاتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت تعمل في القطاع الخاص؟ انت تعتبر نفسك اقلّ حظّ من غيرك اذا لم تكن من الكوادر الي يخلصو برشا؟
و رغم كلّ شيء، انت تتمتّع بكلّ ما وفّره الشّعب التّونسي من امن و عدالة و طرقات و مستشفيات و دعم مواد غذائيّة و ادوية و وسائل ترفيه... الطريق الي تمشي فيه، المدرسة و المعهد و الجامعة الي قريت فيهم، الضوء الي تستعمل فيه، الماء الي تشرب فيه، كلّهم من افضال هذا الشّعب عليك... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت شاب نقرا لا علاقة بكل هؤلاء؟
تونس ما عملتلك شي؟ تونس بلاد خايبة؟ في بالك انو المدرسة و المهد و الجامعة الي خلّاتك تخرج من الامية تتكلّف أموال مهولة دفعهم الشّعب هذا؟ في بالك الي الأستاذ الي يقرّي فيك يخلّص فيه الشّعب الي داير بيك في الطريق؟ في بالك انّو القهوة الي تقعد فيها و تهزّلها في صاحبتك لولا ما وفّره الشعب الي داير بيك من امكانيّات اساسيّة راهي موش موجودة؟ في بالك انّو حتّى طابع السكّر الي تحطّ فيه في قهوتك، الشّعب الي داير بيك مدعمو باش سيادتك تنجّم تشرب قهوة، في بالك انّو الستاد الي تشجع فيه جمعيتك متكلّف مئات المليارات دفعهم الشّعب الي داير بيك من دم قلبو من ضرائب مواطنيه و شركاتو؟ في بالك انّك تهمل في الشّارع و تروّح مطمان و متأكّد انّو بوك و امّك و خوك و اختك لاباس ما تعدّى عليهم حدّ خاطر فمّا امن و قضاء جهّزهم و دفع اجورهم الشّعب الي داير بيك؟ في بالك انّو لولا دعم المواد الأساسيّة الي دافعو الشّعب هذا من دم قلبو، راهي حتى الوجبة الي يوفّرهالك بوك طاح مستواها؟ في بالك انّو هاك الكرّاسة الي تكتب فيها مدعّمة كيف كيف من ضرائب دفعها مواطني و شركات الشّعب الي داير بيك؟ في بالك انو الطبيب الي يداوي فيك و في عايلتك و تسترجعو مصاريفو من منظومة ضمان صحّي يدفع فيها الشّعب الي داير بيك؟ في بالك انو الPc الي تكوناكتي منو لولا الشعب هذا خدم و صدر و دخل عملة صعبة و لولا الشعب هذا تسلمف عملة صعبة باش نجمنا نستوردوه راك ما تعرفش كيفاش يحل الPc اصلا ؟ في بالك انو انترنت الي تستعمل فيها، الشعب الي داير بيك في الشارع صرف مئات المليارات من ضرائب مواطنيه و شركاتو على تجهيزاتها باش وصلت لبيتك و تلفونك؟ في بالك؟ في بالك؟ في بالك؟؟؟ ... في بالك انّو الشعب هذي و البلاد هذي طامعين انّك انت توّا تعطيهم و تعمللهم و موش العكس؟
انت من الطبقة السياسية تحكم و تعارض ؟
الهواء الي تتنفس فيه راهو بفضل الشعب هذا، انت غادي خاطر الشعب هذا حطك بعد بعدما بعدما انت وعدتو بالكذب او عن جهل بالجنة على الارض، لذا إياك تقول انك فشلت بسبب ظروف أو تعطيل، لما تقدمت للانتخابات عارف روحك موش باش تحكم سويسرا بل تونس بمشاكلها، أي عذر لفشلك هو فقط دليل انك فاشل، أي نقص ثقة من الناس في دولتهم، سياساتك مسؤولة عنه مهما فعلت المعارضة، انت المسؤول الوحيد، و البلاد هذي و الشعب هذا أصحاب فضلك عليك في مكانك و تكوينك و اكلك و شريك، انت لا شيء بدون هذا الشعب، و كل تهاون منك في إرضاء هذا الشعب خيانة، كل جبن منك إزاء الفساد خيانة، كل تقاعس أو كسل خيانة، لو عملت ليلا نهارا فستظل أيضا و دائما مدينا لهذا الشعب بما انت فيه....
اخيرا، راني ما قلتش نعيشو في جنة، و ما قلتش الي يحب خير عيب عليه، و ما قلتش بلادنا مسيرة كأحسن ما يكون التسيير، قلت فقط، انو كل ما نملك الان كأشخاص، كل ما نعيش فيه الآن، مهما كان بسيطا أو ذو جودة ضعيفة، نحن نملكه و نعيش فيه بفضل تونس و شعبها، و هذي حقيقة، حقيييييييقة، مانيش نحكي لا على ديمقراطية لا عدالة لا مقاومة فساد لا حكومة لا والو، نحكي توا، وضعك توا، ابسط شي انت تستعمل فيه، ابسط شيء مهما كان تافه، راهو بكلو بفضل الشعب هذا و ضرائب مواطنيه و شركاتو... و الي ماشي في بالو انو ابسط الاشياء الي حكينا عليها جات بلاش راهو جاهل او مخبول....لذا تواضعوا و لا تسبو تونس مصدر كل ما انتم فيه
الى كلّ هؤلاء المتبرّمين من هذا الوطن، انتم لاشيء بدون كلّ ما قدّمه لكم هذا الشّعب و هذا الوطن، لاااا شيء تماااااما، فضل الشعب هذا و الوطن هذا عليكم عظيم و جبّار و لن تتمكّنوا من ردّعشره... خدمات و منتجات و ظروف موش كيما كندا و المانيا و اسكندنافيا و اليابان و كوريا؟؟؟ اكيد، لكنها خدمات و منتجات و ظروف افضل ممّا تقدّمه عشرات و عشرات الأوطان لمواطنيها... تحبّو خدمات و منتجات كيما كندا و المانيا و اسكندنافيا و اليابان و كوريا؟؟؟ كونوا كما هاته الشّعوب في الثقة و الاستشهاد في العمل و التحضّر و احترام حرّيات الغير و احتقار الي ما يخلصش ضرائبو، وقتها لن تتساءلوا لماذا لا نعيش مثلهم، خاطر سنعيش مثلهم بدون شك لو تصرّفنا مثلهم....
على خير
#استهلك619 |
آخر ستاتي حول موضوع القدس و تظاهرات التنديد :
الصفحة مع كل مظاهر التعبير السلمي عن الرفض الشعبي لقرار المعتوه ترامب (على فكرة هو لم يقرر شيئا جديدا، قانون تحويل سفارة امريكا تمت الموافقة عليه في الكونغرس منذ سنة 1995 و كان في كل 6 اشهر يتم تأجيل تنفيذه من طرف الرؤساء المتعاقبين، يعني من 22 سنة لتالي و العرب يتفرجو و ما عملو حتى محاولة لوبيينغ لتغييره)...
لكن الي نشوفو غباء و طمزان عينينا بأيدينا، هو الإضرابات و تعليق و تعطيل العمل... الي بالحق غاضب من القرار الامريكي، كان ينجم يتظاهر يوم السبت او الاحد او اي وسيلة تعبير شعبي ذكي اخرى، اما سكر المؤسسات و بطل الخدمة و بطل القراية، هذا يتسمى غباء، و صدقوني أكثر ناس سعادة بهذا التصرف هوما الأعداء الي خارجين انددو بيهم، خاطرنا هكا قاعدين نأكدولهم اننا اغبى من ان ننهض من ضعفنا يوما
و على فكرة، ما تنساوش، اليوم تعداو 4 أيام و تونس على القائمة السوداء للاتحاد الأوروبي مع كل ما يعنيه الأمر من عواقب كارثية على اقتصاد بلادنا و على عيشة المواطن... |
صباح النور
عندما تساوي عزيمة شخص عزيمة شعوب كاملة
صورة من جريدة كندية صادرة في ديسمبر الحالي
نهاركم زين يا توانسة
تحيين، المقصد من المقارنة مع المنتوج الداخلي الخام هو إظهار الحجم فقط... يعني طبيعي انو المنتوج الداخلي الخام هو خدمة عام واحد و الثروة كونوها سنين... |
منقول على صديق و بإذنه
يالله، ربي يحسن العاقبة، ليلتكم زينة
اسرائيل - وكالات
نقل مصدر من جريدة هاآرتز أن رئيس الوزراء في الكيان الصهيوني يعرب عن عميق انشغاله لتعطل مؤسسة البريد بجندوبة و المرافق البلدية المحيطة خاصة في غار الدماء معربا عن أسفه من عدم تمكن المواطنين من استخراج مضمون ولادة و الانتظار وقتا اطول من اجل سداد المعلوم المتخلد بذمتهم لدى القباضة، كما شدد نتنياهو رئيس الوزراء الاسرائيلي على نية اسرئيل التوسط لدى الولايات المتحدة لتثنيها عن هذا القرار الذي من شأنه ان يتسبب في غلق المرافق العمومية ببني مطير و بوسالم الأمر الذي سيمنع التلاميذ من دراستهم و المواطنين من قضاء حاجتهم و يزيد في عذابهم في مناطق مهمّشة اصلا و هو ما سيزعزع استقرار مؤشر ناز-داك.
كما تخشى الشركات الاسرائيلية و الأمريكية على حد السواء الاضراب المزمع تنفيذه في ديوان الحبوب بفرنانة من ولاية جندوبة لما في ذلك من تداعيات خطيرة على الاسعار في البورصة العالمية للحبوب
مسألة للمتابعة في الساعات القليلة القادمة
#طريق_القدس_يبدأ_بالتكركير_في_المؤسسات_العمومية
#موظفون_عموميون_على_تحرير_القدس_عازمون
ملاحظة: الستاتي ما عندو حتى غرام توجه للتهكم من اهلنا في جندوبة الي ما عندهم حتى ذنب في قرار عجيب اتخذته ممثلي اتحاد الشغل في الولاية |
😦😦😦 |
خارج موضوع الصفحة
نهار 6 و 9 اوت 1945، الولايات المتحدة الأمريكية ضربت هيروشيما و ناغازاكي (زوز مدن يابانية) بالقنبلة الذرية : يعني في 3 أيام تم قتل حوالي 250 الف مواطن ياباني، دون اعتبار الناس الي ماتت بعدها بالأمراض و دون اعتبار الخراب التام للمدينتين، النتيجة كانت الاستسلام التام من طرف اليابان... بعد العمليتين هاذم، الولايات المتحدة احتلت اليابان 7 سنوات إلى حدود 1952 و بعدها قعدت اليابان تحت سلطة الولايات المتحدة الأمريكية لمدة 20 سنة (إلى حدود 1972) عبر اتفاقية سان فرانسيسكو الي قضات على اي ذرة سيادة لليابانيين على بلادهم...
في ظل المآسي هذي الكل الي عملتها امريكا للشعب الياباني، و في ظل ظروف قاسية متاع مسؤولين مرتشين و فساد و غيرو... الشعب الياباني ما عملش حملات مقاطعة لأمريكا، و لا ربى صغارو على الكره، و لا عمل مقاومة مسلحة، و لا مظاهرات غضب و لا محاضرات و لا خطب عصماء....
عملو حاجة برك، هبطو روسهم و خصصوا حياتهم لحاجة برك : العمل و العلم... في صُوَر وقتها، كنت تشوف صغار مع معلمهم يقراو في وسط الركام و الخراب، كانت حالات فقر كبيرة و مآسي اجتماعية لكن الخدمة مقدسة عندهم، الشرف عندهم هو الي يخدم أكثر، شعب إستشهد في العلم و العمل.... بعد أكثر من 50 سنة على الكارثة متاع هيروشيما و ناغازاكي، اليابان تعتبر كوكب آخر من حيث التقدم حتى بالنسبة لأمريكا... سيادتهم التامة استعادوها بقوة العلم و العمل و دون إراقة قطرة دم واحدة، بين 1968 و و 2016، المنتوج الداخلي الخام للفرد الواحد في اليابان تضاعف 27 مرة، و المنتوج الداخلي الخام لأمريكا تضاعف 12 مرة فقط في نفس الفترة... عام 2016، صادرات اليابان لأمريكا تفوق وارداتها منها ب... 69 مليار دولار، يعني الفائض التجاري لليابان مع امريكا عام 2016 يجي تقريبا 6 مرات قد ميزانية تونس عامتها...
على فكرة، الحكاية موش مربوطة باليابانيين فقط، المانيا في نفس الحالة بالضبط... يعني الحكاية مربوطة اساسا بالعقلية....
مانا قلنا انو بين 1968 و و 2016، المنتوج الداخلي الخام للفرد الواحد في اليابان تضاعف 27 مرة، و المنتوج الداخلي الخام لأمريكا تضاعف 12 مرة فقط في نفس الفترة ...
هات نشوفو تطور نفس الأرقام في نفس الفترة بالنسبة لبعض الدول العربية غير النفطية، و بالنسبة للكيان المحتل :
الأردن: 11 مرة
المغرب : 13 مرة
تونس : 15 مرة
موريطانيا: 6 مرات
.... ال
الكيان المحتل :..... 23 مرة
الي باش يشوف أرقامنا و يقارنهم بال12 متاع امريكا لازمو يتذكر انو امريكا ديجا في 1968 اعضم قوة اقتصادية في العالم، يعني وصلو ضاعفوا 12 مرة حاجة ديجا جبارة، موش كي حالنا احنا باديين من القاع و تحسين حاجة ممتازة اصعب بارشة من تحسين حاجة رثة...
الخلاصة :
نقص من البكاء و برا اقرا، نقص من البكاء و براااااا اخدم، نقص من الكسل و الشيشة و الكوناكسيون التافهة و برااااا اخدم، برااااا أقرااااا... الشعوب البشرية قاعدة تطير بينا بعلمها و عملها، و احنا عمّال في الحضيض لأننا اخترنا العويل الفارغ... |
السلام عليكم
تصنيف تونس جنّة ضريبيّة...
أوّلا، الظّروف المحيطة بالموضوع:
ثانيا شنوّا الي صار؟
، ثالثا، علاش قائمة مسخرة؟:
رابعا، علاش تونس تحطّت في القائمة حسب رايي التواضع؟
خامسا شنيّة الآثار متاع هذا التصنيف علينا؟
سادسا شنوا تعريف الجنّة الضّريبيّة؟
سابعا احنا فين من هذا التعريف؟
ثامنا، آش معناها، احنا ما ناقصنا شي و يتبلّاو علينا.؟
اخير شنوّا الحلّ ؟
الي عندو رواري يتبّعني، بحول الله ما يندمش
أوّلا، الظّروف المحيطة بالموضوع:
بعد فضيحة باناما بايبرز الي هزّت العالم في افريل 2016، و الي نذكّر ما خرجت فيها حتّى معلومة على شركة اجنبية او مواطن اجنبي هرب بفلوسو لتونس، قرّر الإتّحاد الأوروبي انّو يعمل قائمة سوداء للجنّات الضّريبيّة... و القرار قعد حبر على ورق من وقتها...
نهار 5 نوفمبر الي فات، اتطرشقت فضيحة جبائيّة جديدة في أوروبا، فضيحة برادايز بايبرز، كيما فضيحة بناما بايبرز... الفضيحة هذي اثبتت وجود تهرّب ضريبي للأوروبيين و الامريكان في 23 جنّة ضريبيّة حول العالم، هي (لاحظوا انّو هوني زادا ما فماش تونس، و لاحظوا وجود الدّول الأوروبية، ايرلندا و هولاندا و اللكسمبورغ و مالطة):
Antigua-et-Barbuda, Aruba, Bahamas, Barbades, Bermudes, Dominique, Grenade, îles Caïman, îles Cook, îles Marshall, Labuan, Liban, Malte, Saint-Christophe-et-Niévès, Sainte-Lucie, Saint-Vincent-et-les-Grenadines, Samoa, Trinité-et-Tobago, Vanuatu. Irlande / Luxembourg / Malte / Pays-Bas
آي عاد كي كثر الضغط الشعبي و الإعلامي على الحكومات و السياسيين الأوروبيّين، خطرلهم باش يستعجلوا في إصدار قائمة سوداء للجنّات الضّريبيّة، و تمّ اظافة هذه النّقطة بصفة استعجاليّة لجدول اعمال قمّة وزراء أوروبا الـ 28 المبرمجة يوم 5 ديسمبر 2017. و أوروبا الكلّ عينيها تستنى في قرارات وزراء الماليّة الي ماكان عندهم حتّى حلّ غير انهم يخرجوا بليستة متاع جنّات ضريبيّة
ثانيا شنوّا الي صار؟
تحطّت مجموعة خبراء (اسمها مجموعة العمل على مجلّة السيرة الحسنة، code de bonne conduite، و نعتوها صحافيّي جريدة لوموند بأنها اكثر المجموعات سرّية و اقلها شفافيّة من بين كلّ فرق عمل الإتّحاد الأوروبي)، المفيد مجموعة الخبراء هاذم، خدموا على ارواحهم، و نهار الجمعة 1 ديسمبر، قدموا قائمة ب29 دولة لوزراء الماليّة... يعني تقنيّا و بعيدا عن السّياسة و المصالح، القائمة السّوداء لازم فيها 29 دولة... لازمكم تعرفوا انّو القرارات في الاجتماعات هذي هي قرارات بالإجماع، يعني باش تتحطّ دولة في القائمة لازم اجماع 28 وزير، و كيف كيف، اذا وزير واحد يرفض حطّان دولة، الدّولة هذيكا ما تتحطّش في قائمة الجنّات الضّريبيّة، و كلّ وزير ضرب على درابوه و على الدّول الي بلادو عندها معاهم مصالح او علاقات قويّة... أي عاد بين نهار الجمعة و نهار الإثنين، طارت قطر من القائمة... نهار الثلاثاء، طارت المغرب و الرّأس الأخضر من القائمة... و العذر الي قدموه وزراء الماليّة لحذف هذه الدّول هو انها قدّمت التزامات بتغيير قوانينها... آما راهي تونس زادا قدمت التزامات كيفهم نهار الإثنين في اللّيل، لكن وزراء الماليّة قالولها انت قدّمت التزاماتك روتار و خبراءنا ما عندهمش وقت يشوفوهم... المفيد من هاك ال29 دولة الي قدموهم الخبراء، صارت بيعات و شريات، ما قعدو كان 17 من جملتهم المسكينة تونس... هذي القائمة كاملة :
Bahreïn, Barbade, Corée du Sud, Emirats Arabes Unis, Grenade, Guam, Îles Marshall, Macao, Mongolie, Namibie, les Palaos, Panama, Samoa, les Samoa américaines, Sainte Lucie, Trinidad et Tobago et Tunisie
و هوني، لومي على الحكومة، لأنّو العمليّة ظاهرة بيعة و شرية سياسيّة بحتة، و الثّقل الدّبلوماسي هو الي عمل الفارق، ما قلتش انّو العمليّة غالطة و كلّ تبريرات الخبراء الي قدموا قائمة الـ 29 دولة غالطين،لاااا.... قلت فقط، انّو القائمة الي خرجت ما هيّاش قائمة متاع عمل تقني، و انّما قائمة لعبت فيها العلاقات الشخصية و الدولية و اللّوبيات الدّور الأكبر (و هاني باش نزيد نفسرلكم علاش)... لومي زادا، على السّفراء الأوروبيين في تونس، خاطر الي صار يثبت زوز أشياء لا ثالث لهما، امّا انهم ناس بلا أي وزن سياسي في نظر حكوماتهم و كلامهم ما يعني شي في السياسة الخارجيّة لبلدانهم، او انهم يبيعولنا في الكلام حول سعيهم لمساعدة تونس و ظهورهم الإعلامي و تصريحاتهم الرنّانة ما هي الّا دزّان بيدق
ما علينا، خلّينا في القائمة الي خرجت السّاعة، ثالثا، علاش قائمة مسخرة؟:
فمّا منظمة عالمية غير حكوميّة اسمهاOXFAM (هي في الواقع اتّحاد لقرابة 20 منظمة غير حكومية عبر العالم)، مختصّة في مقاومة التفاوت التنموي بين الدّول ومقاومة الفقر في العالم، المنظمة عندها خبراء كبار، وصوتها مسموع برشا في العالم وفي أوروبا خاصّة في موضوع الجنّات الضّريبيّة هذي، المنظمة هذي، خرجت تقرير نهار 27 نوفمبر قالتن فيه انها تعرف انو الضغوط السياسية و لوبيّات المال باش تأثّر على قائمة وزراء الماليّة الأوروبيّين، و لذا استبقتهم و خرجت في تقريرها قائمة ب39 دولة (مااااا فيهمش توووووونس) و منهم 5 دول اوروبيّة هي سويسرا و لوكسنبورغ و ايرلندا و هولندا و مالطة، هاهي القائمة الي خرجتها منظمة OXFAM
Albanie / Guam / Niué / Ancienne république yougoslave de Macédoine / Hong Kong / Oman/ Anguilla / Îles Caïmans/ Palaos / Antigua-et-Barbuda/ Îles Cook / Serbie / Aruba / Îles Féroé / Singapour /Bahamas / Îles Marshall /Suisse / Bahreïn / Ile Maurice* / Taiwan / Bermudes / Îles Vierges Britanniques / Trinité-et-Tobago / Bosnie Herzégovine / Îles Vierges des États-Unis / Vanuatu / Curaçao / Jersey / Émirats arabes unis / Monténégro / Gibraltar / Naur / Groenland / Nouvelle Calédonie/ Irlande Luxembourg / Malte / Pays-Bas
لاحظو هوني، انّو فمّا 7 دول فقط من قائمة OXFAM موجودين في قائمة وزراء المالية الأوروبيين، يعني بالطبيعة التصويت بالإجماع يخلّي الدول الأوروبية تخرج آليا من القائمة، لكن فمّا ما اتعس...شنوّا الي اتعس هوني:
فضائح بنما بايبرز، و بردايز بابرز و قبلهم ليكس بايبرز، سطروا بوضوح الأماكن الي يمشيولها مليارات الدّولارات من التهرب الضّريبي، و هي 12 دولة حسب "رونان بالان" أستاذ السياسة الدّوليّة بجامعة " City University of London" :
îles Caïmans, aux Bermudes, les îles Vierges britanniques, Jersey , Guernesey, île de Man, Luxembourg, Pays-Bas, Suisse, Irlande, Singapour, Hongkon
لاحظوا هوني انّو تووووونس موش في وسطهم، و انّو 10 من هذه الدّول موجودة في قائمة OXFAM، و خاصّة انّو وااالااا دولة منهم موجودة في قائمة وزراء الماليّة الأوروبيين الي خرجت البارح.... و لاحظوا خاصّة انّو إضافة للدّول الاوروبيّة المذكورة في قائمة ال12 جنة ضريبيّة فعليّة، فإنّواغلب الجزر المذكورة هي جزر تابعة لبريطانيا، و افهموا كيفاش تفسخوا من قائمة الاتحاد الأوروبي
نجيو توّا للمفيد، رابعا، علاش تونس تحطّت في القائمة حسب رايي التواضع؟
هوما يقولوا انّو السبب هو المعيار الثّاني (عندهم 3 معايير)، و المعيار الثّاني هو : "العدالة الجبائيّة" و هل انّ هذه الدّول تطبّق أنظمة جبائيّة تفاضليّة...
و هوني يضحكوني برشا توانسة ماشي في بالهم انّو المقصود بالحكاية هو العدالة الجبائية بين التوانسة (طبعا الناس هذي ما عمرها قرات قانون الضريبة على الأشخاص و الشركات في تونس، اما يعجبهم إعادة قلم القانون التونسي الجبائي التّونسي الي موش عادل)... على كلّ حبّيت نطمّنهم، والله وزراء الماليّة متاع الإتّحاد الأوروبي لا على بالهم بينا عندنا عدالة جبائية في تونس و الا لا، مشكلتهم في العدالة الجبائية، هي العدالة بين جبايتهم و جبايتنا، بالفلّاقي يحبّونا نفرضوا ضرائب كبيرة على الشركات المصدرة و انّقصوا من الحوافز الجبائية و الصّرفيّة للاستثمار الأجنبي في تونس (اغلبوا أوروبي بحكم قربنا ليهم)، و الهدف طبعا، الحدّ من عمليّات انتقال الشركات و المستثمرين الأوروبيين لتونس... و اذا لا قدّر اللّه نتبعوهم في هالخرافة، نجوعو في كروشنا، أي نعم نجوعو في كروشنا، خاطر لازمكم تفهموا انّو الامتيازات الجبائية للشركات المصدّرة و الامتيازات الصّرفيّة للاستثمار الأجنبي في بلادنا، ماهمش هدايا على رحمة الوالدين، الهدف هو تدخيل العملة الصّعبة لبلادنا، باش الديّنار ما يتكبّش سعدو اكثر ماهو مكبوب، و باش ما غير ما نتبلعو في قروض بالدّوفيز، انّجمو نستوردوا دواء و آلات انتاج و نفط و قمح و شعير و حواسيب و تجهيزات نعيشو بيها،... و الاهمّ الي لازم تعرفوه، انّو كلّ دول العالم تعطي امتيازات جبائيّة للمستثمرين الأجانب و المصدرين، تي الجهات في وسط الدّول الأوروبية تعمل في نفس الشّيئ، ما غير ما نحكي على الامتيازات الجبائيّة الي يوفّرها جارنا الي تنحّى من القائمة و الي هي اكثر مننا بااارشا...
صحيح، هوما متعمدين على حاجة في قانون الصّرف التّونسي و موش في الجباية، و هي انّو بإمكان غير المقيمين مسك حسابات بالعملة في تونس و فتح شركات في تونس، و مشكلتهم في الشركات الوهميّة الي مقيدة في تونس باش تتهرّب من جباية أوروبا و هي ما تعمل في حتى نشاط، هوني ما عندي كان كلمة واحدة نقولهالكم، النّوع هذا من الشّركات ما يمثّل الّا 2,8% من حجم معاملات تونس بالدّوفيز مع باقي العالم سنويّا، يعني تفااااااهة عيب يحكيو عليها أصلا، و مانيش باش نحكي على مصدر معلومتي هذي (الي عندو الثقة في الصفحة مرحبا، الي ما عندوش ثقة، من حقّو ما يغزرش للمعلومة أصلا) ...
خامسا شنيّة الآثار متاع هذا التصنيف علينا؟
كارثيّة بكلّ المقاييس لو نبقاو في هذه القائمة، خاطر اكيد سيقع تطبيق عقوبات و حضر على البلدان المعنيّة، و احنا بلاد اكثر من 70% من مبادلاتها مع أوروبي، ما غير ما نحكي على برامج الدّعم الفني و العلمي بالمليارات و ما غير ما نحكي على القروض و المساعدات...
سادسا شنوا تعريف الجنّة الضّريبيّة؟
حسب منظمة التعاون و التنمية الأوروبية ( ونعاود الاووووروبيّة)، الجنة الضّريبيّة هي البلاد الي الضرائب فيها قريبة من الصّفر او ما فيهاش ضرائب أصلا، ناقصة شفافيّة في التعاملات الماليّة، عندها قوانين ترفض التعاون مع الإدارات الجبائية لباقي الدّول، و أخيرا تقبل انتصاب الشركة الوهمية على ترابها...
سابعا احنا فين من هذا التعريف؟
نبداو بالضّرائب، حسب آخر تقرير حول دفع الضّرائب في العالم Paying Taxes 2018، لمكتب الدّراسات Price Water House (مكتب عالمي للخبرة في المحاسبة)، معدّل الضرائب المباشرة على الأرباح و الغير مباشرة ( tva و غيرها من الأداءات) هو 38,8%، احنا اكثر من كلّ الدّول الأوروبية (المانيا 27,5%، إيطاليا 24,8%، اليونان 23,7%...)، احنا اكثر من المغرب 26,5% و من الجزائر 35%...
نتعدّاو للشّفافيّة و للتعامل مع باقي الدّول في تبادل المعلومة
تونس هي تقريبا البلد العربي الوحيد الي عندها قانون لمقاومة تبييض الأموال، تونس مجبرة بحكم معاهدات عدم الازدواج الضّريبي انها توفّر المعلومة الي تطلبها إدارات الجباية ل53 دولة اغلبها أوروبية، تونس هي من اول بلدان العالم العربي الي أدخلت متطلبات الإفصاح الجبائي لدول أخرى في قانونها الجبائي
نجيو أخيرا للشركات الوهميّة، و هوني نعاود، نسبتها تااااافهة، و هي نفس النسبة الي تتوجد في أي دولة من دول أوروبا
ثامنا، آش معناها، احنا ما ناقصنا شي و يتبلّاو علينا.؟
اكيد لا، عندنا خورنا و بيروقراطيّتنا و فسادنا، لكن الواضح جدّا، انّو هالقائمة ما عندها قاعدة موضوعيّة، خاطرنا احسن بمرّات و مرّات من عشرات الدّول الي تمّ حذفها بأعجوبة من هذه القائمة...
اخير شنوّا الحلّ ؟
اوّلا، دبلوماسيّتنا لازمها تتحرّك بعنف، و لازمها تكون مسنودة برأي عام ثائر على هذه الوضعيّة، لازم تقوم زوبعة اعلاميّة و فايسبوكيّة تونسيّة ما تاقفش، لازم السّفراء يتقلقو، لازم اعلامهم يسمع بقلقنا و استغرابنا، لازم التوانسة يكونوا يد واحدة في رف-ض هذا التصنيف الجااااائر، و تمنيت المنظمات الكل و الأحزاب الكلّ تخرّج بيانات في هذا الشّأن
و ثانيا، نخدموا على ارواحنا، نحسنو قوانيننا اكثر، نعطيو الامكانيّات للجان المراقبة و التحاليل و للرّقابة الجبائية...
و ربي يحسن العاقبة |
قائمة الاتحاد الأوروبي حول الجنات الضريبية هي قائمة مسخرة بكل ما تعني الكلمة من معنى، صحيح هي دليل فشل ذريع للدبلوماسية التونسية، لكن قائمة الدول الي حذفت منها هي اكبر دليل على المسخرة و لعب المصالح، و هي في الاخير عندها سبب واحد بالنسبة لتونس: الامتيازات الجبائية للمصدرين، يعني يحب يقضيو على صادرات تونس و على الاستثمار الأوروبي الي يهرب من عندهم و يجينا، يحبو الاورو يولي ب10 الاف
خرجوني من سينتي هالعشية الكلبة، مانيش فاضي اما هاني راجعلهم بارتيكل ليهم هوما بالفرنسية و الانجليزية 😠😠😠😠😠😠😠😠😠😠 |
صباح النور
لمحة:
الليبرالية الاقتصادية في نظر الليبراليين هي تساوي فرص الانطلاق و مكافأة و تشجيع الأفضل و الأكثر تضحية و ابداع فردي في العلم و العمل قصد خلق ثروات أكثر تستفيد منها المجموعة، و هي في نظر الاشتراكيين تشجيع على التفرقة بين الطبقات الاجتماعية و اثراء أقلية انانية على حساب الأغلبية تنتهي بمآسي اجتماعية
الاشتراكية في نظر الاشتراكيين هي تقاسم عادل للثروات التي يخلقها شعب يعمل كل فرد فيه من أجل المجموعة لا من أجل نفسه، و في نظر اللبراليين هي تشجيع على تمعّش الكسالى من عرق و جهد المجتهدين تنتهي بقتل اي رغبة في التضحية و التميّز الفردي يليها فقر جماعي...
امل :
تطور المداخيل السياحية لتونس بالعملة الصعبة بحوالي 10,33% خلال العشرة أشهر الأولى 2017 مقارنة بنفس الفترة 2016
تطور تحويلات عمالنا بالخارج بالعملة الصعبة إلى تونس بحوالي 6,7%% خلال العشرة أشهر الأولى 2017 مقارنة بنفس الفترة 2016
نهاركم زين يا توانسة
.
.
.
.
.
.
.
.
المصادر : المؤشرات اليومية للبنك المركزي يوم 10 نوفمبر 2017. لاحتساب التطور بالعملة الصعبة تم افتراض تقسيم المداخيل و التحويلات على اساس الثلث بالدولار و الثلثين بالاورو. للتحويل من الدينار الى العملتين، تم احتساب معدل سعر الصرف خلال الفترتين، و تحويل المجموع إلى الدولار بسعر الصرف اورو / دولار بتاريخ 22 نوفمبر 2017 (bloomberg) و 22 نوفمبر 2016 (reuters) |
هيثم المكي و مصحات الصندوق الوطني للضمان الاجتماعي
بالدموع🤣🤣🤣🤣🤣 |
هاو علاش متقلقين جماعة صيدلية مصحة العمران العمومية و قصو الدواء على الزواولة :
المقال هذا هبطناه 5 شهور لتالي، و البارح عاود جبد عليه برنامج "ما لم يقل" على قناة الحوار ، المفيد لما الإعلام فضح الفساد في القطاع العام، جماعة صيدلية المصحة العمومية بالعمران قرروا يعاقبو الشعب التونسي برفض تسليم الدواء اليوم .... مع التذكير انهم موظفين عند الشعب التونسي، يخدمو في مصحة ملك الشعب التونسي، يخلصو من الضرائب الي يدفعها الشعب التونسي و قصاصات الضمان الاجتماعي الي يدفعها الشعب التونسي، و في الاخير يعاقبو الشعب التونسي و يتحكمولو في رزقو كإنو رزق بوهم...
المقال متاعنا:
نواصلو مع التقرير 30 لدائرة المحاسبات و اليوم نحكيو على مصحّتي حي الخضراء و العمران متاع الCNSS... هاذم زوز مصحّات عموميّة تابعين الCNSS بعني ماهمش مؤسسات عمومية كيما باقي السبيطارات، و انما عبارة على مصلختين من مصالح الصندوق، محاسبتهم و ماليّتهم تابعين لمخاسبة و ماليّة الصّندوق، بصراحة؟ ما تقراوش خير...
اهمّ الملاحظات :
• بين 2010 و 2015، انتدابات بطريقة مباشرة بعيدا عن المناظرة و تكافؤ الفرص، و رغم تبريرات الصّندوق و الوزارة، الدّائرة اكدت على تناقض العملية مع مبدأ التناظر في انتدابات المؤسسات العمومية و اكدت انّو الانتدابات غير
• لتغطية الطلب عليهم، المصحتين مظطرّين يتعاقدو مع أطباء لفترات معينة، لكن الحكاية هذي صارت فيها بعض التجاوزات، مثلا، الدّائرة تلقى انّو بين أكتوبر 2010 و سبتمبر 2013، تمّ خلاص 28 الف دينار لـ18 طبيب متعاقد في غياب كلّي لاي وثيقة تسبت انّو فمّا مرضى تمّت معالحتهم من طرف هؤلاء الأطبّاء، و حتّى المؤيدات الي قدّمهم الصّندوق لتبرير 7 حالات، الدّائرة لقات تضارب في الفترات و في أسماء الأطبّاء
• في الخدمة، أي خدمة، الخدّام عندو الحق يأخذ تسبقة على الاجر، فمّا 9 أعوان في هالزّوز مصحّات، وصلو خذاو تسبقات بلغت 159 الف دينار و خرجو للتقاعد و ما خلصو حتى فرنك للصندوق
• عام 2014، مصحّة العمران عملت استشارة لشراء أجهزة قيس السكّري، العرض انحصر بين زوز مزوّدين منهم واحد اقل من الآخر بـ 14,63%، و المواصفات الفنّية متاع الاثنين كيف كيف، طاحت الاستشارة في الماء و ما اختارو حد، و تعاودت في 2015، و قعدو نفس الزّوز مزوّدين، رغم انّو المزوّد الارخص ثمن المرّة الأولى قعد ارخص من الآخر بـ 7% فإنّو الاختيار وقع على الاغلى
• الدّائرة جات تثبّت، تلقى انّو فمّا عيادات و اعمال طبّية تكميليّة و فحوص اشعّة و ادوية، تعملت بأرقام انخراط 218 مواطن شدّو عندكم... متوفيين منذ اكثر من 3 سنين، و منهم واحد متوفي عندو 20 سنة... كلفة العلاج بهذه ال218 رقم منخرط متوفّي بلغت 300 الف دينار...
• فمّا زادا 145 مواطن ارقام انخراطهم مشطوبة من الصّندوق، و رغم ذلك تمتعو ب 1090 عيادة طبّية في مصحّة العمران
• في تونس عندنا برنامج وطني للعناية بالعائلات المعوزة يضمنلهم العلاج مجّانا، و العائلات هذي مسجّلة عند وزارة الشؤون الاجتماعيّة، بين 2012 و 2015، فمّا 345 شخص في مصحّة العمران و 90 شخص في مصحّة حي الخضراء تمتعو بالعلاج مجّانا رغم انهم غير موجودين أصلا في سجلّ العائلات المعوزة
• الكلنا نعرفو انّو المعارف في السبيطارات هي الي تقضي، كلام و برّه، لكن المرّة هذي الدّائرة فدمت الدّليل بالأرقام، بين 2000 و 2015، 16,21% من العيادات في مصحة الخضراء و 55% من العيادات في مصحّة العمران، يصيرو دون مواعيد مسبقة، في المقابل، فمّا المرضى الي ما عندهم حد توصل فترات انتظارهم لعام و 20 شهر أحيانا للحصول على موعد
• في السيستام متاع الزّوز مصحّات، فمّا امكانيّة الغاء فحص طبي تسجّل ديجا في السيستام، و هذا امر عادي، خاطر ينجّم يصير خطأ او مريض يسجّل و يبطّل او غيرهم من العوائق، لكن الاشكاليّة انّو الي يسجّل و الي يحذف هو نفس العون، و هذا امر غير مقبول في التصرّف، خاطر التسجيل في السيستام معناه اجباريّة قبض مقابل العلاج و دخول هذا الثمن لخزينة المصحّة، و الحذف معناه انّو ما عادش فمّا اجبارية لقبض المعلوم بإعتبار انّو العملية ما تمّتش نظريّا... و عمليّة الحذف هذي لازم يقوم بيها شخص غير الشّخص الي يسجّل لتفادي التجاوزات، باش تفهموني، تذكروا عملية الإلغاء في قباضات المساحات التجارية الكبرى، القابضة لازم تعيّط لعرفها باش يعمل الإلغاء...المأساة فين؟ المأساة انّو بين 2010 و 2015، قاضيات و قضاة الدّائرة يلقاو انّو فمّا 26403 عمليّة فحص تمّ حذفها من السيستام على أساس انها ملغاة، لكن كي جاو يثبتو، يلقاو انّو فمّا 390 الف دينار ادوية تعطات بدون موجب على ظهر هذه العمليّات الملغاة...
• نجيو توّا لمخازن الادوية، الادوية هي سلعة هشّة و خطيرة و التصرّف فيها لازمو يصير بطريقة الدّاخل اوّلا للمخازن يخرج أولا للمرضى FIRST IN FIRST OUT و الطريقة هذي تساعد اقصى ما يمكن على تلافي انّو ادوية يفوت تاريخ صلاحيّتها و هي مطيشة في المخازن...للاسف الزوز مصحّات ما يستعملوش في هذه الطريقة للتصرّف في المخزون...
• بين 2010 و 2016، فمّا دوايات بقيمة 198 الف دينار تعطات من صيدليتي المصحتين على وصفات من أطباء ما عادش يخدمو في الزوز مصحّات سواء تقاعدو او استقالو، و فمّا 46 الف دينار دوايات تعطات على وصفات من أطباء ما عندهم حتّى علاقة بالمصحتين و فمّا 55 الف دينار دوايات تعطات مرتين لنفس المرضى في نفس التاريخ
• بين 2010 و 2015، تعطات مستلزمات فيس السكّري (الات القيس و التيكيات متاعهم) بقيمة 125 الف دينار لناس ما فمّا حتى تسجيل يثبت انها خذات دواء لمعالجة السكّري
• على عيّنة من 23 حالة متاع ناس خذات دوايات، قضاة الدّائرة يلقاو فمّا 4 حالات خذاو ادوية بقيمة 5406 دينار ما عندهمش ملفّات طبّية و ارقام انخراطهم مجهولة و "يرجّح ان تكون وهميّة"... و فمّا حالة ماخو بقيمة 10 الاف دينار بعنوان .... 5 امراض مزمنة و ثقيلة...
• بالنسبة للأدوية الغالية كيما السرطان و الخلايا الدموية و مشاكل النمو و التهاب الكبد عافانا و عافاكم الله، هذي تصدر فيها قرارات تكفّل من الصندوق بعد دراسة الحالة طبّيا، بين 2010 و 2015، يلقاو فمّا 2055 رقم انخراط خذاو دوايات بقيمة 17 مليون دينار دون وجود أي قرار تكفّل، و الاتعس، انّو فمّا 3513 رقم انخراط خذاو دوايات بقيمة 11 مليون دينار بينما هوما في الواقع ناس متوفيين في تاريخ صرف الادوية...
• القضاة ثبتو في قيمة مخزون بصيدلية مصحّة العمران لعينة من 34 دواء نهار 4 جوان 2016، يلقاو فمّا فارق بـ 620 الف دينار بين المخزون المسجّل نظريّا و المخزون الموجود فعليّا...
على خير |
هاذم جماعة هاك التقرير متاع دائرة الحسابات الي حكينا عليهم هاك الايامات في مصحة العمران... شوفو كيفاه موظفي القطاع العام و رزق البليك افتكو ملك شعب كامل و يتبوربو على الشغب بعد ما فكولو رزقو |
لمحة كلفة تنظيم كأس العالم روسيا 2018 :
حسب اخر امر رئاسي روسي الي زاد في ميزانية التنظيم 600 مليون دولار، فإنو الكلفة الإجمالية المتوقعة لتنظيم كأس العالم باش تبلغ حوالي... 11800 مليون دولار... يعني حوالي 29500 مليون دينار تونسي (تقريبا ميزانية الجمهورية التونسية عام 2016)... ال11800 مليون دولار هذي، اغلبها استثمارات في المنشآت الرياضية و البنية التحتية... و ميزانية الفدرالية الروسية تحملت 57,6% منها، و ميزانيات المقاطعات الروسية تحملت 13,6% منها، و الباقي (28,8%) مقسمين بين مؤسسات روسية عمومية و خاصة ساهمت في المجهود الروسي الوطني لتنظيم كأس العالم... |
صباح النور
ديزولي على مهزلة الفطيرة في ستاتي الصباح، هبطتو بغلطة هوني في بقعة نهبطو في حيطي
Pour les curieux🤣, une capture est en commentaire |
تونيسار و أرقام 2015:
اكبر مؤشر على حالة الفوضى في اي شركة هو اولا التأخير في نشر القوائم المالية و ثانيا عدد و حجم التحفّظات الي يعملوها الخبراء للمحاسبين متاع الشركة على هذه القوائم...
لازم تعرفو انو حسب قانون الشركات في تونس، آخر أجل لنشر القوائم المالية (bilan, état de résultat, état des flux de trésorerie et notes aux états financiers ) هو 30 جوان من السنة الموالية.
القوائم المالية للخطوط الجوية متاع عام 2015 تنشرو نهار 19 ديسمبر 2016، يعني خمسة شهور و 19 يوم بعد الاجل القانوني. و القوائم المالية متاع عام 2016، الي القانون يفرض نشرهم يوم 30 جوان 2017 على أقصى تقدير، مازالو ما تنشروش لليوم
نجيو توا لتحفّظات مراقبي الحسابات على القوائم المالية للشركة عام 2105, و عددها موش 1 و موش 2... عددها 8 تحفظات، تهم حسابات بمبالغ تفوق 150 مليون دينار... هذا موش معناها آليا انو فما سرقة، لا، الحسابات هذي غير مدققة، هاو فاتورات تحسبو و وثائقهم ضايعة، هاو فلوس تقبضت و ما نعرفوش منين، هاو fichier ما تصبش في المحاسبة... الحاصل حكايات جاية اساسا من الفوضى العارمة أكثر من اي حاجة اخرى... مراقبي الحسابات قالو ايضا، انو برنامج إعادة هيكلة الشركة الي تمت المصادقة عليه في 2013، و الي كان يفرض ذهاب 1700 عون للتقاعد المبكر بكلفة 52 مليون دينار (تصبو ديجا لtunisair من ميزانية الدولة)، البرنامج هذا ما صار منو شي...
للمعلومة: عام 2015 شركة الخطوط التونسية كملت خاسرة 72 مليون دينار، و لما نزيدو أرقام شركاتها التابعة كيما الخطوط السريعة و الخدمات الأرضية (تي هذوكم الي نهار السبت قعدو يتفرجو في الماتش و بعثو الطيارة متاع ليون تشيت) و الخدمات التقنية، الخسارة تطلع ل89 مليون دينار... اخيرا و بالنسبة لمجموعة شركات الخطوط الجوية، فإنو في الخسائر المتراكمة من 2011 الى 2015 بلغت 523 مليون دينار...
ملاحظة : مجموع شركات الخطوط الجوية ما خرجت رابحة حتى عام منذ سنة 2010 باستثناء عام 2014، ؛ و عام 2014 وقتها خرجو رابحين موش خاطر خدمو مليح، خرجو رابحين خاطر الحكومة قررت انو ديوان الطيران المدني (شركة عمومية اخرى مهمتها البنية التحتية للمطارات و السلامة في المطارات) يسامح tuniwair في ديونها لسنوات 2012 و الي قبلها، و الديون هذي تبلغ حوالي 150 مليون دينار ما سددتهمش tunisair وقتها، و كي في عام 2014 تقرر اعفاءها من خلاص هذه الديون، خرجت الشركة رابحة عامتها... الاشكالية هوني، هي انو tunisair واصلت في عدم خلاص ديون ديوان الطيران المدني، و الديون هذي بلغت 297 مليون دينار بنهاية 2015.... و ديوان الطيران المدني الي ترزى في 150 مليار عام 2014 ينجم يبرك هو بيدو اذا نعاودو نرزيوه في 300 مليار اخرى لإنقاذ tunisair...
على خير يا توانسة |
السلام عليكم
الليلة باش نحكيو على ميزانية الدّولة مرّة أخرى، موش ميزانيّة 2018، هذيكا توا نرجعولها، الليلة باش نحكيو على ميزانية 2017، و على الميزانية التكميلية 2017 على وجه التحديد...
كالعادة، نبداو بتذكير بسيط على شنيّة الميزانيّة أصلا، الميزانيّة هي وثيقة تطرح ثلاثة أسئلة و تجاوب عليهم، قدّاش الدّولة التّونسية باش تصرف على المصالح العموميّة للشّعب التّونسي في عام معيّن، شنيّة هالمصالح الي باش تتصرف عليهم الميزانيّة، و أخيرا، منين نجيبو الفلوس الي باش نصرفوهم على المصالح العموميّة...
الميزانيّة متاع أي عام، تتخدم في آخر العام الي قبلو، وهي اوّلا تقدير لمصاريف العام الجاي، و هذي مربوطة بمشاريع الحكومة، و بأجور و بطلبات اتحاد الشغل في ما يتعلق بزيادات أجور موظفي القطاع العام (الوزارات و موش الشركات العمومية)، و بالمطالب الجهويّة و الإجتماعيّة من الدّولة، و بقيمة الدّعم (و هوني في ما يتعلق بدعم المحروقات، يدخل تطوذر سعر برميل النفط في الأسواق العالميّة)، و أخيرا بقيمة سداد الدّيون الي متسلفتهم تونس و الي يحلّ اجل سدادهم العام هذاكا، و هوني، و خاصّة في موضوع سداد أقساط الدّيون الخارجيّة يدخل معطى آخلر، و هو سعر صرف العملات الأجنبية، و اذا الدّولار يطلع مثلا، فإنّو مبلغ الدّينارات الي لازم الحكومة توفرو باش تخلّص الدّين الخارجي بالدّولار، يطلع زادا. هذا من ناحية المصاريف متاع الميزانيّة...
من ناحية الموارد، يعني منين نجيبو الفلوس الي باش نصرفوهم، فيكون مبني أساسا على تقدير لمبلغ الضّرائب الي باش يخلصوهم التوانسة مواطنين و شركات في العام هذاكا، و الضّرائب هذي، تتدفع كنسبة من قيمة السلع و الخدمات الجديدة الي ينتجها الشعب التّونسي في العام هذاكا (و هذا هو المنتوج الدّاخلي الخام او الـ PIB)، و لتقدير قيمة الضّرائب الي باش تجمعهم الحكومة، يتم تقدير نسبة النموّ المنتظرة للمنتوج الدّاخلي الخام... حاجة أخرى نجيبو منها الفلوس الي نصرفوهم، هي الديون الجديدة الي تتسلفها الحكومة باش انجمو نغطيو مصاريفنا العام هذاكا...
باااهي، شنوا صار في 2017:
في آخر 2016، لمّا قدمت ميزانيّة 2017، الحكومة حطّت اهمّ الفرضيّات التّالية لسنة 2017:
نسبة نموّ المنتوج الدّاخلي الخام بـ 2,5%
سعر برميل النّفط: 50 دولار
سعر صرف الدّولار: 2,250 ملّيم
و الحكومة قالت زادا، انّو بشدّان الأحزمة و بالتقشّف، في عام 2017 باش نصرفو 32325 مليون دينار في 2017...
لكن بعمليّة تحيين لوضعنا الى حدود أكتوبر 2017، نلقاو ارواحنا بنهاية 2017 باش نكملو صارفين 34455 دولار... يعني بزيادة 2130 مليون دولار على الّي كنّا مبرمجينو... شنوّ الي صار؟ مانيش باش نجيبلكم الحسبة بالضبط، لكن باش نعطيكم اهم الأسباب في هذا الانزلاق..
نبداو السّاعة بالمصاريف:
كنّا مبرمجين باش نصرفو 13700 مليون دينار شهاري موظّفي القطاع العام عام 2017، و هذا ديجا كان مبلغ مهول مقارنة بالميزانية و مقارنة بجودة خدمات الادارات التونسي، اي عاد باضرابات الزيادات في الشهاري و تسكير الكياسات و شركات البيئة، طلعنا في الآخر باش نكملو 2017 و احنا مخلصين 14300 مليون دينار شهاري لموظفي القطاع العام، هذي ديجا 600 مليون دينار ما كانتش في الحساب الأصلي متاع ميزانية 2017
كنّا مبرمجين باش نصرفو 650 مليون دينار على دعم المحروقات، لكن تذكرو انّو بنينا ميزانية 2017 على فرضية انّو معدّل سعر البرميل باش يكون 50 دولار، بينما في الواقع، و الى حدود أكتوبر 2017، معدّل سعر البرميل وصل 52,4 دولار، نزيدوها حكاية تراجع سعر صرف الدّينار مقابل الدّولار، نلقاو ارواحنا باش نكملو 2017 و احنا صارفين 1550 مليون دينار مصاريف دعم محروقات، هذي ديجا 900 مليون دينار ما كانتش في الحساب الأصلي متاع ميزانية 2017... توّا عندنا 1500 مليار مصاريف ما عملناش حسابها من الأول... في المقابل، اهمّ مصاريف نقّصنا فيها على الي كنّا مبرمجينو في 2017، هي مصاريف الاستثمار، كيّاسات، قناطر، بناء مؤسسات صحية و تعليمية، تجهيز هالمؤسسات، تهيئة مناطق صناعية، تدخيل ماء و ضوء و تطهير لمناطق جديدة، هذي هي المصاريف الي نقّصناها في 2017، و بعد ما قلنا انّو باش نصرفو 6110 مليون دينار على الإستثمار العمومي، طلعنل في الأخير باش نصرفو 5700 مليون دينار فقط، يعني فمّا قريب 400 مليون دينار مبرمجة بطّلنا ماناش صارفينهم...
حاليّا، الحسبة تعطينا 1100 مليون دينار (1500-400) مصاريف جديدة ما كنّاش مبرمجينها... مازال... فمّا 1188 مليون دينار مصروف ما حسبناش حسابو...
تسديد ديوننا القديمة، كنّا مبرمجين باش نخلصو 5825 مليون دينار ديون قديمة حل اجلها في 2017، لقينا ارواحنا باش نحلصو 7090 مليون دينار، يعني 1265 مليون دينار زايدة... و الفرق هذا جاي أساسا من تسديد الوديعة القطرية الي كنّا نسخايبو قطر وافقت انها تأجلنا خلاصها الى 2018 و ما برمجناهاش في قانون ماليّة 2017، لكن الاخوة في قطر رفضو تأجيل تسديد دينهم الى 2018، و خلّصناهم في 1188 مليون دينار، منهم 1148 مليون دينار اصل الدّين و 40 مليون دينار انتيريس متاع عام كامل.
هذا من حيث المصاريف، يقول القايل اش عملنا باش نجيبو 2130 مليون دينار الي تزادو في نفقاتنا، ساهل برشا، كنّا في 2017 معملين باشو نتسلفو ديون جديدة بـ 8505 مليون دينار، لقينا ارواحنا باش نتسلفو 10330 مليون دينار، يعني زدنا في تداين 2017 بـ 1825 مليون دينار جديدة... الباقي تحتريف منا و من غادي، و أساسا من ارتفاع عائدات أنبوب الغاز الجزائري بـ225 مليون دينار...
على خير يا توانسة |
عاد فتكم بالحديث
مبروك على تونس ترشحها للمونديال الروسي، 9,5 مليون اورو جايينا من الfifa بفضل هذا الترشح... اما في الاثناء و في إطار الشيخة و الجو متاع الترشح و احنا شعب رياضي بإمتياز، نهار السبت فما طيارة متاع tunisair هبطت في المطار مع السبعة و نصف، عاد عمال tunisair الي نورمالمون يهزو الدروج للطيارة، كانوا لاهيين يتفرجوا في الماتش بكل حماس و وطنية، و خلاو الركاب محصورين في الطيارة.... و ماشي في بالكم باش يتعاقبو؟ ماشي في بالكم الشركة باش تاخو حقها؟ فضيحة اخرى من فضائح tunisair؟ و شنوا المشكل؟ المفيد راحة العمال المطحونين، tunisair باش تزيد تطلع السنا خاسرة كالعادة و تبلع رأس مالها؟ و شنية المشكلة، توا نزيدو في الضرائب الي يخلصوها التوانسة و نصبو لtunisair من ميزانية الشعب التونسي باش العمال يواصلو فرجة في الكورة و يقبضو شهاريهم!! قصدي يواصلو العمل و يقبضو شهاريهم... |
صباح النور
ماعادش باش نطلب السماح عالغياب خاطر الحكاية ولات ماسطة ديزولي... السبب هو بيدو ديما : غصرات الخدمة...
على كل كلامي توا موجه للسادة النواب الي باش ينظرو قريب في ميزانيات الوزارات :
اول حاجة تشوفوها هي مؤشرات الأهداف متاع برامج الوزارات... في بداية تقرير ميزانية كل وزارة، تلقاو تطور مؤشرات أهداف كل برنامج من برامج الوزارة: مثلا في وزارة التربية تلقاو مؤشر 2017 للانقطاع المبكر عن الدراسة، و تلقاو زادا مؤشر 2018 الي نحبو نوصلولو، ماذا بيكم تقارنو مؤشرات 2017 الي حطو انو نحبو نوصلولهم كي جابولكم تقرير الوزارة عمناول، و تشوفو أرقام السنا يا ترى تحققو و إلا لا... نفس الشي تلقاووه في كل وزارة
ثانيا، تشوفو تطور الميزانية الجملية؛ اش كانت في 2017 و اش باش تولي في 2018، و تثبتو اذا فما زيادة أو نقصان منين جايين، يا ترى في نفقات التصرف (شهاري الموظفين و مصاريف تسيير الوزارة) او نفقات الاستثمار (مؤسسات تربوية و صحية و طرقات جديدة و غيرهم من الاستثمارات الجديدة)... تشوفو الفارق و تسألوا الوزير علاش و منين جاي
ثالثا، تشوفو تفاصيل نفقات الاستثمار بالدشرة بالدشرة و بالمؤسسة بالمؤسسة، و النواب منكم الي موجودين في مجالي التنمية الجهوية، لازمهم يعرفوا انو اذا ماشي في بالهم حاجة في جهاتهم باش تتعمل في 2018، لازم الحاجة هذيكا تكون موجودة في نفقات الاستثمار المتعلقة بالمكان هذاكا، مثلا، اذا معملين باش يتبنى طريق فلاحي جديد في دشرة من للدشر، لازمهم يلقاو المشروع هذاكا بالتفصيل في نفقات استثمار وزارة التجهيز، حفران بير في دشرة من الدشر، موجود في نفقات استثمار وزارة الفلاحة، تهيئة منطقة صناعية في مكان ما، لازم في ميزانية وزارة الفلاحة موجود مبلغ مرصود للصوناد باش توصل الماء للمنطقة، و في وزارة البيئة مبلغ مرصود للonas باش يوصل التطهير و في وزارة الصناعة مبلغ مرصود للستاغ باش توصل الضوء...و اذا ما لقاوش الحكايات هذي موجودة في ميزانية الوزارة 2018، لازمهم يفهموا أنها مستحيل تصير في 2018....
رابعا، لازمهم يعرفوا انهم لو يوافقوا توا على حجم ميزانيات الوزارات الي باش تتقدملهم، معناها راهم وافقوا على ميزانية الدولة 2018، و الي مجموع نفقاتها 35951 مليون دينار.... هذا معناه، انهم لازمهم زادا يصوتو على قانون مالية فيه نفس المبلغ من الموارد اي 35951 مليار، و المبلغ هذا يجي من زوز مصادر اساسا، يا ضرائب يا ديون... بالفلاقي، اذا وافقتو على مبزانيات الوزارات، ما تنجموش مبعد تحترفو في الضرائب الجديدة و إلا تتباكاو على الديون الجديدة الي باش نتسلفوهم في 2018
اخيرا، بجاااااه ربي، كي تغزرو لميزانية التعليم العالي و البحث العلمي، ركزوا على ميزانية البحث العلمي، راهم الدكاترة و الباحثين في تونس متمرمدين بشكل كبير مقارنة بغيرهم في باقي دول العالم
نهاركم زين |
صباح الخير
رسالة من متابع للصفحة:
مع النقاشات التي عشناها هذه الأيام حول سعر زيت الزيتون، أردت أن أعرض لكم بعض المعلومات المفيدة حول قطاع زيت الزيتون:
- تتوفر تونس على حوالي 85 مليون شجرة زيتون مغروسة على 1.8 ملون هكتار (ثلث المساحات المزروعة) و هي ثاني دولة في العالم من حيث المساحة المخصصة لزراعة الزياتين.
- بفضل الأصناف المتاقلمة مع الظروف الشبه صحراوية والتقنيات المتوارثة يمكن لهذه الشجرة ان تكون ذات جدوى اقتصادية بأقل من 200مم من التساقطات في السنة؛ كما أنها تقوم بدور كبير في مقاومة التصحر.
- يقوم قطاع زيت الزيتون بدور إجتماعي هام في مقاومة النزوح، حيث أنه يوفر حوالي 40 مليون يوم عمل سنويا لليد العاملة في الريف.
- سوق زيت الزيتون هي سوق عالمية تتحكم فيها البلدان الكبرى المنتجة لهذه المادة و هي إسبانيا و إيطاليا و اليونان و تونس.
- يتم تحديد السياسات الكبرى لتجارة زيت الزيتونة في المجلس العالمي لزيت الزيتون (Conseil Oléicole International - COI) و الذي كان الحبيب الصيد رئيسه قبل الثورة؛ و هذا المنصب يعتبر منصبا سياسيا بإمتياز فهو يحدد حصص كل دولة من التصدير (الإتحاد الأوربي يمثل فيه كتلة واحدة و هي الكتلة الكبرى بطبيعة الحال).
- أسعار زيت الزيتون في العالم تخضع لقاعدة العرض و الطلب، علما أن الطلب في العالم يتجاوز بكثير العرض بعد إنفتاح دول كبيرة مثل الصين و روسيا و الولايات المتحدة على هذه إستهلاك المادة.
- سعر إنتاج زيت الزيتون (prix de revient) يرتبط بمعطيين إثنين : سعر كيلوغرام الزيتون و النسبة المائوية من الزيت في الزيتون.
في أول الموسم الفلاحي يكون سعر الزيتون منخفضا لأن نسبة الزيت فيه قليلة، ثم يرتفع شيئا فشيئا مع إرتفاع النسبة. علما أنه يجب عصر بين 4 و 5 كلغ من الزيتون لإنتاج لتر واحد من الزيت. إذا كان سعر إنتاج اللتر يتكلف على صاحب المعصرة 10 دينارات، فلن يبيعه أبدا ب-8 دينارات، لأن الزيت قابل للخزن لأشهر طويلة و للتصدير عندما يتنامى الطلب العالمي في ظل نقص الكميات المتوفرة.
- عندما يرتفع الطلب العالمي من زيت الزيتون يرتفع الطلب من المصدرين على المنتجين، و من المنتجين على الفلاحين الذين يرفعون في سعر الكيلوغرام من الزيتون.
- تتكون الكلفة الأساسية في إنتاج زيت الزيتون من تكاليف الفلاح (شراء الأرض، حفر البئر، الطاقة، انابيب الري قطرة قطرة، الحراثة، اليد العاملة...) و تكاليف المعصرة (آليات الإنتاج، الكهرباء، اليد العاملة...) و تكاليف المصدر (التخزين، النقل...) و تكاليف البائع (التسويق، الإشهار...).
- قطاع زيت الزيتون هو قطاع حيوي في بلادنا من حيث الطاقة التشغيلية و الموارد من العملة الصعبة (وصل الى 2000 مليار من العملة الصعبة سنة 2014)، و عليه فإن الدولة تخصص الحصة الأكبر للتصدير و تحاول تعديل السعر الداخلي من خلال تدخل الديوان الوطني للزيت (ONH) لتعديل السوق عند الحاجة.
- الغالبية العظمى من الأراضي الصالحة لغراسة الزياتين مازالت غير مستغلة و ذلك لمشاكل عقارية (تقسيم الأراضي الكبرى من طرف الورثة) أو إجتماعية (نزوح الفلاحين و اليد العاملة الفلاحية نحو المدن) أو إقتصادية (نقص الإمكانيات لصغار الفلاحين).
- الدولة تشجع على غراسة الزيتون من خلال دعم وسائل الإنتاج (شراء أشجار الزيتون، حفر الآبار، شراء الجرارات...) بنسب تصل إلى 70%, و في الآن نفسه تتسبب في تعطيلات للفلاحين من خلال التأخير في منح رخص الحفر (في حين أن الكثير من الفلاحين يحفرون آبارهم من غير رخص) و ربط الضيعات بشبكة الكهرباء (اللوحات الفوطو-ضوئية بدأت تعوض الكهرباء في ضخ الماء) و غيرها من المشاكل الناتجة على البيروقراطية. ويبقى زيت الزيتون مصدر من مصادر الثروة في تونس والذي يمكن تطويرها من خلال رفع القيمة المضافة لهذا المنتوج خاصة مع تطور كمية الزيوت التونسية المعلبة ) حاليا يباع 6% فقط من الزيت معلبا( الموجهة مباشرة للأسواق الأجنبية.
سامي المزغني - فلاح و صاحب معصرة |
نداء بكل لطف للمسؤولين على موقع وزارة المالية: راكم في الليان الي حطيتوه في الباج داكاي على اساس قانون المالية التكميلي 2017، عاودتو هبطتو قانون المالية 2017 الأصلي الي تم التصويت عليه في ديسمبر عمناول... الرجاء الإصلاح
تحيين: تم الاصلاح، شكرا للتفاعل، يبقى أفضل موقع حكومي هو هذا الموقع |
السلام عليكم، اسف ستاتي طويل، لكن هذاكا الحل باش تبقى اقتصاد بالفلاقي، الي عندو رواري باش يتبعني، يتفضل، و بإذن الله ما يندمش :)
الليلة باش نحكيو على جديد قانون الماليّة في ما يتعلّق بالنّظام التّقديري، يعني التجّار و أصحاب الورشات و أصحاب المطاعم و المقاهي و الّي عاملين تصاريح ما يفوتش فيها رقم معاملاتهم 100 الف دينار، و بعض الشروط الأخرى، كيما عدم امتلاك اكثر من سيّارة موجّهة للعمل و ما تستوردش و ما تصنعش حاجة فيها الكحول...
الوضع الحالي بطريقة مبسطة:
النّاس هذي كانت تعمل تصريح انّو رقم معاملاتها ما يفوتش 100 الف دينار سنويّا، و تخلّص ضرائب كما يلي:
اذا صرّحو انّو رقم معاملاتهم في عام معيّن اقلّ من 10 الاف دينار، فإنّهم يخلصو ضرائب كما يلي :
75 دينار سنويّا بالنّسبة للناس الي محلّاتهم خارج المناطق البلديّة
150 دينار سنويّا بالنّسبة للناس الي محلّاتهم داخل المناطق البلديّة
و اذا صرحو انهم حققوا رقم معاملات بين 10 الاف و 100 الف دينار، فإنهم يزيدو يخلصو ضرائب 3% من رقم معاملاتهم الي بين ال10 الاف و ال100 الف دينار... يعني مثلا الي في منطقة بلدية و صرح برقم معاملات بـ 90 الف دينار، يخلّص 2550 دينار ضرائب، الي هي تساوي ، 150 + (3%*80 الف دينار)
و جماعة النظام التقديري (الي يصرحو برقم معاملات اقل من 150 الف دينار) عندهم زادا امكانيّة تحديد ارباحهم (الي باش تتحسب عليها الضّرائب) على أساس مجرّد دفتر ممضي عند القباضة، و يقيدو فيه وحدهم الي يظهرلهم باش يقيدو انّهم قبضوه و الي يظهرلهم باش يقيدو انهم صرفوه، المفيد يكون عندهم فاتورات...
المفيد وزارة الماليّة تقول انّو مجموع المؤسسات الي تخلّص في ضرائبها بإحدى طرق النّظام التّقديري، هو حوالي 400 الف مؤسسة
شنيّة نتيجة هذا النّظام...
90% من هذه المؤسسات، تصرّح برقم معاملات اقلّ من 10 الاف دينار، يعني يخلصو سنويّا في 75 دينار اذا خارج مناطق بلديّة و 150 اذا داخلها... و في 2016، مجموع الضّرائب الي دخلو لقباضة الشعب التّونسي من عند هالـ 400 الف مؤسّسة هو 28 مليون دينار... يعني معدّل خلاص النّاس هذي هو 70 دينار في العام (يعني فيهم الي ما يصرّحش أصلا بمداخيلو...
الوضع الجديد بطريقة مبسطة :
أي و شنوّا جاب قانون الماليّة الجديد؟
النظام التقديري انتهى، و في بقعتو، نظام جديد اسمو نظام المؤسسات الصّغيرة، و يدخلو فيه النّاس الي يصرحو برقم معاملات اقل من 150 الف دينار في الخدمات و 200 الف دينار في الأنشطة الأخرى.. و دفع الضّرائب على الأرباح للنّاس هذي، باش يصبح بتفس الطريقة الي يدفعو بيها باقي المواطنين ضرائبهم، يعني نسب تصاعديّة كلّ ما زاد الرّبح، كيما الشهّار نفس النسب التصاعديّة كلّ ما زادت الشّهرية...
السؤال هوني، كيفاش النّاس هذي باش تحدّد أرباحها، و هي لا محاسبة لا والو؟
اوّلا، باش نقعدو في مستوى التّصريح برقم المعاملات، يعني رقم المعاملات الي يقولو عليه انّهم عملوه في عام معيّنة، هذاكا هو الي نحسبو عليه الرّبح الصّافي الي حددو القانون الجديد... أي و كيفاه؟
بالنسبة لتجّار المواد الغذائيّة، ربحهم الصّافي باش يكون 7% من رقم المعاملات السنوي الي يصرحو بيه، و هاك ال7% هي الي نطبقو عليها نسب الضرائب بتقريبا بين 15 و 20%...
بالنسبة لتجّار المواد الاخرى، ربحهم الصّافي باش يكون 8% من رقم المعاملات السنوي الي يصرحو بيه، و هاك ال8% هي الي نطبقو عليها نسب الضرائب بتقريبا بين 15 و 20%..
بالنسبة لمحلّات الاشغال و التحويل، ربحهم الصّافي باش يكون 10% من رقم المعاملات السنوي الي يصرحو بيه، و هاك ال10% هي الي نطبقو عليها نسب الضرائب بتقريبا بين 15 و 20%...
بالنسبة لمحلّات الخدمات، ربحهم الصّافي باش يكون 15% من رقم المعاملات السنوي الي يصرحو بيه، و هاك ال15% هي الي نطبقو عليها نسب الضرائب بتقريبا بين 15 و 20%...
بالنسبة لمحلّات الاستهلاك على عين المكان (قهاوي و مطاعم)، ربحهم الصّافي باش يكون 20% من رقم المعاملات السنوي الي يصرحو بيه، و هاك ال20% هي الي نطبقو عليها نسب الضرائب بتقريبا بين 15 و 20%...
؟؟؟؟ اش عملنا و جاء مليح مادام باقي هوما يصرحو كيما يحبّو؟ يعني ممكن كالعادة يصرحو حاجة تافهة و ما نقبضو منهم شي كالعادة...
هوني يجي دور الإظافة الثّانية من قانون الماليّة، و الي هي ال minimum d’impôt... يعني يصرّح الي يحبّ، عندو مبلغ ادنى لازمو يخلصو ... و المبلغ هذا، يتحسب حسب طبيعة النشاط و المنطقة الي فيها المؤسسة، و المبلغ الأدنى هذا يتراوح بين 100 دينار في العام لبائع المواد الغذائية في المنطقة 4 (اقل المناطق ضرائب) الى 2500 دينار لأصحاب المقاهي و المطاعم في المنطقة 1 (اعلى منطقة ضرائب)...
المفيد، لو ال400 الف مؤسسة بكلهم يصرحو بارقام معاملات تافهة، و لو بكلهم يخلصو الحد الأدنى فقط من الضّرائب، و لو 200 الف برك منهم يصرحو، فإنّو مجموع ضرائبهم تنجّم توصل اكثر ببارشا من 100 مليون دينار عام 2018 (هذا رقم تقديري بحساباتي انا ) بعد ما كانت 28 مليون دينار في 2016.
ممكن يظهرلكم إجراء غير كافي، لكن صدقوني، راهو الشي مهول، بالكاش و كل شي من غادي لغادي، ديجا كي يبداو يشدوهم بالضريبة الدنيا نتسماو قدمنا و ان شاء الله في الأعوام الجاية يلقاو حلول افضل...
ليلتكم زينة يا توانسة |
تحبين:
كالعادة، نكتشف بعد فوات الأوان انو الكلمة بحسابها في الصفحة هذي، الي تقلقوعندكم الحق...
* استعملت وصف "ماضي" و "ذكي" و يعطيه الصحة" على وزير المالية في ستاتي البارح، فقط خاطرني بالحق تفجعت لا يعطي رقم و يصير للدينار نفس الي صار بعد تصريح الوزيرة السابقة، كلامي كان رد فعل تلقائي بعد غصرة... يعني ما قصدت حتى حكم أو شكر أو تمجيد لا على كفاءة الوزير و لا الحكومة...
* نشرت الزوز حالات متاع الشاب و الشابة الي اعطاو شهاداتهم ضد فكرة الحرقة لسبب واحد: ميسالش حسب رايي في هول العتمة و الرسائل السوداوية الي نباتو عليها نصبحو عليها، الناس تشوف امثلة امل، لا قصدت انو تونس جنة على الأرض و لا اهانة الي يحرقو لا والو، بمعنى ما قصدتش نجمع، الحرقة موضوع شائك و لا الي يشجعو في الحرقة و لا الي ضدها يملكو حقيقتو المطلقة... المفيد الناس الي تقلقت و اعتبراتو طحين للحكومة، اولا ما فهمتش كيفاش، و ثانيا راكم غالطين....
الليلة بحول الله نحكيو على الحوايج الجديدة في قانون المالية المتعلقة بالحوانت و المطاعم و القهاوي و الورشات الي متخبيين تحت الفورفيتار و يخلصو في 70 دينار ضرائب في العام، نحكيو شنوا باش يوليو يخلصو |
صباح الشباب الي يبني، صباح الكفاح و النجاح
تونس باهية، رغم البكّائين النوّاحين، رغم العوج الي موجود احيانا، رغم كل شي، تونس باهية ذا نحبو نخدمو |
صباح الخيرات بلادي
في قانون المالية الجديد، صار ترفيع في تاكس اسمها معلوم الاستهلاك، droit de consommation .... التاكس هذي تدخل في سعر البيع للمستهلك..
الزيادة في معلوم الاستهلاك، صارت على برشا منتجات، فيها برشا منتجات مصنوعة محليا و فيها خاصة برشا منتجات مستوردة، كيما السيارات الكبيرة، و اليخوت و القوارب الرياضية و قوارب النزهة (من 30 إلى 100% ), الويسكي و الكونياك و الرايكار(من 50 إلى 100% ) العطور و مواد التجميل (من 0 إلى 25% )، الساعات اليدوية الفاخرة (من 0 إلى 50% )...
الزيادات هاذم، تجي فوقهم الزيادة في الtva الي باش تزيد بنقطة مئوية ... مثلا، اذا ساعة فاخرة قبل كان سومها الأصلي 100 دينار، و عليها 0% معلوم استهلاك، يتظافلها 18% tva ، سومها يصبح 118 دينار، بقانون المالية الجديد، يصبح سومها الأصلي 100 دينار، تتزادلو 50% معلوم استهلاك، تصبح 150 دينار، نزيدو فوقهم tva ب19%، يصبح السعر الجديد للمستهلك 178 دينار و خمسمائة مليم...
الجداول الي في التصاور، يعطيوكم معلوم الاستهلاك على كل المنتجات، كيفاش كانت و قداش باش تولي... فيها الي تبدل و فيها المنتجات الي ما تمستش |
الي تنشر اليوم على موقع وزارة المالية هو مشروع قانون المالية من ضرائب و أداءات و اعفاءات و غيرهم... لكن هذا موش الي متعودة تنشرو وزارة المالية😲... ياخي فينهم فرضيات الميزانية؟ النمو المتوقع؟ سعر صرف العملات المتوقع؟ اسعار النفط المتوقعة؟ تطور موارد و مصاريف الميزانية على 3 سنين؟ تطور تقسيم مصاريف الدعم، تطور المديونية و خدمة الدين على 3 سنين ؟ ... يعني التفاصيل الي تخلينا نحكمو على واقعية المشروع من عدمها، فيني التفاصيل هذي؟ |
اخيرا هبط
للي يحب يقرأ وحدو، احنا الايامات الجاية نحكيو عليه بالتفصيل |
نداء بكل لطف للمسؤولين على موقع وزارة المالية (افضل موقع حكومي على فكرة): اليوم 16 اكتوبر، وصلنا ال10 متاع الصباح و مازال ما نشرتوش مشروع الميزانية الي وزارتكم صباتو البارح في مجلس النواب، يعني حاضر ديجا... الرجاء التكرم بالنشر |
صباح الخيرات بلادي
اليوم من المفروض مشروع ميزانيّة 2018 يتنشر للعموم، و احنا كالعادة هوني، باش نحكيو عليه و نفسروه، لكن قبل، هات نشوفو كيفاش تتحضّر الميزانيّة... الميزانية فيها نفقات كل وزارة العام الجاي، و فيها تفصيل للضرائب الجديدة أو الي تتنحى العام الجاي...
كلّ ما يهمّ تحضير الميزانيّة موجود في قانون تعمل عام 67 و تنقّح عام 2004...
البداية، تكون بمنشور يصدر على الوزير الأول في افريل من كلّ عام و يتوجّه لكلّ الوزارات و الإدارات العمومية، و المنشور هذا يحدّد التوجهات العامّة لميزانية العام الجاي، و هالتوجّهات هذي تحدّدها البرامج الاقتصاديّة و الاجتماعيّة متاع الحكومة...
بعد هالمنشور، الوزاراء الكلّ عندهم حتى ل31 ماي باش يبعثو لوزارة الماليّة مقترح المشاريع الشّاملة و النّهائيّة لميزانيّات وزاراتهم عام 2018... و ميزانيات الوزارات معناها قداش كل وزارة باش تصرف العام الجاي على شهاري خدامتها و على المشاريع العمومية الي تابعينها و على مختلف الإدارات متاعها و على دعم الشركات العمومية الي تابعتها و على الدعم بمختلف أنواعو(دعم النقل في ميزانية وزارة النقل، دعم المواد في ميزانية وزارة التجارة، دعم الطاقة في ميزانية وزارة الطاقة...) و على خلاص ديون الي جاء وقت خلاصها في 2018 (ميزانية وزارة المالية)... المفيد مجموع ميزانيات الوزارات يعطينا توقعاتنا لقداش باش نصرفو العام الجاي...
في جوان و جويلية يتم مناقشة هالميزانيّات مع خبراء وزارة الماليّة، الي يكونو من جهتهم حسبو مستوى مدخول الدّولة المتوقّع عام 2018 و شافو قدّاش متوقّع نلمدو فلوس من الاداءات و الضّرائب (و هوني نلقاو فصول في قانون المالية تهم تفاصيل الضرائب و الاداءات الجديدة أو الضرائب و الاداءات الي تتبدل العام الجاي) و قدّاش لازمنا نتسلفو، باش نواجهو مصاريف شهاري الموظفين و الدّعم و الاستثمار العام الجاي، و باش نخلصو ديون تونس الي جاء وقت خلاصهم في 2018
بعد هالنّقاش، و في اول أسبوع من شهر اوت، يجتمع مجلس وزاري و ينظر في الميزانيّة و التوازنات المالية الكبيرة متاع البلاد من ناحية الديون و العجز و غيرهم، و يقرّر شنوا يزيد و ينقّص...
في أوّل أسبوع من شهر أكتوبر تصبح مشاريع ميزانيات الوزارات نهائيّة و يقع جمعها لتصبح ميزانيّة الدّولة التّونسيّة، و يتمّ تقديمها لمجلس النّواب في اجل دستوري أقصاه 15 أكتوبر من كلّ عام.. و مجلس النواب عندو حتى ل10 ديسمبر 2017 باش يصادق على الميزانية الي فيها أيضا قانون المالية و تصبح قانون نافذ يحدد للحكومة في شنوا عندها الحق تصرف و قداش تصرف و تتسلف العام الجاي...
نهاركم زين |
اعادة
صباح الخير
في تونس، كلما مجموعة افراد أو قرية أو جيهة أو نقابة قطاع عام، يعملو مشكل كبير بسبب طلبات معينة (بجاه ربي افهموني راني هوني ما نحكيش على مشروعية المطالب أو لا، و الي ما يعرفش الصفحة، يهبط يلوج على مقال التفاوت الجهوي باش يفهم انو الأمر هذا فضحناه بالارقام)، المفيد تصير فترة مد و جزر تنتهي ب"مفاوضات" و اتفاق مع الحكومة... الاتفاقات هذي صحيح تهم هاك المجموعة متاع الأفراد أو هاك الجهة، لكن، لكنها اتفاقات يتم تحمل كلفتها على ميزانية الشعب التونسي بكلو أو على ثروات البلاد، يعني الاتفاقات تتدفع من فلوسنا الي يدفعوها المواطنين و الشركات للقباضات في شكل ضرائب، و إلا تهم ثروات البلاد الي من المفروض يتمتع بيها الشعب التونسي بكلو بالتساوي.... الغريب، انو حتى اتفاق من النوع هذا، و الي صاروا كثير بعد الثورة، ما تم نشر فحواه للشعب التونسي الي باش يتحمل تكلفتو... يعني قطّوس في شكارة، و العملية هذي، منّعت وقتيا الحكومات المتعاقبة بعد الثورة، لكن بقاءها في السر، خلاها تتعدى رغم أنها في عديد الحالات اتفاقات فيها ذبح و تجني على 11 مليون تونسي لصالح جهة أو نقابة أو مجموعة افراد، و بالطبيعة الشعب التونسي، ما يفيق بحجم الخنار، إلا بعد مدة طويلة...
اقراو الإعادة التالية لمقال هبطناه نهار 21 فيفري الي فات باش تفهموني:
تقديرات بحوالي 43 مليار في مهب الريح
عمال الحضائر
الرّاي العام، في الاعلام، و في مواقع شبكات التواصل الاجتماعي، ركّز إهتمامو في الفترة الأخيرة، على تقرير غلق ميزانية 2013، و الي أصدراتو دائرة المحاسبات مؤخّرا... التقرير هذا، فيه برشا ملاحظات إجرائية، و نعاود، إجرائية، يعني من نوع، الفلوس هذي تتقيّد في الجهة الأخرى، و الوثائق هذي جات امّخّر، و لازم نثبتو في التقديرات، و انّقصو في المديونيّة، و نقتصدو في النّفقات.... و حتى الزّوبعة حول "الإختفاء المزعوم"، لل870 مليار المتبقية من فلوس خوصصة اتصالات تونس، كنّا بيّنّا الجمعة الي فاتت بالدّليل، انها كلام فارغ و تخضريط ناتج أساسا، على عدم فهم النّاس الي أثارت الموضوع، لكلام خبراء دائرة المحاسابات...
لكن التقرير، الي لازم الاعلام و الرّاي العام يركّز عليه، ما هوّاش تقرير غلق ميزانيّة 2013، لاااا، فمّا تقرير آخر تنشر نهار 15 فيفري، و هو التقرير السنوي لمجمل اعمال خبراء دائرة المحاسبات عام 2014، و فيه نتائج مهمات الرقابة على مجموعة من الوزارات و مؤسسات الدّولة... و احنا الجمعة هذي، باش نحكيو على بعض النقاط الواردة في هذا التقرير، و اليوم باش نحكيو على نقطة تهمّ عمّال الحضائر...
دائرة المحاسابات، قالت أنّو كثرة الوزارات والإدارات المسؤولة على عملة الحضائر، خلقت فوضى في تقدير عددهم، و في خلاصاتهم، و لذا، قامت الدّائرة بمراسلة كلّ إدارة وحدها، و خذات القائمات الي تدور بين الوزارات، و قارنت بيناتهم، و قامت بالتثبّت من خلاصات عملة الحضائر في أشهر أوت و ديسمبر 2012، و شهر ديسمبر 2013...
هاو آش لقات بعد التثبت:
4066 شخص خلصو على أساس عملة حضائر، و هوما في الواقع عندهم ارقام انخراط في CNSS و في CNRPS، و عروفاتهم قاعدين يصبو عليهم، بمعنى انهم فعليّا يخدموا في خدم أخرى، و يخلصوا عليها.... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 7 مليارات و 145 مليون شهاري على أساس عمال حضائر، بمعدّل 580 دينار شهريّا تقريبا لكل واحد فيهم...
مازال
فمّا زادا 2249 شخص، خلصو على أساس عملة حضائر، و هوما في الواقع، شدّو عندكم... موظفين عموميّين، يعني يخدموا في خدم قارة أخرى، و يخلصوا عليها من جيبي و جيبكم يا توانسة... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 4 مليارات و 147 مليون شهاري على أساس عمال حضائر، بمعدّل 615 دينار شهريّا تقريبا لكل واحد فيهم...
مازال
فمّا زادا 113 شخص، خلصو على أساس عملة حضائر، و هوما في الواقع، شدّو عندكم... retraités، يعني الضمات الاجتماعي يصبلهم في ريتراتهم كل شهر... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 210 ملاين شهاري على أساس عمال حضائر، بمعدّل 330 دينار شهريّا تقريبا لكل واحد فيهم...
نزيدكم؟؟؟ الحالات برشا لكن نختموا بمجموعة أخرى تجي نكتة...
فمّا زادا 520 شخص، خلصو على أساس عملة حضائر، و هوما في الواقع، شدّو عندكم... طلبة، مرسمين في الجامعة في 2013 و في 2014، و موش عجب يتمتعو بمنحة طالب من ميزانية الشعب التّونسي، في الثلاثة شهور الي ثبتت فيهم دائرة الحسابات، تلقى الجماعة هذي، قبضت 892 مليون شهاري على أساس عمال حضائر، بمعدّل 570 دينار شهريّا تقريبا لكل واحد فيهم...
الحاصل ماغير ما نطوّل عليكم، في ثلاثة شهور تثبيت لأجور عملة الحضائر، دائرة المحاسبات، تلقى 14 مليار و 279 مليون، مشات شهاري لناس لا علاقة بعمال الحضائر... يعني كان نضربو في 4 و نشوفو على عام، نلقاو 43 مليار، خرجت من جيوب التوانسة الي تخدم و تخلص في ضرائبها، و مشات لناس ما تستحقش، و حكوماتنا الموقرة، كل مرة تجبن أمام ضغط مجموعة، و تصحح معاهم اتفاقات كارثية... 43 مليار... كانت تنجم تمشي لناس موش لاقية تاكل، كانت تنجم تمشي لتحسين سبيطار، كانت تنجّم تمشي لنقل تلامذة... لكن لا، فمّا ناس قررت تسرقهم... و كيما الي ما يخلصش الضرائب الي عليه سارق، و الي يأخذ في صفقات عمومية بالرشوة سارق، كيما الناس هذي، سرّاق، لا فرق بينهم...
الحاصل، مادام فحوى هالاتفاقات ما يخرجش للرأي العام، مادام باش نشوفو خنار متواصل
نهاركم زين يا توانسة |
بدون تعليق |
عدنا
والبداية بقصة قصيرة ...
صديق ليا، من عادتو لما يحكي مع ممثلي المؤسسات العالمية، يقدم تونس في صورة رائعة رغم كل مشاكلها.... يخرج النقاط الباهية، و يعطي تفسيرات علمية متفائلة لكل النقاط السيئة في وضعنا الاقتصادي و السياسي... اليوم حكالي على جلسة عمل جمعاتو مع المسؤول الأول عن دول شمال أفريقيا لوكالة ترقيم عالمية... اليكم الجزء من حوار صديقي مع الشخص الوحيد الذي نجح ان يخرسني للاسف:
مسؤول وكالة الترقيم :
- alors comment va la Tunisie?
صديقي :
- vous savez, vu le contexte géopolitique régional, le contexte socio sécuritaire interne, la stagnation économique européenne (notre premier client), la reprise haussière du prix du baril, nous nous débrouillons pas mal je pense, avec une croissance de 1.9% au premier semestre, une inflation maîtrisée dans un contexte post révolutionnaire, un tourisme qui enregistre une hausse de 7.40% des recettes en devises au 20 septembre dernier par rapport à la même date en 2016, je pense que nous méritons notre chance parmi les nations aspirant à combiner démocratie et prospérité économique...
مسؤول وكالة الترقيم :
- et politiquement? Ça avance? Vous savez que seule la stabilité politique peut garantir la stabilité économique, monétaire et financière... mais il paraît que vous changez de ministre des finances toutes les trois semaines... (ختمها بتبسيمة متربية)
صديقي :
-.... (بالفلاقي بلّع فمو ما لقى ما يقول)
مسؤول وكالة الترقيم:
- c'est vraiment triste pour la Tunisie, vous savez; le monde ne peut voir ni comprendre les querelles intestines, les investisseurs étrangers, les bailleurs de fonds internationaux, ne voient qu'un seul fait : le poste le plus important du pays est comme une chaise musicale, et quand c'est le cas, le monde perd sa confiance dans le sérieux d'un pays à mettre en place une véritable politique de stabilité financière et de relance économique ... et quand cette confiance est perdue, le pays le paie cash, et l'économie sera la première victime...
صديقي :
-....( بالفلاقي بلع فمو)...
تصبحو على خير و الله يسامح الي كان السبب.... |
سامحوني مرة أخرى على الغياب، ظروف خدمة والله... المفيد اجابة للاوخيان الي تكرمو و طلبة رأي الصفحة في موضوع قانون المصالحة، نعاودو نهبطو ستاتي هبط في الصفحة في 2015 لما تطرح الموضوع اول مرة... و وقتها حكينا على قانون المصالحة بكلو موظفين و رجال أعمال و جرائم الصرف
اسقاط التتبعات في حق الموظفين العموميّين أو أشباههم من اجل أفعال تتعلق بالفساد المالي او بالاعتداء على المال العام باستثناء تلك المتعلّقة بالرشوة أو الاستيلاء على المال العام
رأي الصّفحة :
المقصود هوني هوما الناس الي صحّحت و أعطات تراخيص امّا بدافع الخوف أو بدافع الطمع في ترقية مهنية، بالطبيعة هوني القانون ما خمّمش في الموظفين الي رفضوا الانخراط في المنظومة و الي صار فيهم ما صار و شنوا باش يكون شعورهم وقت الي يعرفوا أنّوا رفضهم الانخراط في المنظومة كان حكاية فارغة و انو زميلهم المطيع على الفساد أمورو في الجبن و ما عندو حتّى مشكل، القانون ما خمّمش أنو الانتفاع ينجم يكون بمزية تخديم فرد من العائلة في بقعة أخرى غير الي يخدم فيها الموظّف المطيع، او الحصول على تسهيلات إدارية شخصية للموظف المطيع من إدارة أخرى و في مجال آخر، أو الترقية السّريعة للموظّف المطيع، أو غيرها من الفوائد الي تنجم تتحقق للموظّف المطيع دون ان تنطبق عليها التّوصيفات القانونيّة للرّشوة او الاستيلاء على المال العام، القانون زادا ما خمّمش في الرّسالة الي يحملها هذا النّوع من العفو و هي : أنّو طاعة العرف القوي في الفساد خوفا منه هو امر عادي و ما فمّا حتى داعي للمقاومة و رفض التعليمات الجائرة و التمسّك بالميادئ و الحق، و بالنهاية الرّسالة هي : الفساد ما يهزش للحبس... الأهمّ هو انو العفو على الناس هاذم ما فيه حتى فايدة على الشعب التونسي و ما رابحين منو حتى فرنك، و حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
اقتراح:
إضافة "وباستثناء الموظفين او اشباههم الذين انتفعوا لذواتهم بترقيات سريعة في وظائفهم أو بتراخيص استثنائية في باقي أوجه حياتهم أو بمنافع لهم أو لفروعهم أو/ و أصولهم على ان تكون تلك المنافع نتيجة مباشرة أو غير مباشرة لمشاركتهم بالأفعال المذكورة في هذا الفصل
العفو عن التونسيين الي عندهم مكاسب في الخارج و ما صرحوش بيها و ما قاموش بتحويل المداخيا الي جايتهم من هالمكاسب لتونس كيما يفرض قانون الصرف التونسي، و العفو على الناس الي شادة دوفيز في تونس و ما صباتوش في حسابات بالبنوك... العفو يشمل العقوبات المفروضة في قانون الصّرف و يشمل أيضا العقوبات و الخطايا الجبائية على المداخيل غير المصرح بها، و العفو هذا ما يصير الا في حال إعادة هذه الأموال لتونس و خلاص خطية ب5%عليها. و كي نقولو إعادة الأموال موش معناها اعادتها لصندوق الودائع و الامانات متاع الدّولة، لا، اعادتها لحسابات في تونس بالعملة او بالدينار القابل للتحويل، لكن تبقى ملك لأصحابها...
رأي الصّفحة :
دائما تبقى الإشكالية المبدئيّة من جهة، و من جهة ثانية، دائما تبقى اشكاليّة حاجة تونس للعملة الصّعبة الي تخلي الفلوس هاذم يرجعو يدخلو للاقتصاد الوطني و ممكن اصحابهم يستثمروهم و يخلقوا ثروات و مواطن شغل، عوضا عن امل شبه معدوم في رجوعهم عبر القضاء الدّولي... لكن فمّا زوز حوايج هوني يعتبروا هديّة ما يستحقوهاش المتهربين، اوّلا تمتيعهم بحق فتح حسابات بالعملة او الدينار القابل للتحويل (الي هي في الواقع وضعية محصورة في تونس في بعض حالات الشّركات المصدرة او عمالنا بالخارج) هو هدية زايدة، ديجا هو موش باش يشد الحبس، دونك يرجع الدوفيز و يأخذ مقابلهم دينارات كيفو كيف باقي التوانسة و اذا تتوفر فيه الشّروط مبعد ينجم يحل حسابات بالعملة او بالدينار القابل للتحويل... الهديّة الثّانية هي نسبة الخطيّة، 5%نسبة تافهة مقارنة بال22%الي هو معدل الضّرائب في تونس عام 2014، صحيح نحبو نشجعوهم باش يدخلو دوفيز لتونس، لكن 5%تظهر شوية و 13,5%نسبة اكثر من مشجعة حسب راينا اذا نظيفولها القدرة على العودة لتونس و الإفلات من السّجن، و ديما حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
اقتراح:
حذف إمكانية فتح حسابات بالعملة الصّعبة اة الدّينار القابل للتّحويل و رفع نسبة الخطية الى 13,5%
حسب رايي المتواضع، المصالحة يجب أن تأخذ في الاعتبار الصالح العام للشعب التونسي، و المصالحة الي تعدات هي الي بالذات ما فيها حتى ربح للشعب التونسي، و للاسف المصالحة الي فيها ربح بميزانية الدولة أو الاحتياطي تونس من العملة الصعبة، مازالت على الرفوف و ما صار فيها شي |
والله ذكرني راضي المدب الله يذكرو بالخير
قبل الثورة، كانوا مصنعي السيارات في العالم ما ينجمو يبيعو كراهبهم في تونس الا ما يصنعو أجزاء من هذه السيارات في معامل تونسية تصدرهالهم... مثلا، مصنّع السيارات الي الوكالة متاعو تحب تستورد ب100 مليون دولار في عام معين، لازم تكون مصانع تونسية صدرتلو أجزاء سيارات ب50 مليون دينار... نربحو مواطن شغل في تونس، و نربحو عملة صعبة داخلة...
اي عاد جات ثورتنا، و اعطاتنا حرية، لكن خرجولنا زادا عباقرة الاستعمار الأوروبي متاع فرنسا و ايطاليا و المانيا، و علاش ما نشريو سيارات صينية و هندية و يابانية و موزمبيقية، هايكا ارخص و خيرلنا من القوى الاستعمارية الإمبريالية المتآمرة على الأمة و على شعوب المستضعفة، و وجود السيارات الأوروبية فقط في تونس دليل اننا مستعمرين و اننا ما نحكموش في بلادنا... و في ظل الهوجة الشعبوية و الناس الكل تفتي، من عام 2012 و عينك ما ترى الا النور، الترّي و الفرّي و العاصي والديه أصبح يصنع في الكراهب و يصدّر لتونس، هندي على ياباني على صيني على بعضو... شبعو فينا الشعوب الأخرى، و شبعو الموردين متاع هالأنواع الجميلة الرقيقة من السيارات عدوة الغرب المتآمر... و زاد الدينار برك، و زادت البطالة... |
آسف غاطس خدمة و ما انجم ننشر شي في موضوع الصفحة، لكن خارج موضوع الصفحة باش انبه الناس الي تسير في البلاد:
عملية القبض على إرهابي من طرف المواطنين العزل في فوسانة هي أكبر و أعظم نصر لتونس في حربها على الارهاب، ممكن عسكريا نصر تافه، لكن الحروب أساسا حروب معنوية، اياكم تعاودو مع المواطنين و سكان الدشرة هذيكا نفس الخطأ مع الراعي و خوه، اياااااكم، راهو جراثيم الدم اساتذة في فن الحرب المعنوية، و يعرفو مليح انو العملية الأخيرة انتصار معنوي جبار لتونس في حربها ضدهم، و اكيد باش يحاولو يردو على العملية بانتقام و لو بسيط من المواطنين هذوكم... راهو لا قدر الله لو يوصلو ينجحو في اي حاجة بسيطة، النتيجة ستكون عواقبها وخيمة جدا على تونس في حربها على الارهاب، آثار أبسط عملية إرهابية غادي باش يكون لا قدر الله أكبر بالف مرة من النتائج الإيجابية لما قام بيه المواطنين، لذا وفروا كل الإمكانيات لحماية الدشرة هذي و سكانها، ما عادش تفكرو في المصاريف، ما تفكروش بطريقة تقليدية في ثنائية (الكلفة مقابل الارباح)، أرباح منع جرذان الدم من أنهم يضروا التوانسة الي قاوموهم، أكبر ببارشا من أرباح القضاء على 100 ارهابي، الحرب هذي طويلة المدى، و النصر الوحيد فيها يمر عبر الحرب النفسية و المعنوية، بالنسبة لينا كوطن، الدشرة هذي اصبحت مركز استراتيجي حيوي كيفها كيف اي ثكنة كبرى أو موقع إنتاج حيوي....
إلى من شاء ان يستمع |
كل سنة و انتم بالف خير
كل سنة و انتم و اهلكم و احبابكم لاباس
كل سنة و كل من يعمل في العيد لتأمين الخدمات الأساسية من صحة و كهرباء و ماء و اتصالات و امن و جيش، بالف خير و شكرا لتضحياتكم من أجل هذا الشعب
كل سنة و كل عائلة شهيد أمني و عسكري بالف خير
كل سنة و تونس بالف خير
غدوا خير يا بلادي
#استهلك619 |
فقط للتفذليك😂😂😂
ملاحظة: تم اخذ اذن صاحب المبادرة قبل النشر😊 |
على هامش تواصل تدهور سعر الدينار قدام الأورو و الدولار؛ هذا مقال هبطناه سابقا في فترة صار فيها نفس الي صار اليوم، يعني المبدأ ما تبدلش....
شنوا صار للدّينار التّونسي؟؟؟؟؟؟؟؟
مقال طويل الله غالب، لكن الي يوسع بالو معانا، بإذن الله ما يندمش
السلام عليكم...
احكينا البارح، على العناصر الي تحدّد قيمة عملة كلّ بلاد، و حاولنا نبسطو مختلف أنظمة الصرف في العالم، و فسرنا انّو اختيار نظام معيّن، مرتبط أساسا بوضعيّة كلّ بلاد، و سياساتها و امكانيّاتها الاقتصاديّة، اليوم باش نتلاهاو بتونس، باش نشوفو، كيفاش تتحدّد قيمة الدّينار، و علاش طاح بارشا في العشرة أيام الأخيرة، و شنية النتائج متاع هالعملية... كالعادة، باش نطرحو بعض أسئلة و نحاولو نجاوبو عليها مع بعضنا...
كيفاش تتحدّد قيمة الدّينار؟
حكينا البارح، انّو قيمة عملة كلّ بلاد، يتم تحديدها امّاعبر السوق، يعني بالعرض و الطلب عليها، امّا بربطها بصفة قارّة او متوسطة بعملة او عملات رئيسيّة... في موقع البنك المركزي التّونسي، نقراو انّو قيمة الدّينار التّونسي "تتحدّد بالعرض و الطلب في سوق الصّرف بين البنوك المرخص لها في تونس"... نظريّا، الكلام هذايا يعني انو الدينار التونسي تتحدّد بالعرض و الطلب، يعني قيمتو تحددها قيمة اقتصادنا و ثروتنا وصادراتنا و إنتاجية عملنا و ثيقة العالم فينا.... لكن احنا كالعادة، و كيما اغلب دول العالم، نكركرو فيها في موضوع نظام الصّرف متاعنا... اغلب دول العالم، تصرّح بحاجة، و في الواقع تعمل حاجة أخرى في سوق الصرف متاعها (ما هواش كذب، لكنّ أولا طريقة لتوجيه الأسواق و الاستثمار في اتجاه معيّن، و ثانيا خاطر اغلب الدول ما تحبش تقول انها تحدد في قيمة عملتها بعيدا عن القيمة السوقية الحقيقية لهاك العملة)... ما علينا، خلّينا في تونس... لمّا نغزرو للواقع، نلقاو انّو قيمة الدّينار مرتبطة بقيمة زوز عملات رئيسيّة، هي الدّولار و الأورو، الربط هذا هو ربط متوسّط، يعني نقبلو انو الدينار يطيح او يطلع في حدود معينة مقارنة بهالزّوز عملات هاذم... آش معناها هالكلام هذا؟ و شكون يقبل او يرفض؟ و كيفاش نتدخلو في قيمة الدّينار... الأسئلة هذي، تهزنا للسؤال الثاني في مقالنا:
شنية سوق الصرف بين البنوك، و كيفاش البنك المركزي يتدخل فيها؟
باااهي، لمّا نقولو سوق الصّرف بين البنوك، فطبيعي نفهمو انّو المقصود هو بيع و شراء العملة مقابل الدّينار التّونسي... أساسا، مصار العملة بالنسبة للبنوك، هوما حرفاءهم، يعني الشركات الي تصدّر و تدخل العملة لحساباتها، الاستثمارات الأجنبية الي تدخل لتونس، عمالنا بالخارج الي عندهم حسابات بالعملة في البنوك و يبعثو عملة لتونس، النزل و وكالات الاسفار الي السياح يدفعولها بالعملة.... هذي أهم مصادر العملة للبنوك، لكن من الجيهة الأخرى البنوك تستحق للعملة، و كيف كيف، ديما لتلبية مطالب حرفاءها، يعني الشركات الي تستورد، و المستثمرين الأجانب الي يبعثو ارباحهم بالعملة لبلدانهم، و المواطنين الي يسافرو، و عمالنا بالخارج الي يجبدو فلوسهم من حساباتهم بالدوفيز... البنوك بالطبيعة، الي مستحقة دوفيز لتلبية طلبات حرفاءها، تشري من البنوك الي حرفاءها دخلولها بزايد دوفيز، و هذاكا هو سوق الصرف بين البنوك... دونك قيمة العملات الأجنبية مقابل الدّينار، تتأثّر بالعرض و الطلب عليها... اذا الي داخل للبنوك التونسية اكثر من الي خارج، العملات الأجنبية تتوجد بكثرة في تونس، و قيمتها اتطيح مقابل الدّينار، و العكس صحيح.... أحنا في تونس، مجموع العجز التجاري متاعنا (يعني قيمة الواردات – قيمة الصادرات) في سنوات من 2011 حتى لـ 2015، بلغ شدّو عندكم: 18551 مليون أورو.... و أموال الاستثمارات الأجنبية الداخلة لتونس طاحت برشا مقارنة بمستواها قبل الثّورة، و المداخيل السنوية للسياحة بالاورو هبطت من 1857 مليون أورو عام 2010 الى 1082 مليون أورو عام 2015 (يعني اقل بـ 41%)... و الأورو، في الفترة بين 01/01/2011 و 31/12/2015، طلعت قيمتو مقارنة بالدّينار بـ 15.6%... لكن لمّا ناخذو ال5 سنين الي قبل الثورة بالضبط (يعني من 2006 حتى 2010)، مجموع العجز التجاري متاع الخمسة سنين هذيكا ما يفوتش 4618 مليون أورو، و المداخيل السياحية كانت في الطالع من عام لعام، و الاستثمارات الخارجيّة كيف، و رغم ذلك في الفترة بين 01/01/2006 و 31/12/2010، الأورو طلعت قيمتو بـ 19.3% مقارنة بالدّينار.... يقول القائل كيفاش رغم انو الأوضاع في الخمسة سنين هذيكا احسن من الخمسة سنين بين 2011 و 2015، و رغم هذا الأورو طلع بـ 19.3% بين 2006 و 2010، و بـ 15.6% برك بين 2011 و 2015.... بكلّ بساطة، خاطر البنك المركزي التّونسي، في الخمسة سنين الأخيرة خاصّة، كان يتدخّل في سوق الصّرف بين البنوك... كيفاش؟... لمّا يشوف انّو العملة ناقصة في البلاد، و سومها قاعد يطلع برشا، يجي للبنوك و يقلهم هاني عندي عملة نحب نبيعها، و يعطيهم سوم اقلّ من الي كانوا يتعاملو بيه، و هكّا سوم العملة هذيكا يرخص مقارنة بالدّينار... و هذا معناه، انّو سوم الدّينار كان اصطناعي و ما يعبرش على حقيقة قيمتو مقارنة بالعملات الأخرى...
باهي اذا الحكاية هكّا و الدّينار قاعد يطيح من قبل الثّورة بنفس الطريقة، علاش القيامة قامت العشرة أيام الي فاتت، و الناس الكلّ تحكي على الموضوع؟؟؟
السبب ساهل برشا، اذا نزول قيمة الدّينار كانت تصير قبل، فهي كانت تصير بطريقة تدريجيّة، لكن في العام 2016، النزول كان بطريقة اكبر و اسرع... بين 01/01/2011 و 31/12/2015، كانت معدّل زيادة قيمة الأورو مقارنة بالديّنار، في حدود 2.9% في العام... لكن بين 01/06/2016 و 09/06/2016، يعني قي 6 شهور برك و موش عام كامل، قيمة الأورو طلعت بـ 9.9% مقارنة بالدّينار، يعني الناس حسّتها اكثر الحكاية باعتبار الفترة صغيرة... مازال... في ال9 ايّام الأولى من جوان وحدها، قيمة الأورو طلعت بـ 3.7% مقارنة بالدّينار... يعني بعد ما عدّينا 5 سنين كاملة الأورو يغلى مقارنة بالدّينار بـ 2.9% في العام بكلّو، نلقاوه غلا بـ 3.7% في 9 أيام.... شنوّا الي صار... بكلّ بساطة، البنك المركزي، هزّ يدّيه على سوق الصّرف بين البنوك، يعني تدخّلات و عرضو للعملة الصّعبة على البنوك بسوم رخيص، قلّت جدّا في ال6 شهور الي فاتت، و انعدمت تقريبا في ال9 أيام الأولى متاع جوان... و هكّا، أصبحت قيمة الدّينار مقابل باقي العملات، ما يحدّدها الّا نتائج اقتصادنا توريدا و تصديرا، و تحويلات عمالنا بالخارج و المداخيل السياحية و الاستثمارات الأجنبية، و بكلنا نعرفو انّو هالمؤشرات الاقتصادية الكل في اتعس حالاتها بالنّسبة لبلادنا....
أي و علاش البنك المركزي هزّ يدّيه من سوق الصّرف بين البنوك؟
بكلّ بساطة، و باش نبدالكم بالسبب التقني، لقلّة ذات اليد اوّلا و أساسا... اهمّ مصدر للعملة الصّعبة بالنسبة للبنك المركزي، هو التداين الخارجي، و اهمّ مصاريف بالعملة الصعبة هو خلاص هالدّيون.... يعني احنا من 2011 و احنا دازّين عليها سلف، توّا بداية من 2016 باش نبداو نخلصو، و البنك المركزي عندو برشا التزامات تخليص السنا، يعني ما ينجّمش يبيع دوفيز للبنوك، و ما يخلصش ديوننا، خاطر وقتها، فضيحتنا في العالم بجلاجل، و ماعاد يسلفنا حد، و لا تجينا أموال استثمار اجنبي، و يقع إيقاف التعامل مع بنوكنا من طرف البنوك متاع الدول الأخرى، و ندخلو في ازمة الله اعلم شنيّة آخرتها.... هذا السبب التقني، لكن فمّا سبب اهمّ.... و هو السبب الاقتصادي.... يقلّك الي صاير حاليّا من تفاوت بين الواردات و الصّادرات، السبب الرئيسي فيهم هو انّو قيمة الدّينار مقابل العملات الرئيسية، هي قيمة مفبركة، خاطر (و نتذكرو كلام البارح) اقتصادنا تاعب، و عجزنا التجاري مهول، و انتاجيتنا تافهة، و مصاريف ميزانيّة دولتنا اكبر ببارشا من مداخيلنا، و تضخّم الأسعار في بلادنا اكبر من التضخّم عند أوروبا و أمريكا (معناها الأورو و الدولار قيمتهم الشرائية بين العام و العام في بلادهم، اقوى من القيمة الشرائية للدينار بين العام و العام في تونس)... هذا الكل، دواه نظريّا حسب الحكومة و بمباركة من صندوق النّقد الدّولي، هو تطييح قيمة الدّينار، و ديجا في برنامج الحكومة الي بعثاتو لصندوق النقد الدّولي باش نتشحتوه يرضى يسلّفنا، قلنا حرفيّا نّو باش نسيبو الدّينار و ما عادش ننفخو في قيمة بطريقة صناعيّة، لمّا الدّينار اتطيح قيمتو، الواردات تغلى قيمتها، و ينقص الطّلب عليها في بلادنا، و بالتالي الاستيراد ينقص، و بالنسبة لصادراتنا، العكس باش يصير، خاطر اذا قبل شركة في تونس تصدّر في منتوج ب100 أورو، يجيوها قريب 200 دينار (على أساس 1 أورو يساوي 2 دينار)، و يغطيولها مصاريفها في تونس، توّا تنجّم تصدر منتوجها بـ 83 أورو و يجيوها ال200 دينار متاعها(على أساس 1 أورو يساوي 2.4 دينار)، الي يغطيولها مصاريفها... بالفلاقي يرخص سوم السلعة التونسية لبرا و يكثر الطلب عليها، و هكا تقوى صادراتنا...... كيف كيف، قيمة السياحة في تونس ترخص، خاطر الي قبل يجي بـ 200 أورو، توا باش يجي بأقلّ، و عمالنا بالخارج يحولو اكثر عملة، و المستثمرين الأجانب يجيو اكثر، خاطر الاستثمار الي كان يتكلفلهم مليون أورو في تونس، باش يولي يتكلف 800 الف أورو فقط.... الحاصل نظريّا، فمّا برشا ايجابيّات لطيحان قيمة الدينار.... لكن....
شنية سلبيات طيحان قيمة الدينار؟
أوّل حاجة، التّونسي، باش يحس روحو افقر من قبل لمّا يسافر لبرّا سواء باش يقرا او يحوّس، المليون الي كان يوليلو 500 أورو قبل، باش يصبح 400 برك... اسوام السلع المستوردة، باش تغلى، و بكلنا نعرفو انّو كمية السلع المستوردة مهولة في بلادنا و داخلة في تصنيع كلّ المنتوجات تقريبا... يعني التّونسي باش يحس الأسعار الكلّ زادت، و مثلا في مجال النفط، الي ربحناه بحكم انهيار أسعار البرميل في العالم، باش نخسروه بارتفاع قيمة الدولار و الأورو مقابل الدّينار... لكن اكثر حاجة مخطرة، هي حكاية الديون، لازمنا نفهمو، انّو الدّولة هي كيان مختلف عن البنك المركزي، صحيح هو يعمللها عمليّاتها الماليّة، لكنّو مجرد بنكاجي في الحكاية، و لمّا مثلا نجيو نخلصو ديوننا، الدّولة تدفع دينارات للبنك المركزي مقابل العملة الي باش نخلصو بيها ديوننا، و لمّا الدينار سعدو يطيح، معناها مصاريف خلاص ديوننا الخارجية تزيد مقارنة بالي كنّا متوقعينو، و الزيادة هذي هي عجز إضافي في الميزانية، لازمنا نلقاولو تمويل، و الّا انقصو من مصاريف حاجة أخرى.... فمّا خطر آخر، هو انو طيحان الدّينار ما يأثّرش على مستوى صادراتنا و ما يطلعهمش، خاطر المشاكل و تسكير الطرقات، و الإضرابات و غيرهم... و وقتها نكونو غرقنا نهائيّا...
آي و فين ماشية الحكاية؟؟؟
مبدئيّا، البنك المركزي، مازال ساكت، و ما عمل حتى تصريح، يعني الأورو باش يوصل لزوز دينارات و 500 اقل شي، ممكن يتعدى ل3 دينارا، خاطر الأثر على ميزانية الدولة باش يكون كارثي، و على الأسعار في تونس أيضا باش يكون كارثي..
و الحلّ؟ انت كتونسي آش تنجم تعمل؟؟؟
توّا ؟ اليوم؟ السنا؟ حتى شي، غير اننا نرجعو نخدمو بقلب و رب، و خاصّة خااااصة، نستهلكو تونسي، و نبطلو من تعطيل الإنتاج و الإضرابات و تسكير الكياسات و غيرهم من مظاهر نفسي نفسي لا ترحم من مات.... والله لا عندنا حل اخر و لا تنفع فيها لا برامج لا حكومة لا معارضة، الحل فينا حصريا، و الي يقلكم غير هالكلام، و رؤية و استراتيجية و حكم و معارضة، راهو دقان حنك من اجل الانتخابات و الكراسي، الحل فينا فقط
#استهلك619 |
هذا موش بالفلاقي بالفلاقي 😃
فقط مقال للادمين حبيت نبارتاجيه معاكم |
السلام عليكم
الصفحة في راحة حاليا، كونجي عند امي و بابا، لكن حبيت رغم كل شي نبارتاجي الفيديو هذي للطلبة في مدارس التجارة و الاقتصاد و الحقوق، للمتخرجين الجدد الي باش يسيرو البلاد غدوا، و حتى الإطارات العليا الي يخدمو في مواقع القرار الاقتصادي المالي حاليا، هذي كلمة ألقاها المدير العام للشركة العملاقة دانون قدام الطلبة المتخرجين الجدد من HEC باريس، اسمعوه: |
سلام
نعتذر للناس الي قاعدة تبعث اينبوكس، العادة تعرفوني نجاوب الناس الكل بسرعة، عندي مدة فما مشكلة في الميساجات، تجيني نوتيف و الميساجات ما يتحلوش... الفريق التقني للصفحة (لا فريق لا والو😃 هاني نتلاطخ انا و جماعة زوكربارغ حتى يفضولي مشكلتي😂) قاعد يشتغل لاصلاح هذا الخلل الفني الخارج عن نطاق قناة21😃... جديا نعتذر مرة أخرى للناس الي بطيت عليهم في الاجابة |
مبادرة ممتازة |
الكلام هذا قلناه في أكتوبر 2015
فما شعار يتعدى برشا مرات في اشهارات القنوات الفرنسية : "Nos emplettes font nos emplois" جملة تلخص كل شي و معناها بالفلّاقي هو "قضيتنا هي خدمتنا"، و الاهم من معنى الجملة، هو انو وزارة الاقتصاد الفرنسية عاملة مجهودها باش تفيق الفرنسيس بحكاية ساهلة...
الدينار سعدو يطيح لما التوريد يكبر و هذاك الي صاير في بلادنا، و التوريد يكبر لما احنا نستهلكو السلع المستوردة...
حكاية استهلاك المنتوج التونسي راهي حكاية حياة او موت... نبداو بالساهل و الي يعرفوه الناس الكل : فما معمل تونسي يصنع في سلعة و تهبط للسوق، نفس نوع السلعة او سلعة تشبهها باش يكون موجود في السوق لكنها سلعة شنوا او فرنساوية أو طليانية او غيرو... الحسبة ساهلة : لو التونسي يشري سلعة المعمل التونسي، المعمل هذاكا باش يكمل يعيش و يخلص خدامتو و ممكن يزيد يكبر و يدخل خدامة جدد، و يربح فلوس و يخلّص ضرائب لميزانية الدّولة، و هالضّرائب يا توانسة تمشي لتحسين السبيطارات و المدارس و الكياسات و غيرهم... توا، لو نشريو سلعة برانية، هاك المعمل التونسي مصيرو يبلع و يخرج خدامتو و كان شد روحو، فما هواش باش يكبر و ما هواش باش يدخل خدّامة جدد، و ردو بالكم راهي الحكاية ما تاقفش غادي و ما تصيرش كان للغير... اولا، المعمل التونسي الي سلعتو ما تتباعش و يبلع، باش يوقف ما عادش باش يشري مواد اولية و برشا مواد اسهلاكية من شركات تونسية اخرى و شوف اش يجرى في هالشركات زادا كي تخسر حريف مهم كيما هالمعمل الي سكّر، ثانيا ممكن يكون عندو ديون ما يخلصش البانكا و هوني الخسارة متاع البانكا باش تنقص من ارباحها و تنقص دوفيس من الضرائب الي تخلصهم البانكا لميزانية الدولة الي معيشتنا، ثالثا خدامة المعمل باش تصبح بطالة، و البطال ما عندوش باش ياخذ تاكسي و باش يقضي من العطار و الخضار و الجزار، و هاذم كي ينقصو كليوناتهم و تكسد تجارتهم، هوما بيدهم باش يبطلو ما عادش يشريو من غيرهم، و الحبل عالجرارة حتى تبرك بلاد كاملة...
و نردو بالنا هوني زادا، حلّان بلادنا للمنتوجات العالمية موش اختيار، العالم اجمع تحل على بعضو، و اذا نحبو نسكرو، العالم باش يسكر على سلعتنا و ما عادش انجمو نصدرو شي و اذا ما نجموش نصدرو ما عادش ندخلو دوفيز و اذا ما ندخلوش دوفيز ما نجموش نستوردو حتى قشّة و ما نجموش نتسلفو حتى مليم... يعني السلعة الاجنبية موجودة في تونس بالسّيف علينا كيما في فرنسا بالسّيف عالفرنسيين و في المانيا بالسّيف عالالمان و في كل دولة بالسّيف على سكانها... و هوني ما يبقالنا الا وعينا و فهمنا لمصلحتنا و انقاذنا لاقتصادنا و شركاتنا و مواطن شغلنا و الا فمصيرنا جوع جماعي... تنجم الدولة تحاول تستعمل بعض الإجراءات الاستثنائية من قوانين منظمة التجارة العالمية، لكن موش ساهل، رآه باقي شعوب العالم موش سيدي تاتة، و ما يعديولناش التسكير بالساهل...
كاريكاتير؟؟؟ نبالغ؟؟؟ والله صدقوني الحكاية اخطر مالّي تتصورو و قاعدة تصير بااارشا في تونس. و تصورو المثال الي حكيناه لفوق قداش يتعاود من مرة في تونس كاملة و على قدّاش من عام و تخيلو النتيجة، و ارقام المعهد الوطني للإحصاء تفجع في هالمجال، خاطر كي نقراوها، نفهمو انو 50% فقط من عدد الشركات الي تخلقت عام 2000 مثلا، قعدت واقفة على ساقيها و موجودة حتى 2013، تسمعو العدد خير من نسبة مئوية؟ هيا شدّو عندكم، على 45631 شركة (مهما كان حجمها) حلّت عام 2000، و نعاود نحكي على الشّركات الي حلت عام 2000 كهو، على 45631 شركة حلّت عام 2000، فمّا 22929 شركة سكرت و ما عادش موجودة عام 2013... تخيلو قداش تزاد بطّال من هالعمليّة، و تخيلو اش صار للشركات الي حلت عام 2001 و 2002 و انت جاي...
بأي نجيو توا لأخطر حاجة: سعر الدينار، استهلاك المواد المستوردة معناه تشجيع الاستيراد، معناها خروج دوفيز أكثر من البلاد و قد ما يخرج دوفيز قد ما سعر الدينار يطيح، و لما الدينار سعدو يطيح، قد ما ميزانية الدولة تتعب أكثر سواء في دعم المواد الأساسية المستوردة، سواء في تسديد الدين الخارجي... و نزيدكم، ضعف كمية الدوفيز الي في البلاد معناه، انو باش نخلصو ديوننا الخارجية لازمنا نتسلفو دوفيز.. الخلاصة: والله يا بلادي استهلاك المستورد خراب ديار راهو
نزيدكم، في تونس عندنا اربعة سنين اكثر فلوس الميزانية ماشية شهاري لموظّفي الدّولة و ما عملناش بيها حاجة تدوملنا و تنفعنا سنين لقدام كيما الكياسات و السبيطارات و غيرها، لو الشهاري هذي ما تمشيش على الاقل استهلاك لمنتجات تونسية فعبارة طيشناها في البحر...
الجودة؟ سلعتنا حموم؟ ممكن، لكن الطّوفان اكبر من التفكير في الجودة، بالفلّاقي احنا مشنوقين و ما عندناش الحق يكون بالنا في الحلوة، يعني استهلاك تونسي هو مسألة حياة او موت، النّاس الي تخدم، هات نبداو انو كل واحد منا يخدم خدمتو بضمير و ما يغشش في خدمتو...
اخيرا، بالنسبة لاصحاب الشركات الي يلوجو عالربح السريع و يخيرو يغشو في الجودة في كل شي، نقلهم راكم خونة، و راهي الحكاية تتجاوز اشخاصكم و ثرواتكم التافهة، الحكاية راهي مصير شعب كامل... و حديثنا للي يحب يسمع و يفهم، ...
تحيين : و كالعادة، هذا ستاتي تكتب بمنطق تشجيع المنتخب في الفيراج، يعني آسف مرة أخرى راني باش نتعسف و نفسخ الستاتيات الي تحكي عالسياسات و البرامج العشرية و غيرو من التعبير الكتابي، نحكيو على حل فوري اليوم، اليووووم... و الي باش يسب المنتجات التوانسة كيف كيف باش نتعسف عليه اسف، هاني ديجا حكيت في بقعتكم في آخر فقرة، و لوغة #حسّن هي كيف كيف لوغة حي درابك و نشوفها تعبقير تافه، زعما خطرلكم تحكيو على حسّن كان مع حملة #استهلك619 ؟ قبل لاباس؟ أنا نراها مجرد تكسير مقاذف، حسّن، تحبلها وقت و برامج، انا نحكي على انقاذ، اليوم اليووووم،
بالله نزيد نفسر خاطر باقي فما شكون ما فهمنيش، راني باش نتعسف على أي تعليق متاع عويل و بكاء يحش الركايب، بالفلاقي باش نفسخوووووو😂
#استهلك619
غدوا خير يا بلادي |
نداء للسيد يوسف الشاهد، رجاءا النظر لهذا الملف، الدكتور صحبي بن فرج يؤكد أن هذا اللوبي هزم الدولة، و هذي لو صحّت تعتبر كارثة مرعبة في الطريق الشاقة لحرب تونس ضد الفساد:
في موضوع اللوالب، النائب الدكتور صحي بن فرج كتب عديد التدوينات آخرها اليوم، هوني حاولت نلخصلكم مجموع التدوينات الي كتبهم بطريقة تفسرلنا الموضوع الي هو كطبيب قلب من أكثر الناس إلي تفهمو، هاو اش حرفيا كتب حول موضوع اللوالب القلبية:
"اولا،
تتكفل الكنام بثمن قرابة ال30 الف لولب يتم زرعها سنويا في تونس، أغلبها من النوع المغلف بأدوية مضادة للانسداد (stent actif) ... يعني المواطنين يعمل العمليات في المصحات و الكنام تتكفل بالخلاص
ثانيا،
حددت الكنام منذ سنة 2016 سعر اللولب عالي الفاعلية ب2200 دينار واللوالب العادية (stent nu) ب1000 دينار، وذلك حسب الأسعار المعمول بها في ذلك التاريخ ....يعني ذلك أن المبلغ الجملي للاموال الموجهة لللوالب يتجاوز الخمسين مليار سنويا تخرج من ميزانية الكنام. ...
ثالثا،
خلال السنوات الفارطة، انخفضت الأسعار في السوق العالمية، واحتدمت المنافسة خاصة مع بروز ماركات جديدة من جنسيات مختلفة(أساسا من الهند والصين وأوروبا الشرقية) ودخلت هذه الماركات الى السوق التونسية...
رابعا،
الماركات الجديدة تتميز بسعرها المنخفض جدا(من 150 الى250يورو عند التوريد) ولكنها تشكو في المقابل من انعدام الأدلة العلمية حول فعاليتها وسلامة استعمالها(دراسات معترف بها، نشريات علمية، توصيات باستعمالها من الجمعيات العلمية المعروفة ......)
الخلاصة:
الكنام تدفع غالبا 2200 دت مقابل لوالب قيمتها لا يتجاوز ثمنها الفعلي ال800 دينار، بدون أدلة علمية على جودتها وسلامتها، ويتم معاملتها ماليا وإداريا تماما مثل الماركات المصنّفة علميا وعلميا(2200 دت)
وبالتالي،
تسجل ميزانية الصندوق أعباء مالية ضخمة وغير مبررة (مليارات سنويا) نتيجة هامش الربح الخيالي الذي يصل الى أكثر من 1500 دت للولب الواحد، ربح تستفيد منه شبكة من الوسطاء والأطباء والمزودين والمصحات في شكل عمولات ورشاوى طائلة : هذه الشبكة عفّنت القطاع الطبي وأعني ما أقول
توفّر هذا الأرباح الخيالية أدى تدريجيا وآليا الى:
•مصاريف مالية سنوية لصندوق الكنام في مقابل خدمات طبية غير مضمونة علميا
•استشراء المعاملات التجارية غير القانونية في كامل السلسلة التسويقية للوالب
•المنافسة غير الشريفة وغير المشروعة
•تضخم في استعمال اللوالب (sur consommation)
فما ناس تحب تونس و حاولت تصلّح :
ناقشت الجمعية التونسية لأمراض وجراحة القلب والشرايين منذ 2012 مع ادارة الصندوق ووزارة الصحة ومجموعة من الخبراء برنامجا للتصدي لهذا الأمر،
تم التوصل الى اتفاق بين الكنام والجمعية العلمية لأمراض القلب حول وثيقة تضع حدا لهذا العبث والتبذير(guide de bonne pratique ) تتعهد الكنام بمقتضاها بعدم التكفل بأي لولب خارج قائمة محددة من الماركات والنوعيات المعترف بها عالميا (مواصفات الFDA و HAS)... وتمت إحالة الاتفاق الى وزارة الصحة من أجل التصديق النهائي على قائمة باللوالب مصنّفة علميا وعالميا يتكفل الكنام بثمنها في حدود ال2200 دينار، على ان يتم تحديد سقف مالي (في حدود ال1000دينار) للوالب غير المصنّفة (اي خارج القائمة) و500 دينار للوالب العادية(stent nu)
مالذي وقع بعدها:
•تم تحويل الاتفاق الى وزارة الصحة للموافقة منذ ديسمبر الفارط
•نام الملف في رفوف الوزارة الى حدود شهر جويلية وأمام الضغط وافقت الوزارة على الإمضاء وارسلت الى جميع الأطراف تطلب منهم التوقيع على الوثيقة
في هذه الأثناء كان اللوبي الطبي/التجاري المستفيد من مليارات اللوالب الرخيصة يتحرك بقوة على جميع الواجهات، لنُفاجئ اليوم بتراجع وزيرة الصحة عن تعهداتها وتعلم جمعية أمراض القلب بأنها لا تقبل بنص الوثيقة (بعد تسعة اشهر)
النتيجة : ستكون تواصل التعفن في قطاع اللوالب وتواصل خسائر الكنام بالمليارات
وللحديث بقية، وسيكون بيننا وبينهم الراي العام وهيئة مكافحة الفساد"
الرأي العام هو انتوما يا توانسة، وفي الدول الديمقراطية كيما بلادنا، هو أقوى سلاح ضد الفساد، انشروا و عبروا عن مواقفكم
مع بعضنا نخليو غدوا خير يا بلادي |
صباح النور
الأخبار المتواترة عن تهاوي شبكات الفساد في مصحتي الcnss تشرح القلب😍...العاقبة لباقي الصيدليات في المستشفيات العمومية و لباقي المؤسسات العمومية، جايينكم تهنّاو، يطول ليلها و تعلف😃... إلى كل فاسد، صبرا، مآلك السّحق😠 و إن طالت صولاتك.، مصيرك التدمير.. عيش في رعب، فمصيرك السحق... عيش في رعب فأنت القادم... شكرا دائرة المحاسبات...
غدوا خير يا بلادي |
السلام عليكم
إعادة
"أقعدو فيها و تمشي تشيّت تونس"، "ديناركم ان شاء الله يتخرب"، "البلاد هذي جحيم الي عاش فيها موش باش يتحاسب نهار آخر"، "ندبّر راسي و ما على باليش بيكم"، "علمكم ما يعنينيش، نحب نتصرّف في فلوسي و ما يهمنيش فيكم"... و غيرها من عبارات تبارك الله يقولو فيها بعض (و نأكّد على بعض) التوانسة الي نرجسيّتهم المرضيّة خلّاتهم يتوقعوا انّو تونس لازم تحنّيهم باش يرضاو عليها، و الّا فهي لا شيء بالنّسبة لهم...
أنت لاباس عليك؟ رجل اعمال؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون (مهما كان حالهم، موفرينلك أمن على رزقك و اع(هلك)، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... قريت؟ المدرسة و المعهد و الجامعة و المعلمين و الأساتذة و الأساتذة الجامعيّين، بكلهم صرف على بناءهم و على اجورهم الشعب هذا من ضرائب مواطنيه و شركاتو... سيّارتك و سيّارات و شاحنات شركاتك اتذور في البلاد على طرقات صرف على بناءهم الشعب هذا من ضرائب مواطنيه و شركاتو، شركاتك تستعمل في الماء و الضوء المدعّم من ميزانية الشّعب التّونسي...، الاكل الي في كرشك دفع جزء من كلفتو الشعب هذا...عندك كوادر و خبراء يخدمو مع شركاتك؟ كل واحد فيهم صرف على تكوينو الشعب هذا دم قلبو من ضرائب مواطنيه و شركاتو... جواز سفرك الأخضر الي مكنك باش تخرج اول مرة من البلاد هذي و تعمل افاريات و سياحة، هو جواز خذيتو خاطرك جزء من الشّعب هذا، البنوك الي تتعامل معاهم و تاخو منهم في القروضات و تخبي فيهم في فلوسك، لولا انّو الشعب هذا صرف من ضرائب مواطنيه و شركاتو باش يكوّن كوادرهم، راهم موش موجودين... سلعتك يشري فيها الشّعب هذا و موش شعب آخر اذا كانت سلعة لا تمكّنك من التّصدير، و اذا انت مصدّر، فراهو الشعب هذا بفضل ادارتو عملك إجراءات تشجّع على التّصدير و قبل يعطيك تشجيعات نقصت من ميزانيتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت صاحب مهنة حرّة؟ محامي مهندس، طبيب، خبير محاسب، محاسب، عدل؟ انت تاجر او حرفي؟ صاحب محلّ، صاحب مطعم، مقهى، محل تجاري، ورشة؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... تكوينك في الجامعة تكلّف مليارات دفعهم الشّعب هذا من دم قلبو ضرائب مواطنيه و شركاتو، سكنت في المبيت الي بناه الشعب التّونسي، ركبت في النقل العمومي بإشتراك رمزي و الشعب التونسي تكفّل بالكلفة الحقيقية متاع نقلك، شريت دواء مدعّم من عند الشّعب التونسي، استعملت ماء و ضوء و محروقات مدعّمين بالاف المليارات من ضرائب الشعب التونسي بمواطنيه و شركاتو... تخدم في القطاع الخاص خاطرك تكوّنت في المستشفيات العموميّة الي بناها الشّعب التّونسي بآلاف المليارات من ضرائب مواطنيه و شركاتو، تترافع في محاكم بناها الشّعب التّونسي بآلاف المليارات من ضرائب مواطنيه و شركاتو.... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت موظّف عمومي؟ عامل في القطاع العمومي؟
شهريتك يدفع فيها الشّعب التّونسي من من ضرائب مواطنيه و شركاتو، انت من المحظوظين في تونس الي نجمت تدخل لخدمة ما تتظلمش فيها، تغطيتك الاجتماعيّة و أوقات خدمتك و العطل متاعك مضمونة بالقانون و لا احد يعتدي عليها، انت من المحظوظين الي تتمتّع بإستقرار العمل و ما تخافش تطّرّد و هذا يسمحلك انّك تكون من أصحاب الاولويّة في القروض... كل هذا لأنك تخدم عند الشعب التونسي... انت تعيش من مواد مدعومة بفضل ميزانية الشعب التّونسي، انت تستهلك في ماء و كهرباء و محروقات مدعّمين بآلاف المليارات من ضرائب الشعب التونسي بمواطنيه و شركاتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت تعمل في القطاع الخاص؟ انت تعتبر نفسك اقلّ حظّ من غيرك اذا لم تكن من الكوادر الي يخلصو برشا؟
و رغم كلّ شيء، انت تتمتّع بكلّ ما وفّره الشّعب التّونسي من امن و عدالة و طرقات و مستشفيات و دعم مواد غذائيّة و ادوية و وسائل ترفيه... الطريق الي تمشي فيه، المدرسة و المعهد و الجامعة الي قريت فيهم، الضوء الي تستعمل فيه، الماء الي تشرب فيه، كلّهم من افضال هذا الشّعب عليك... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت شاب نقرا لا علاقة بكل هؤلاء؟
تونس ما عملتلك شي؟ تونس بلاد خايبة؟ في بالك انو المدرسة و المهد و الجامعة الي خلّاتك تخرج من الامية تتكلّف أموال مهولة دفعهم الشّعب هذا؟ في بالك الي الأستاذ الي يقرّي فيك يخلّص فيه الشّعب الي داير بيك في الطريق؟ في بالك انّو القهوة الي تقعد فيها و تهزّلها في صاحبتك لولا ما وفّره الشعب الي داير بيك من امكانيّات اساسيّة راهي موش موجودة؟ في بالك انّو حتّى طابع السكّر الي تحطّ فيه في قهوتك، الشّعب الي داير بيك مدعمو باش سيادتك تنجّم تشرب قهوة، في بالك انّو الستاد الي تشجع فيه جمعيتك متكلّف مئات المليارات دفعهم الشّعب الي داير بيك من دم قلبو من ضرائب مواطنيه و شركاتو؟ في بالك انّك تهمل في الشّارع و تروّح مطمان و متأكّد انّو بوك و امّك و خوك و اختك لاباس ما تعدّى عليهم حدّ خاطر فمّا امن و قضاء جهّزهم و دفع اجورهم الشّعب الي داير بيك؟ في بالك انّو لولا دعم المواد الأساسيّة الي دافعو الشّعب هذا من دم قلبو، راهي حتى الوجبة الي يوفّرهالك بوك طاح مستواها؟ في بالك انّو هاك الكرّاسة الي تكتب فيها مدعّمة كيف كيف من ضرائب دفعها مواطني و شركات الشّعب الي داير بيك؟ في بالك انو الطبيب الي يداوي فيك و في عايلتك و تسترجعو مصاريفو من منظومة ضمان صحّي يدفع فيها الشّعب الي داير بيك؟ في بالك انو الPc الي تكوناكتي منو لولا الشعب هذا خدم و صدر و دخل عملة صعبة و لولا الشعب هذا تسلمف عملة صعبة باش نجمنا نستوردوه راك ما تعرفش كيفاش يحل الPc اصلا ؟ في بالك انو انترنت الي تستعمل فيها، الشعب الي داير بيك في الشارع صرف مئات المليارات من ضرائب مواطنيه و شركاتو على تجهيزاتها باش وصلت لبيتك و تلبونك؟ في بالك؟ في بالك؟ في بالك؟؟؟ ... في بالك انّو الشعب هذي و البلاد هذي طامعين انّك انت توّا تعطيهم و تعمللهم و موش العكس؟
انت من الطبقة السياسية تحكم و تعارض ؟
الهواء الي تتنفس فيه راهو بفضل الشعب هذا، انت غادي خاطر الشعب هذا حطك بعد بعدما بعدماانت وعدتو بالجنة على الارض، لذا إياك تقول انك فشلت بسبب ظروف أو تعطيل، لما تقدمت للانتخابات عارف روحك موش موبايل تحكم سويسرا بل تونس بمشاكلها، أي عذر لفشلك هو فقط دليل انك فاشل، أي نقص ثقة من الناس في دولتهم سياساتك مسؤولة عنه مهما فعلت المعارضة، انت المسؤول الوحيد، و البلاد هذي و الشعب هذا أصحاب فضلك عليك في مكانك و تكوينك و اكلك و شريك، انت لا شيء بدون هذا الشعب، و كل تهاون منك في إرضاء خيانة، كل جبن منك إزاء الفساد خيانة، كل تقاعس أو كسل خيانة، لو عملت ليلا نهارا فسأل أيضا و دائما مدينا لهذا الشعب بما انت فيه....
اخيرا، راني ما قلتش نعيشو في جنة، و ما قلتش الي يحب خير عيب عليه، و ما قلتش بلادنا مسيرة كأحسن ما يكون التسيير، قلت فقط، انو كل ما نملك الان كأشخاص، كل ما نعيش فيه الآن، مهما كان بسيطا أو ذو جودة ضعيفة، نحن نملكه و نعيش فيه بفضل تونس و شعبها، لذا تواضعوا و لا تسبو تونس مصدر كل ما انتم فيه
الى كلّ هؤلاء المتبرّمين من هذا الوطن، انتم لاشيء بدون كلّ ما قدّمه لكم هذا الشّعب و هذا الوطن، لاااا شيء تماااااما، فضل الشعب هذا و الوطن هذا عليكم عظيم و جبّار و لن تتمكّنوا من ردّعشره... خدمات و منتجات و ظروف موش كيما كندا و المانيا و اسكندنافيا و اليابان و كوريا؟؟؟ اكيد، لكنها خدمات و منتجات و ظروف افضل ممّا تقدّمه عشرات و عشرات الأوطان لمواطنيها، تحبّو خدمات و منتجات كيما كندا و المانيا و اسكندنافيا و اليابان و كوريا؟؟؟ كونوا كما هاته الشّعوب في الثقة و الاستشهاد في العمل و التحضّر و احترام حرّيات الغير و احتقار الي ما يخلصش ضرائبو، وقتها لن تتساءلوا لماذا لا نعيش مثلهم، خاطر سنعيش مثلهم بدون شك لو تصرّفنا مثلهم....
غدوا خير يا بلادي
#استهلك619 |
كي الكشك كي المغازة العامة صاحبة المليارات... الي قال "العدل أساس العمران" تونسييييييي😍
غدوا خير يا بلادي |
صباح النصر يا وطني
و فيها لأعداء تونس نقم
و فيها لمن سالمونا السلام
على ذمة موزاييك، صقور الوحدة الخاصة للحرس الوطني يدعسون الجرذ الإرهابي الجزائري مراد الشائب زعيم جرذان القاعدة في تونس... |
السلام
اليوم حطمنا رقم قياسي جديد في استهلاك الكهرباء 4045 ميغاواط على الساعة 13 و 29 دقيقة... قاعدين نوصلو لأقصى طاقة إنتاج عند الستاغ... كل الشركة مجندة لتجنيب الجمهورية التونسية انهيار الشبكة و انقطاع شامل للكهرباء على كامل بلادنا... غدوا نهار أصعب علينا بالسخانة، و على إمكانيات بلادنا لإنتاج الكهرباء، نتمنى غدوا مع بعضنا نعاونوا بلادنا و نعديو النهار بإستعمال موضوعي للكهرباء بين ال 11 متاع الصباح و ال3 متاع لعشية، الآلات الكهربائية الزايدة ما نستعملوهاش، غسّالة، امبوبة، اورديناتار، تلفزة... و "نحطو المكيف على 26 درجة"😂😂😂 ( آسف على مرجكم بال26 درجة الي جاتنا بااارشا مرات في SMS من الستاغ 😂) أما راهم معذورين خاطر يشوفوا في المستويات القصوى للاستهلاك الي نوصلولهم كل يوم و يقعدو يديهم على قلوبهم خايفين لا يصير انهيار عام لشبكة تنتج في أقصى طاقتها... 26 درجة تبرد الببت، و تمنع بلادنا من انقطاع شامل للكهرباء، يمس سبيطارات، و محطات ضخ مياه (و هذي باش ترجع تخدم لازمها أحيانا 3 أيام بعد عودة الكهرباء ) و منشآت أمنية و عسكرية حساسة... و للاشارة، فما 650 مليون دينار ماشية لدعم المحروقات في 2017 (أغلبها ماشية للستاغ)، و إذا احنا ما نشدوش فران، ينجم المبلغ هذا يزيد يطلع، و هذا مبلغ جاي من الي يدفعو المواطن و الشركات في شكل ضرائب، هذا ما غير ما نحكي على فاتورة الستاغ في حد ذاتها...
آسف للخروج عن موضوع الصفحة مرة أخرى، و رجاءا عديو المساج لأكثر ما يمكن من معارفكم باش يوصل...
تحيين : الستاتي يحكي على ترشيد الاستهلاك هالايامات بين ال11 متاع الصباح و ال3 متاع لعشية باش نمنعو بلادنا من انقطاع عام، لا يحكي لا على استراتيجية الستاغ، لا على تصرف الإدارات في الطاقة، و لا على حسن تنظيم الدولة
غدوا خير يا بلادي |
لمحة :
المرابيح الصّافية الي قبضتها شركة اتّصالات تونس من شركتها go malta بعنوان أرباح 2016 بلغت 7 ملايين و 290 الف أورو..
اتصالات تونس شرات 66281050 سهم في الشركة هذي، شراتهم في اوت عمناول على 2,87 أورو للسهم الواحد، يعني المجموع تكلفلها 190 مليون و 226 الف اورو... في 31 جويلية 2017، سعر السّهم الواحد وصل 3,55 أورو، يعني حاليّا الأسهم الي تملكهم اتّصالات تونس بلغت قيمتهم : 235 مليون و 297 الف أورو... يعني ارتفعت قيمتهم بحوالي 45 مليون اورو او بـ 23,7% في عام...
المصيبة لاحظت من التعاليق انو فما ناس عندهم مشكلة معيز و لو طارت، يقلك ما تنساش القرض، يعني يقارنو في مداخيل مستقبلية لا نهائية cash flow (يعني مادام تيليكوم تملك مادام الفلوس داخلة) بcash flow محددة في الوقت بالنسبة للقرض... الحاصل يا خيبة المسعى خاطرهم مقدمين ارواحهم مختصين في المالية...
و يحسبلك في الrendement ... يعني يقسم في 7.2 مليون اورو على كلفة شراء الاسهم و يقلك روندمون شوية😮😮😮...استثمار على 50 سنة أقل شي، يجي العام الاول يقلك الrendement شوية😮... ها نندبهم... و يقلك كي تخرج ندرا شنوا، تي علاه خارجة؟ ثاني حصة سوق في مالطة و يقلك نخرج... علااااه؟ فما واحد يحط ساقو في سوق بحجم أوروبا و يخرج؟.... نزيدكم معلومة؟ أرقام السداسي الأول 2017 خرجت، و فايتة التوقعات ب18%...
اندبوا على قاعدة توا |
السلام عليكم
هيا ندوروها كورة عالمية؟
نحكيو على الtransfert متاع نايمار للpsg ...
الي تعرفو الناس، هو المبلغ متاع 222 مليون أورو ثمن فسخ عقد نايمار مع برشلونة... لكن... المبلغ هذا، عليه impôt بحوالي 80 مليون أورو يدفعهم نايمار في اسبانيا... تاقف غادي الحكاية؟ لا عاد، هال300 مليون أورو سبقهم الpsg لنايمار، و لو فعلا خرجو من كاسة الpsg، وقتها عليهم impôt في فرنسا بحوالي 100 أخرى. .. يعني المبلغ brut متاع الانتقال في حدود 400 مليون أورو... طبعا هوني دون اعتبار شهاري و بريمات نيمار في ال5 سنين الجايين. ..
الي ما يعرفوهش برشا ناس، هو انو الجامعة الاسبانية رفضت العملية و حاولت تعطلها، علاش؟ خاطرها حسب رأيهم منافية للروح الرياضية المالية... أي نعم، خلافا لبطولتنا العظيمة فين تلقى جمعيات غارقة في الديون و بين المواسم تعمل في انتدابات بكل صحة رقعة، في أوروبا الجمعيات ما عندهاش الحق تندب اذا ما عندهاش فلوس، و الجامعة الاسبانية تقول انو الpsg جمعية تكذب، ما عندهاش مداخيل تسمحلها باش تصرف أرقام كيما هذيكا على ملاعبي... المفيد بعد ما كلاما بعضها، و دخلت الجامعة الفرنسية في العجة و دعات الجامعة الاسبانية باش تحترم لوائح الفيفا (بالفلاقي، قالتلهم نقصو من التمعجين، جابلكم الشرط الجزائي سيبو الراجل)، المهم في الأخير تفضت، و برشلونة قبضت الفلوس و أعلنت عن رحيل اللاعب، الجامعة الاسبانية قالت باش تشكي للاتحاد الأوروبي لكرة القدم uefa و الuefa قالت إنها بالشكاية و الا بلاش، باش تثبت مليح في العملية الي تم بيها الانتداب....
باهي، شنوا السيناريو تلي قاعد يدور حاليا حول مصدر الفلوس (إشاعات و حد ما يعرف الصحيح)... الي قاعد يدور حاليا هو انو المبلغ دفعاتو الحكومة القطرية من أموال ثروات الشعب القطري ( الأرجح انو من هيئة السياحة القطرية)؛ و المبلغ تدفع في إطار عقد اشهار لكأس العالم 2022 و تعيين نايمار سفير لهذه التظاهرة باسم قطر... و هكا تم تسبقة المبلغ للاعب باش يفسخ عقدو مع برشلونة...
هوني قلنا مازلنا في طور تخمينات من الصحافة الفرنسية، لكن لو تصح الحكاية، موش باش تتعدى بالساهل للpsg، خاطر عام 2014، الuefa خطّاتهم ب60 مليون أورو (منهم 20 تدفع و 40 مع تأجيل التنفيذ) بسبب عقد استشهار ب200 مليون أورو في العام بينهم و بين هيئة السياحة القطرية... الuefa قالتلهم بالفلاقي راكم تكذبو و المبلغ اكبر ببارشا من حقيقة الوزن الاشهاري متاع الpsg.... يعني المرة هذي لو تطلع الحكاية كالعادة من فلوس حكومة قطر، العقوبة تنجم توصل لمنع الpsg من المسابقات الأوروبية
نجيو أخيرا للارباح المتوقعة:
أولا لازم نعرفو انو أول واحد أعلن على فرحتو هو.... وزير المالية العمومية الفرنسي جيرار ديرمانان الي قال حرفيا انو سعيد جدا أن لاعب كيما نايمار باش يخلص ضرائبو السنوية في فرنسا، و تقديرات خبراء الجباية الفرنسية، هو انو الدولة الفرنسية باش تجني حوالي 300 مليون أورو ضرائب مباشرة و tva على التساكر و الاشتراكات و بيعان المراول، و اخيرا مساهمات اجتماعية (يعني قصاصات الcnss عندنا) على ال5 سنين الي باش يعديهم نايمار في فرنسا....
و الpsg؟
بالطبيعة ما غير ما نحكيو على الجانب الكروي، في الفلوس، الpsg هو تاسع فريق يبيع مراول في العالم بحوالي 625 الف ميول في العام، و كل الفرق الي عملت انتدابات بأرقام قياسية، شهدت ارتفاع صاروخي لعدد المراول الي تبيعهم، و حتى الpsg صارتلها نفس الحكاية مع زلاتان ابراهيموفيتشالي انتدابو خلات مبيعات مراوح الpsg ترتفع ب60%... بانتقال نايمار، الpsg يتمنى يخلط لمليون مريول في العام (أكثر فريق يبيع مراولو في العام هو مانشستر يونايتيد ب2.8 مليون مريول)... قلنا اذا الpsg يتمنى يخلط يبيع مليون مريول في العام، و هذا معناه أرباح صافية ب40 مليون أورو سنويا، (المريول ب140 اورو، 40 ارباح لل psg و 40 لشركة نايك و 30 تاكس و 30 مصاريف إنتاج و تسويق)
فما زادا اللوج في البارك دو برانس، الي طلع سومها من 200 الف إلى 600 الف أورو في العام...
الpsg ينجم زادا خاصة في الأعوام الجاية، يقوي في حقوقو من النقل التلفزي ( حاليا 50 مليون أورو في العام)
على خير يا توانسة
المصادر:
هوني الحق مصادري ماهياش مؤسسات و إنما هي دورة في أهم وسائل الإعلام الفرنسية حاولت نجمعلكم منهم أهم المعلومات
Lemonde
Lefigaro
Les échos
BFM |
إعادة لستاتي قديم، فقط خاطر باقي فما ناس تتساءل على استهلاك السياح للمواد المدعمة
الدعم في تونس 1581 مليار في عام 2016، يعني الدعم يتكلف تقريبا 4,3 مليار في النهار
احنا في احسن حالاتنا، يجيونا 5 ملاين سايح في العام، و كل سائح يقعد معدل جمعة في العام...
،
هات نشوفو قداش نصيب الدعم ل 5 ملاين سائح يقعدو في تونس جمعة....
باش نسهلها عليكم، هات نحسبو الجمعة هذي جمعة واحدة وراء بعضها، في الجمعة هذيكا نكونو احنا و السياح 15 مليون؛ يعني احنا الثلثين و هوما الثلث...يعني السياح الكل متاع تونس يستهلكو ثلث قيمة الدعم اليومي...يعني ثلث هاك ال4,3 مليارات في النهار... يعني 1,4 مليار في النهار... يعني في الجمعة الي يقعدوها في تونس، السياح يستهلكو حوالي 10 مليارات دعم... فرضا يستهلكو دوبل التونسي، نصيب كل السياح متاع عام كامل في الدعم يطلع 20 مليار...
يعني انّجم نطمئن الناس إلي مفجوعة من استهلاك السياح لموادنا المدعمة، و نعلمهم انو ال5 ملاين سايح الي نتمنوا انهم يجيو كل عام لتونس ، ما يتمتعو إلا ب 1,26% من الدعم السنوي... 1,26% يا صديقي، وااااحد فاااصل 26 في المائة....
كي نخممو في ال1000 مليون دولار عملة صعبة(الي نحفاو باش ندبروها) الي تدخلهملنا السياحة سنويا و ال100 الف موطن شغل مباشر الي توفرهم للناس دون اعتبار مواطن الشغل غير المباشرة، يصبح الحديث على ال20 مليار دعم الي في كروش السياح ضرب من العبث
على خير يا توانسة
#استهلك619 |
لمحة :
المداخيل السياحية ماهياش فلوس تدخل لميزانية الدولة و شيخات بعد ما تدخل، المداخيل السياحية هي المبالغ بالعملة الصعبة الي تدخل لبلادنا لخلاص النزل و مختلف المنشآت الي تستقبل في السياح.... و بالطبيعة هالمبالغ بالعملة الصعبة ما تكون مفيدة لبلادنا، باش تنقصلنا من تدايننا بالعملة الصعبة، و باش تقويلنا قيمة دينارنا (كل ما يدخل دوفيز لبلادنا، كل ما قيمة الدينار تطلع و كل ما ينقص الدوفيز في بلادنا الدينار سعدو يطيح)، قلنا المداخيل السياحية هذي ما تكون عندها فائدة، إلا إذا تدخل للنظام البنكي القانوني في تونس، و هذاكا علاه، ما نحكيو على المداخيل السياحية إلا فيما يتعلق بالمبلغ الي ينشرو البنك المركزي بصفة دورية، هات نشوفو الأرقام توا....
لازم نعرفو، أولا انو المبالغ الي ينشرها البنك المركزي في موقعو، هي مبالغ بالدينار، يعني البنك المركزي يشوف قداش دخل لتونس مداخيل سياحية بالعملة الصعبة، يشوف قيمتهم بالدينار و مبعد ينشر المبلغ بالدينار...
باهي...
احنا بين 1 جانفي 2016 و 31 جويلية 2016، دخل لبلادنا 1095 مليون دينار بالعملة الصعبة من السياحة...
و بين 1 جانفي 2017 و 31 جويلية 2017، دخل لبلادنا 1239 مليون دينار بالعملة الصعبة من السياحة...
مبدئيا المداخيل السياحية متاع تونس طلعت ب 13.01% في ال7 شهور الأولى 2017 مقارنة بنفس الفترة 2016...
لكن...
لكن، قلنا المبالغ المنشورة هي مبالغ بالعملة تم تحويلها للدينار، و بكلنا نعرفو، أن قيمة الدينار طاح برشا بين عمناول و السنا، احنا أغلب سياحنا يجيو بالاورو، لما نغزرو لمعدل سعر الأورو بالدينار في ال7 شهور الأولى 2017 نلقاووه طلع ب12,1% مقارنة بسعرو في ال7 شهور الأولى 2016...
بالفلاقي، لو نحاولو نحولو المداخيل السياحية الي نشرها البنك المركزي التونسي بالدينار، إلى الأورو، باستعمال معدل سعر الصرف في كل فترة تلقاو التالي :
احنا بين 1 جانفي 2016 و 31 جويلية 2016، دخل لبلادنا 474 مليون اورو من السياحة...
و بين 1 جانفي 2017 و 31 جويلية 2017، دخل لبلادنا 478.3 مليون اورو من السياحة...
يعني في الواقع المداخيل السياحية متاع تونس بالعملة الصعبة ما طلعت الا ب 0,9% في ال7 شهور الأولى 2017 مقارنة بنفس الفترة 2016...
على خير يا توانسة...
المصادر :
Indicateurs financier et économiques quotidiens publiés sur le site de la bct
Cours quotidien moyen de devises du 01/01/2016 au 31/07/2017 publiés sur le site de la bct |
كارثة وطنية مستمرة وإعلام متقطع لا يجيب على أبسط الأسئلة:
- ما هي المناطق المنكوبة الآن بالضبط؟
- ماهي احتياجات كل منطقة بدقة؟ ماء؟ أدوية؟ طعام؟
- هل تم طلب مساعدات من بلدان مجاورة لإطفاء الحرائق؟ (ليس بعد على ما يبدو، بانتظار وزير الخارجية)
تبا للشلل التشريعي والإعلامي والإداري الذي نبتلى به كل صيف!....
و رسالة للقضاة مع علمي بعدم احقيتي بهكذا ملاحظة، لو لم تطبقوا قانون الارهاب على المتورطين في الحرائق فيا خيبة المسعى، أن لم يكن حرق العباد و مقدرات وطن من الجرائم الارهابية، فيا خيبة المسعى
يا ربي تحفظ تونس |
صباح النور
تحية للرجال الي قاوموا النار في شمال غرب تونس... كي نشوف هاذم و نتذكر الجيش و الامن في الجبال و الصحارى، و نشوف أسماء توانسة في أكبر النشريات العلمية و في مواقع القرار في أكبر المنظمات، كي نشوف الجنون الي اتكتك ليل و نهار في البنك المركزي و وزارة المالية (على حال اقتصادنا، راهو الاورو ب3 دينارات عندو عامين و راهو التضخم برقمين، و رانا ما نتسلفو إلا ب10% فما فوق و رانا ما نعملوش ميزانية اصلا في ظل الطلبات المهولة و الموارد المشلولة)، كي نشوف شركات خاصة يفكو في مارشيات هندسة و تركيب منشآت بترولية في الجزائر و العراق و السعودية (EPPM مثالا)، كي نشوف منظمة كيما البوصلة بحيادها و موضوعيتها، كي نشوف الآلاف الي تخدم بقلب و رب كل يوم ( أي نعم ما فماش كان الكركارة في البلاد هذي😂)، كي نشوف الدول الي تشبهلنا شنوا حالها، كي نشوف تاريخ عظيم بإنجازاته و مآسيه، كي نشوف عركنا في السياسة في البرلمان و الإعلام و موش في البطاحي و ميادين الحرب، نقول غدوا خير يا بلادي، صدقوني رغم كل مشاكلنا، غدوا خير...
#استهلك619
نهاركم زين يا توانسة |
😂😂😂😂
عاد شبيه كان تسوى -77 مليار ؟ ماهو نصبولها من ميزانية الشعب التونسي باش تولي تسوى صفر مليم، و مبعد نصبولها من ميزانية الشعب التونسي برشا مليارات باش نجددو تجهيزاتها، و بإذن الله بعدها باش تصير معجزة و تختفي عقلية رزق البليك و تختفي كل التجاوزات من النوع الي يخرج سنويا في تقارير دائرة المحاسبات حول مشاكل الشركات العمومية، و بعدها تولي الوكالة رابحة... و محسوب، حتى كي تعاود تبلع مرة أخرى، ماهو نعاودو نصبولها من ميزانية الشعب التونسي، و نمنعوها مرة أخرى... المفيد نعملو كل شي باش قطاع التبغ يقعد عند الدولة، ماهو تعرفوا كان التبغ يخرج من الدولة، الزوالي ماعادش يلقى ما يأكل. .. |
إعادة لتبديل الجو، نحكيو على التجربة الدنماركية😂، موش فيلم عادل إمام تهنّاو😂، التجربة الدنماركية في مقاومة البطالة:
اليوم للي يحب يوسع بالو معايا و يتبعني باش نحكيو على البطالة في تونس و من غادي باش نمشيو نعملو دورة في الدّنمارك 😃
في تونس نسبة البطالة عمرها ما هبطت تحت 15% توا قريب 10 سنين (رغم انو النظام كان يحكي على 12 و 13% في سنوات 2000). كي يصعب تهبيط نسبة البطالة، عادة ما يتحدث الاقتصاديون على بطالة هيكليّة، يعني بطالة كبيرة حتى لما يكون فما نشاط اقتصادي متميز و نمو للمنتوج الدّاخلي الخام ( الي يحب يفهمو يلوج في تصاور الصّفحة فسرناه قبل 😃). الوضعيّة هذي عندها بارشا تفسيرات و تحاليل، أحنا هوني باش نحكيو على عامل واحد من جملة العوامل، نعاود، الوضعيّة هذي عندها بارشا تفسيرات و تحاليل، أحنا هوني باش نحكيو على عامل واحد من جملة العوامل و توا تفهموني علاش... العامل هذايا هو غياب فكرة مرونة العمل في تونس بسبب قانون الشّغل الي يخلي المستثمر يخاف من خلق مواطن شغل في الظّروف الاقتصادية الجيّدة خاطر كي تجي فترات كساد للشّركة و يحب ينقص خدّامة تتكلفلو العمليّة غالي برشا.
فما برشا دراسات اقتصادية حول العمل و البطالة في دول العالم، أثبتت أنو كل سنة و في كلّ دولة تتخلق فرص شغل جديدة، لكن زادا تختفي 15% من مجموع مواطن شغل البلاد هذيكا، يعني تصير عمليّة تدمير (طرد، شركات تسكّر بحكم المنافسة أو بحكم تغيّر التكنولوجيا او بحكم سوء التّسيير...). الأرقام هذي الي وقعت ملاحظتها على عشرات السّنين في كل دول العالم، خرجت نظرية الـ15% متاع "أندريه زيلبربارغ" و "بيار كاهيك" و هوما زوز من أكبر الباحثين الاقتصاديّين في فرنسا. النطرية هذي الي كشفت حجم التّدمير الذي لا مفرّ منه لعدد كبير من مواطن الشّغل، خلّات حكومة الدّنمارك تفهم انّو المفيد موش التّركيز على الدّفاع عن مواطن الشّغل الموجودة باعتبار و أنّ عمليّة التّدمير باش تصير رغما عن الجميع، و لكن المفيد هو خلق مواطن شغل جديدة و تأمين الشّغّالين المتضرّرين الّي يضطرّو لتغيير مسارهم المهني.... هذي لاهي مقارنة بين تونس و الدنمارك، و لا دعوة لنسخ التجربة بحذافيرها، قلتلكم راهو تبديل جو...
هاو آش عملت حكومة الدّنمارك:
أوّلا: قانون شغل شديد المرونة و تراجع كبير لدور الدّولة فيه
ثانيا : عمليّة تسريح العمال سهلة جدّا (مع تنسيب هذه النّقطة لأنّو النقابات في الدّنمارك قوية جدّا و قائمة بواجبها في الدّفاع عن العمال،يعني موش ما يعجبكش شكلو أو موقفوا من أي قضية أو التزامو النقابي، تقوم أنت يا عرف اتطردو
الطرد يجب أن يكون حصريا بسبب عدم حاجة يعني موش ما يعجبكش شكلو أو موقفوا من أي قضية أو التزامو النقابي، تقوم أنت يا عرف اتطردو... الطرد يجب أن يكون حصريا بسبب عدم حاجة الشركة له اقتصاديا )
ثالثا: جمع جميع المؤسسات العمومية المهتمة بالتّشغيل و البطالة في وزارة واحدة
رابعا : حوار اجتماعي متطور جدّا بين اتحاد النقابات و اتحاد الأعراف
خامسا: في انتظار ايجاد عمل جديد، تتكفّل الدّولة بمن فقدوا عملهم و توفرلهم امتيازات كبرى تبلغ 90% من امتيازاتهم كيف كانو يخدمو، و مدّة التّكفّل تنجم توصل لأربع سنوات.
سادسا: تشجيع كبير جدّا للعاطلين على ايجاد عمل جديد (فرض تكوين مهني، متابعة حادّة جدّا و شخصيّة و يوميّة للعامل و لجدّيته في البحث عن شغل، فرض غرامات ماليّة على كلّ من يثبت تقاعسه و محاولته التمعّش من البطالة...)
النتيجة : بعد 10 سنوات، الدّنمارك نقص نصف نسبة البطالة، من 10% سنة 1996 الى 5%سنة 2005.
على خير
#استهلك619 |
حركة مواطنية في قرقنة، لا جمعيات، لا احزاب، فقط مواطنين تجندوا و نظفوا شاطئ من شواطئ بلادهم من البلاستيك و كل أنواع التلوث (الي قاعد يتحرق لوح متاع منشر فلايك، البلاستيك تلم وحدو)، بصحتهم، هكذا تبنى الحضارة... غدوا خير يا تونس |
صباح النور بلادي
للديمقراطية مخالب و انياب😍😍😍
تحيين:
بالله الفقرة الأخيرة متاع البروباغاندا راني ما ركزتش معاها و ما فقتش بيها و الا راني فسختها قبل ما تحل عليا بوبلي...
و بعيدا عن السياسة، الناس الكل تفجعت من تقرير دائرة المحاسبات على مصحتي الخضراء و العمران، هاي الإجراءات و انتهى... يعني موش معقول كي يهبط التقرير نصيحو "وووه و شنوا الي مبعد؟، " و كي يصير الردع، نصيحوووو "سينما"... العوج موش باهي |
في موضوع نقابات مطار النفيضة و الاعتداء على السياح، بعد ما حكينا على الموضوع خاطر ظهرلنا خطير على البلاد، هبطنا رواية النقابات بيدها الي كذبت الصحافة...
كيف كيف، يعد ما حكينا في الموضوع البارح خاطر ظهرلنا خطير، اليوم نهبطو تكذيب نقابات أمن صفاقس و مدير مهرجان صفاقس، للحكاية الي نشروها مواقع تونيفيزيون و نسمة البارح حول ابتزاز إدارة المهرجان...
في الحالتين، شخصيا نتمنى من كل قلبي انو النقابات هي الصادقة... |
السلام عليكم
اليوم نواصلو نشر ملخصات لتقرير دائرة المحاسبات، و نحكيو على المندوبيّة الجهويّة للتعليم بقفصة:
المندوبية هذي مسؤولة على تسيير 186 مدرسة ابتدائية و 64 بين اعداديات و معاهد، و تشغّل في 5566 مدؤس ايتدائي و ثانوي غير العملة... هذي اهم الملاحظات:
فمّا معلّم توفّى رحه الله نهار 4 مارس 2010، شهريتو قعدت تتصبلو الى حدود فيفري 2016، و النتيجة 70 الف و 500 دينار شهاري دفعت خطأ
فما 3 إطارات تدريس تمّت احالتهم على عدم المباشرة (يعني ما يقرّيوش) و قعدت شهاريهم تمشي : النتيجة 39 الف دينار شهاري دفعت بدون موجب
زوز إطارات تدريس خرجو شهرين و 3 شهور عطل بذون اجر، و رغم ذلك خلصو في اجورهم: النتيجة 7 آلاف و 200 دينار شهاري دفعت بدون موجب
زوز إطارات تدريس، كانوا ما يقرّيوش و رجعو لخدمهم نهار 21 أكتوبر 2011 و 14 سبتمبر 2013، المندوبية رجعتهم اداريّا و ما عينتهمش في حتى مقر عمل، النتيجة 67 الف دينار شهاري دفعت بدون ما يقابلها عمل
فما 13 عون (بين مدرسين و قيمين و عملة) تراوحت فترة غيابهم بين عام و نصف و خمسة سنين خلال الفترة من سبتمبر 2010 الى ماي 2016، و لا واحد فيهم تعرّض لعقوبة من أي نوع، منهم 3 حلاوهم يرجعو يخدمو بعد غيابات غير شرعيّة لفترات تراوحت بين 21 و 41 شهر، و منهم 9 قعدو يقبضو في شهاريهم في فترات غياب تراوحت بين 3 اشهر و 2 أعوام قبل ما تتوقّف شهاريهم، و النتيجة 91 الف دينار أجور دفعت دون وجه حق
13 معلم تمتّعوا بين 2010 و 2016 بأجورهم و منحهم و ترقياتهم دون القيام بأي عمل فعلي، المندوبيّة قالت هاذوكم في وضعيّة اسمها : "عمل تربوي"، و الدّائرة جاوبتها قالتلها "وضعيّة عمل تربوي" هذي راهي غير قانونية
80 الف دينار أجور و منح لعونين غابو لمدة 4 سنوات و 9 سنوات على التوالي، و قالوا انهم تعرضو لحوادث شغل، و الدائرة ما لقات حتى شيء يثبت انو الحوادث الي تعرضولها هي حوادث مهنية
المندوبية فيها 1400 معلم نائب، بين 2011 و 2016، 29 الف دينار، هي المبالغ الي تصرفت خطأ على شهاري عينة من 200 معلم نائب قامت الدّائرة بالتثبّت في احتساب شهاريهم
لمدّة 31 شهر، فمّا 17 عون تمتعوا بأجر كامل رغم انّو الغيابات السنوية لكل منهم تفوق 60 يوما ما يعني انهو قانونيّا ما يأخذو الا نصف الاجر،
فمّا عون تمتّعت بعطلة مرضيّة بعامين بين سبتمبر 2011 و سبتمبر 2013، ما تمّش عرض الملف متاعو على لجنة طبّية للتثبّت من حقيقة المرض، و فوق هذا، خذا شهاريه و المنح كاملة طيلة فترة الغياب
2% فقط من العطل طويلة المدى، يتم تقديم الشهائد الطبّية المتعلقة بها في الآجال، و فمّا الي توفى الفترة المسموحة بيها في الشهادة الطبية متاع عطلتو طويلة المدى، و يواصل غياب بدون تقديم شهادة جديدة، مثلا الدّائرة تلقى 9 أعوان عندهم 61 شهر غياب على أساس عطلة مرضية طويلة المدى، و ما عنهمش شهادة طبّية تبرر هذا الغياب...
برمجة بناء 3 مبيتات و مطبخ وقاعة أكل و بييت تبريد بالمعهد الثانوي حي السرور بكلفة 491 اف دينار، المندوبية عملت الدّراسات متاع البناءات هذي و صرفت 43 الف دينار على هذه الدّراسات، و مبعد... بطلت من هالحكاية أصلا...
عيد حالات العروض و فرز العروض الي فيها اخلالات إجرائية
مشروع بناء مدرسة اعداديّة في القطار بدا تنفيذه في 2010، و الى حدود 2016 وصلت نسبة الإنجاز... 2%. نتيجة ادّعاء بعض المواطنين ملكيّتهم لأرض المشروع، و المقاول تعرّض لصعوبات ماليّة و تخلّى على الصفقة، و الى ماي 2016 ما تمّش القيام بالإجراءات القانونيّة لفسخ الصّفقة و استرجاع 226 الف دينار خذاهم المقاول كتسبقة، و نزيدكم، المندوبيّة صارفة زادا 40 الف دينار لإنجاز الدّراسات المتعلقة بهذا المشروع
تمتيع ناس بمساكن وظيفيّة رغم انّو القانون ما يسمحلهمش بالتمتّع بهذه المساكن : عام 2012، 7 مساكن، عام 2013 6 مساكن، عام 2014 7 مساكن، عام 2015 5 مساكن..
تأخير في تحويل المنح متاع التسيير و المطاعم الابتدائيّة، و في 2014 ما تمّش تحويل المنحة الى 12 مدرسة ابتدائية
الفلوس الي ياخذوهم المدارس من عند التلامذة في شكل معاليم تسجيل و غيرو، المفروض يتمّ تنزيلهم في حساب المندوبيّة الجهويّة من طرف هذه المدارس، بين 2011 و 2015، حتى مدرسة ما صبّت الفلوس، يعني حوالي 193 الف دينار ما تصبّتش (ما هيّاش سرقة تهنّوا، الاغلب انّو المديرين يقاسيو في نقص امكانيّات المدارس و يقاوموا كيما ينجمو)، الاشكاليّة انّو هذا خطأ إداري، المندوبيّة ما قامت بحتى شي لإصلاحه او تفاديه مستقبلا
نجيو توّا لتوزيع المدرسين، و كان تتذكروا اهمّ عركة بين نقابات التعليم و وزارة التربية، كانت بسبب إصرار النقابات على الانتداب النهائي للمدرّسين النّوّاب مقابل رفض الوزارة لقلّة الامكانيّات و تأكيدها انو المدرسين موجودين و يكفي إعادة توزيعهم بطريقة صحيحة، هاو اش تقول دائرة المحاسبات، الدّائرة تقول حرفيّا انّو المدارس الإعدادية و المعاهد الثانوية داخل المناطق الحضرية في قفصة (المدن يعني) فيها 141 أستاذ زاااايد على الحاجة، في المقابل فمّا في المناطق الريفيّة نقص بـ 63 أستاذ... و النتيجة، لجوء المندوبية الى ما يقارب 346 نيابة ظرفيّة، يعني ناس من خارج وزارة التربية (موش مشكلة يا رااااجل، ميزانية الشعب التونسي تخلّص)... و الوضعيّة هذي وصلت انّو أساتذة نوّاب يقرّيو في الباك و في مواد أساسية في المعاهد الرّيفيّة، مبعد نتساءلو علاش نسب النجاح طايحة....
نفس الشي بالنسبة للقيمين و المرشدين التربويين، حاجة المندوبيّة 422، و هي فيها 488، لكن الاتعس انّو معاهد ثانوية فيها نفص قيمين و مرشدين
التجهيزات الإعلامية حدّث و لا حرج، فما 83 مدرسة محتاجة لتجديد الحواسيب الي فيها، في المقابل فمّا مؤسّسات تربوية التجهيزات فايضة عندها، و الزّائد في هذي المؤسسات يشمل 187 حاسوب قار و منقول، و 13 آلة طباعة، و 10 آ لات نسخ، و 38 فيديو بروجكتار و 11 آلة عاكسة (هاك الي قرينا بيها في السيونس و الفيزيك، يتحط فوقها بابيي ترانسباران و يظهر عالحيط)، و 65 سبّورة بيضاء... هاذم الكلّ زايدين على مؤسسات تربوية في قفصة و في نفس الوقت فما 83 مدرسة ما عندها شي...
اسداء ترخيص ل9 مؤسسات تربوية خاصة رغم انو ملفاتهم غير مكتملة
عدم حرص المندوبية على ردع المؤسسات التربوية الخاصّة الي ما قدمتلهاش تنظيمها البيداغوجي او الي ما تحترمش هذا التنظيم
يزّي
ملاحظة: فما إحالات قضائية في ما يتعلق بمندوبية قفصة
على خير
المصادر: من الصفحة 802 الى 828 من التقرير 30 لدائرة المحاسبات |
سلام
غدوا لعشية نرجعو لموضوع الصفحة هالايامات و نواصلو تقديم عمل دائرة المحاسبات في تقريرها الثلاثين، غدوا نحكيو على المندوبية الجهوية للتعليم بقفصة، و بعد ما تقراوه باش تفهمو برشا من خلفيات الصراع بين الوزارة و نقابات التعليم الي شفناه أشهر لتالي...
على خير
Ghassen Hajbi
شكرا صديقي، ميساجات امثالك يعطيوني القوة باش نواصل... شكرا جزيلا |
لا حول و لا قوة الا بالله .... هذا خبر من موقع نسمة... هزلت... والله هزلت....
يقول القايل كيما قالوا برشا اوخيان البارح، أش دخلك يا اقتصاد يا بالفلاقي في النقابات بكل انواعها.... بالله اش باش نفسر من نظريات و توازنات اقتصادية و وضعية مالية، زايد، والله زايد....صدقوني المشكلة عمرها ما كانت في العمل النقابي، المشكلة انو احنا ما عندناش عمل نقابي، احنا نقاباتنا و تجمعاتنا المهنية تحولت إلى تكتلات قطاعية لا هم لكل منها إلا نهب أكثر ما يمكن من الأخريات باستعمال الابتزاز المهني، يعني الإضرابات في النقل و الصحة و التعليم و الادارة، كيفها كيف الحكاية هذي، ابتزاز للشعب التونسي، خاطر خلافا للقطاع الخاص، المشغل متاع نقابات القطاع العام هو الشعب التونسي موش الحكومة، و طلباتهم الكل، يدفع ثمنها الشعب التونسي، و اذلالهم للشعب التونسي بالإضرابات ما وقفش من 2011.... و المنطق هذا هو منطق خراب للاقتصاد، حتى شي ما يتحسن بالمنطق هذا، خاطر اول شروط ازدهار أي اقتصاد هي القبول بالعيش المشترك و الحصول على الأفضل بالتميز كل حد في ميدانو و موش بالابتزاز كيما هذا أو البلاغات انتصارا للمهنة كيما البارح، أو حماية التسيب و الاستهتار الي صاير في القطاع العام، المأساة موش في فكرة العمل النقابي، المأساة في ما تقوم به النقابات و العمادات من عربدة... و بالنسبة لرأيي الشخصي... |
شوفو حجم الخراب الي هازنا ليه اتحاد عمال القطاع العام، شوفو اش قاعدين يعملو للبلاد لتدميرها، هذا السيد الي لقاوووه لاعب فيها طبيب في سبيطار المتلوي، النقابة مخرجة بلاغ ضد ايقافو و يهددو بالتصعيد، يعني الthese للحصول على الشهادة متاع طبيب ماعادش مهمة، اقرأ و كي تقلق بطل و أخدم طبيب و أعطي شهائد طبية.... يحبو يرجعونا لسنوات التخلف و حك رأسك داوي.. و تلقى شكون يلوج في التبريرات و في قانونية العملية بعد أمر من القضاء بسجن المعني، يعني المحكمة ما عجبتهمش، و يعطيو في رأيهم القانوني، و فما الي اتعس، قالك مادام نقص أطباء مادام خلي يعمل الي يظهرلو؟؟؟؟ ماشاء الله على المنطق الي تنتفي معه كل أنواع الجرائم.... |
السلام عليكم
اليوم نحكيو على النقاش الي صار البارح في البرلمان..
شنوّا الـ compte courant du trésor او الحساب العام للخزينة الي حكى عليه وزير الماليّة البارح؟
شويّة تمهيد قبل...
الاقتصاد هو دراسة كيفيّة و نتيجة التعامل بين مجموعة من الأطراف في بلد معيّن، و الأطراف هذي في كلّ بلاد، هي المواطنين، و الشركات، و الدّولة، و المنظمات غير الرّبحيّة (الجمعيّات أساسا)... دونك، من كلامنا هذا، نخلّو في بالنا انّو الدّولة هي طرف في أي اقتصاد، و كي نقولو طرف معناها عندو مدخول و يصرف و يستهلك...
هو الحقيقة، الكلمة الأكادميّة الي يعبرو بيها على الدّولة في الاقتصاد، هي كلمة "الحكومة"، يعني في الديمقراطيّات، النّاس الي تمّ انتخابهم لتسيير البلاد، و اهمّ حاجة في كلمة "تسيير البلاد" هي التسيير المالي، يعني التصرّف في الأموال العموميّة للتوانسة... بالتّالي، الحكومة مسؤولة سنويا على جمع الضرائب من التوانسة مواطنين و شركات، ثمّ انفاق هذه الضرائب على المصالح العموميّة للشعب التونسي، كيما أجور موظّفي الوزارات من معلمين و أساتذة و أعوان صحة و امن و جيش و غيرهم، و كيما دعم المواد الأساسية (يعني حوايج تتباع للمواطنين بأقل من كلفتها، و الحكومة تصب الفارق للمؤسسات الي تبيع فيها) و كيما الاستثمارات العموميّة من طرقات و مؤسسات تربوية و صحية و غيرهم... و نفقات و مصاريف الحكومة، تمرّ كلها من الـ compte courant du trésor الي حكى عليه السيّد وزير الماليّة و السّادة النّوّاب... الحساب هذا محلول باسم الحكومة في البنك المركزي، و البنك المركزي يقوم بالعمليّات الماليّة للحكومة كيما أي بنك يقوم بالعمليّات الماليّة لمواطن او شركة... يعني عادي الحكومة تتسلّف بالعملة و تأخذ مقابلهم دينارات من البنك المركزي التّونسي...
الحساب العام للخزينة هو اذا حساب الحكومة، الي تجمع فيه موارد الميزانيّة و تصرف منّو على نفقات الميزانيّة... احنا في 2017، متوقعين نفقات ميزانيّة في حدود 32325 مليون دينار، هذا معناه انّو لاوم الحكومة توفّر على العام كامل موارد بنفس المبلغ، منهم 74% موارد ذاتيّة و ضرائب أساسا، و منهم 26% قروض داخليّة و خارجيّة، خاطر احنا نصرفو على مصالحنا العموميّة كلّ عام اكثر من الي نجمعوه ضرائب و موارد ذاتيّة اخرى... طبعا تنفيذ النفقات و جمع الموارد يتم على عام 2017 كامل، و كلّ نهار و مصاريفو و كلّ نهار و الموارد الي دبّرناها فيه... الإشكاليّة الي حكى عليها السيّد الوزير في المجلس في ما يخصّ الحساب العام للخزينة، هي انّو في 2017 برشا مرّات الصولد الي في الحساب هذا ما يغطّيش مصاريف نهارتها... علاش؟ خاطر موارد الضّرائب تدخل أساسا في تواريخ معيّنة، الtva و الضرائب على الدّخل نهار 28 في الشهر، و الضرائب على الأرباح نهار 31 مارس و 30 جوان و سبتمبر و ديسمبر... في الاثناء النّفقات يوميّة، و ساعات الشّي ما يقابلش بعضو، في ال5 شهور الأولى من 2016 مثلا كان معدّل الرّصيد افي آخر الشّهر لحساب الخزينة حوالي 605 مليون دينار، في الـ 5 شهور الأولى 2017، المعدّل هذا طاح لـ 474 مليون دينار... و الحلّ الي تعملو اغلب الحكومات لتفادي هذا الاختلاف بين الموارد و المصاريف اليوميّة هو اللّجوء لتنفيذ جزء التّداين الي في الميزانيّة بأسرع وقت...
اوكي، فاش قام نتسلفو أصلا؟ ماهو نمدّو ساقينا على قدّ لحافنا؟
اوّلا، الكلام ساهل، لكن لمّا البلاد تشعل بالطّلبات من الجهات الكلّ برّا قول للنّاس اصبرو، و بكلنا نعرفو انّو حدّ ما حب يصبر في تونس، و تشنع إضرابات و اعتصامات، ثانيا، احنا التهرّب من الضّرائب هو الرّياضة الشعبيّة الأولى، و بكلنا نتذكروا البوبلي الي قام من اتحاد الشغل و اتحاد الأعراف و أصحاب المهن الحرّة لمّا الحكومة حاولت تكبس السّنتورة، ثالثا التقارير السنوية على حجم الفساد في المؤسسات العمومية تورّينا انّو بااارشا فلوس قاعدة تضيع على تونس بسبب التهاون و البيروقراطية و عدم فرض الانضباط في القطاع العام، و هذي وضعيّة تحلّ الباب على مصراعيه للخواص انهم بدورهم يتمعشو من القطاع العام...
موش قالوا 2% نموّا في التريميستة الأولى؟ شبيها توّا خلات؟ يلعبوا؟
الي موش فايقين بيه التوانسة، هو انّو السلف الي صاير توّا و العجز الي صاير توّا، أصلا مبني على نسبة نموّ بـ2.5% يعني موش كي عملنا 2% سي بون امورنا تنفنفت و ماعادش متسلفين...
باهي ياخي الحكومة تتسلّف على كيفها؟
لا، الحكومة تتسلّف حسب المبلغ الي وافقلها عليه مجلس النّوّاب في قانون ميزانيّة 2017 الي تعرض على النّوّاب في ديسمبر الي فات، يعني هالقروض هذي، ديجا النوّاب في بالهم انّها باش تصير... مجلس النّوّاب صادق في ديسمبر الي فات، على انّو الحكومة، باش تنجّم تقاوم المصاريف العموميّة في 2017، لازمها تتسلّف 8505 مليون دينار، منهم 2460 مليون دينار ديون تتسلّفهم الحكومة من بنوك و مؤسسات ماليّة تونسيّة، و منهم ما يقابل 6045 مليون دينار تتسلّفهم الحكومة بالعملة الصّعبة من دول و مؤسسات عالميّة... و الي صار البارح هو مصادقة على عمليّة واحد من القروض الخارجيّة الي لازمنا نتسلفوهم السنا...
فاش قام نتسلفو في 6045 مليون دينار من الخارج و 2460 مليون دينار فقط من داخل تونس؟
اوّلا الكلفة، ما فمّا حدّ يسلّف بلاش انتيريس لا من تونس لا من برّا، و الى حدود افريل الّي فات مثلا، معدّل كلفة الدّين الخارجي هي 2.9% سنويّا ( و نأكد انو تقرير وزارة المالية يحكي على كلفة يعني انتيريس و عمولات و فارق صرف خاطر جانب صغير برك من الدين الخارجي يقع تحويله لدينا و هكا نتفاداو خسائر الصرف، المفيد هذا يعني انو على كلّ ميات مليون دينار متسلفينها من الخارج نرجعوها و فوقها 2.9 مليون دينار على كلّ عام سلف) بينما معدّل كلفة الدّين الدّاخلي هي 9.3% سنويّا (يعني على كلّ ميات مليون دينار متسلفينها نرجعوها و فوقها 9.3 مليون دينار على كلّ عام سلف) و هالكلفة هذي هي مصاريف إضافية على ظهر الميزانية...
ثانيا، مدّة الخلاص، كيما المواطن ماذا بيه يسدّد في عقلو على اذول مدّة ممكنة باش ما يتخنقش بمبلغ السداد الشهري، الحكومة ماذا بيها على أطول مدّة لنفس السبب، الى حدود افريل الي فات معدّل سداد الدّيون الخارجية لتونس، هو 7 سنين و شهرين، معدّل سداد الدّيون الدّاخليّة لتونس، هو 6 سنين و 4 شهور، يعني من الخارج ارفق، و بالنسبة للدّول الشهر بحسابو
ثالثا، اذا الحكومة تتسلّف من داخل تونس فقط و تهز 8505 مليون دينار من البنوك و المؤسّسات الماليّة التونسية، المؤسسات هذي ما يبقالهاش فلوس باش تموّل الشّركات الي تخدّم في المواطنين و باش تموّل الشركات الجديدة اليي تخلق مواطن شغل جديدة (للمعلومة: 71% من القروض البنكية ماشية للشركات) و باش تموّل قروض الاستهلاك و السكن متاع المواطنين (للمعلومة: 29% من القروض البنكية ماشية للمواطنين، منهم 15% استهلاك و 14% سكن و سيّارة)... يعني اذا الحكومة تلمّ الزوز فرنك الي في البلاد و تتسلّفهم هي، ما يبقى شي لباقي الأطراف الإقتصاديّة الي حكينا عليهم لفوق...
شنوّا الحلّ ؟
واحد، واحد، واحد، حكومة تكون قاسية جدّا و عنيفة في مقاومة الفساد و الرشوة و تعطي المثل في تصرّفها و في برامجها و القوانين الي تقدّمهم لمصادقة مجلس النّوّاب
اثنين، الشعب، مواطنين و شركات، لازم يعرفو انّو التهرّب من دفع الضّرائب هو انتحار جماعي
ثلاثة، شعب يصبر، و خاصّة، شعب يخدم اكثر من طاقتو، و يضحّي باش يسلّم البلاد للأجيال القادمة، في وضعيّة افضل من الي خذيناها من الأجيال السّابقة، نسمعو برشا كلام من نوع : احنا هاو باقي عايشين، زعما آش باش يصير في أولادنا، ساهل ياسر، أولادنا باش يعيشو في الوضعيّة الي باش نخلّيوهالهم احنا
غدوا خير يا بلادي، غدوا خير خاطرنا حيّين، خاطرنا نتعاركو و ما نتقاتلوش كيما غيرنا، خاطر رغم كلّ شي البلاد معبية كفاءات، خاطر النظاف اكثر بألف مرة من الفسّاد و لو انّو الأخيرين يظهرو اكثر، خاطر قاعدين في جميع الحالات نقدموا، نتعلموا، نتعثروا، نتمرمدوا، لكن في جميع الحالات قاعدين نبنيو و نقدموا، غدوا خير يا بلادي...
#استهلك619
المصادر :
فيما يتعلّق بأرقام الميزانية : تقرير تنفيذ ميزانية 2017 الى حدود افريل 2017، منشور في موقع وزارة الماليّة، تلقاووه في الباج داكّاي
فيما يتعلّق بأرقام رصيد الحساب العام للخزينة: تلقاووه في موقع البنك المركزي/ احصائيّات/ احصائيّات البنك المركزي/ الحساب العام للخزينة
فيما يتعلّق بأرقام الميونيّة : تقرير المديونيّة الى حدود مارس 2017، منشور في موقع وزارة الماليّة، تلقاووه في الباج داكّاي
فيما يتعلق بأرقام قروض البنوك بين المواطنين و الشركات، تلقاووها منشورة في نشريّة الإحصائيّات الماليّة للبنك المركزي الى حدود مارس 2017، تلقاووها في publications/catalogue/BSF |
صباح الخير
مازال ما حضرش ستاتي زوبعة البارح، لكن كثر الضغط عليا😂 بالتعليقات و الميساجات الي تدور تقريبا حوا نقطة واحدة: كيفاش الوزير يقول نتسلفو دوفيز باش نخلصو الشهاري، و بكلنا نعرفو انو الشهاري تتعطى بالدينار...
باهي باش نعطي إجابة عامة و بسيطة نسكر بيها الزوبعة هذي، و لعشية في عقلي، نخدمو ستاتي مفصل حول حساب الخزينة الي حكى عليه الوزير، شنوا؟ و كيفاش يخدم؟ وشنية وضعيتو البارح مثلا.... لكن في الأثناء إجابتي للناس الي تهاجم في الوزير على كلمتو حول السلف بالدوفيز لخلاص الشهاري بالدينار... نطلب من الناس إلي مستغربة الحكاية انهم يخمموا نفس التخمام على القروض الخارجية الموجهة لمشاريع عمومية معينة (آلية قرض خارجي مستعملة جدا في تونس و في العالم)، لتحسين الطرقات مثلا، أو لبناء مستشفى، أو لتمويل المؤسسات الصغرى و المتوسطة؟ كيفاش نصرفو فيهم هاذم؟ زعما رأس الشهر الخدامة الي خدمو فيهم يشدو الصف عالقابض و يطيح يفرني عليهم في الاوروات و الدولارات؟ زعما الي الدولة تعاونو في بعث مشروع، تشحطو بشكارة دوفيز و تقلو شيّخ روحك و الا يأخذ منحة مساعدة على بعث شركة بالدينار؟ ... يعني بصراحة الحكاية ما تستحقش واحد مختص، شوية هدوء و تخديم عقل فقط...
باش نعطيكم مثال بسيط تفهموا بأكثر سهولة :
نحبكم تخممو في شركة صدرت سلعة للخارج و تصبلها الثمن دوفيز في حسابها في بانكتها، و هي استحقت دينارات باش تصرفهم، مشات لبانكتها قالتهلها هاوكا حسابي فيه دوفيز بدلهملي و اعطيني دينارات. ..
توا بدلو عبارات:
"شركة" ب"حكومة"
و
"صدرت سلعة للخارج" ب "خذات قرض من الخارج"
و
"بانكتها" ب "البنك المركزي"
نهاركم زين يا توانسة |
يبدو من الميساجات الي جاتني أنها كلات بعضها في مجلس النواب و يبدو انو السيد وزير المالية قال كلام حول الشهاري. .. المفيد خوكم كعبة لا عالأحداث اليوم، ما تبعت شي، لكن وعد للناس الكل الي شرفتنا بثقتها في الصفحة، انو غدوا لعشية نفليو كل ما تقال و نفسرو مواقف الناس الكل و نعطيو حقيقة الأرقام بكل حياد....
غدوا خير يا بلادي |
خارج موضوع الصفحة، لذا الي ما يهموش رأي الأدمين خارج الاقتصاد، ما غير ما يضيّع وقتو، و يرحم والديه كي يتعدى....
.
.
.
.
.
.
من دواعي الفخر ببلادي:
تمرير قانون في البرلمان يحمي المراة ضد العنف باجماع تام بما في ذلك اصوات نواب و نائبات حزب اسلامي . ذلك ما يميز تونس عن غيرها ... و بالله أنصار النهضة ما غير ما تحملوني شي ما قصدتوش... نعرفو مواقف الأحزاب الإسلامية من المرأة في كل البلدان العربية و الإسلامية
انا قلت كلامي احتراما ليهم و أمل في انو فما ناس قادرة تسمو بالإسلام و توضح انو دين رحمة و عدل للجنسين، و الناس هاذم توانسة، و هذا مبعث فخر ليا...
غدوا خير يا بلادي |
ورثنا السواعد بين الامم..صخورا صخورا كهذا البناء
سواعد يهتز فوقها العلم..نباهي به و يباهي بنا
و فيها كفى للعلى و الهمم .. و فيها ضمان لنيل المنى
و فيها لأعداء تونس نقم ... و فيها لمن سالمونا السلام 😍
عاشت تونس. |
والله لاهي، و ما عيني نكتب شي، أما يا رسول الله كي نشوف كلام عوج هكا، قلبي يوجعني على بلادي.... يا رسول الله، يلعنبو الخوصصة و بو والديها، موش لازم منها اذا غالطة و ما تساعدناش، آما على الأقل، نقولو للرّأي العام كلام صحيح، نطرحو المشكل بطريقة صحيحة، نوعّيو النّاس بأرقام صحيحة و أفكار صحيحة، نتناقشو بكلام علمي و منطقي، و نشخصو الحقيقة و مبعد ناخذو قرارنا، لكن تطييش الأرقام همّولي، هو تخريب لما بقي في هذه البلاد...
السيّد الخبير متاع شمس، جاء يحلّل في تقرير صندوق النقد الدّولي و كيفاش طالب من الحكومة باش تثبّت في ارقام مجموعة من الشركات و من جملتهم الوكالة الوطنية للتبغ و الوقيد، السيّد الخبير، قال انّو الصندوق يدعو لخوصصة هذه الشركات، لكن ينبّه في التوانسة لغباء بيع الوكالة الوطنية للتبغ و الوقيد، على أساس هذي شركة إيراداتها .... 3000 مليار في العام...اي نعم، السيّد الخبير قالكم إيرادات وكالة التبغ 3000 مليار في العام؟ هكا؟ يا رسول الله و في الاذاعة؟ و الناس تسمع؟ و مبعد في فايسبوك؟ و مواصل قالكم هذي تكفي لتسديد دين تونس الخارجي... لا حول الله....
هات نبداو السّاعة بحكاية تكفي لتسديد الدّين الخارجي هذي، يعني احنا باش نقبضو دينارات مقابل الدّخّان، و نمشيو للمنظمات العالمية و الدّول الاخرى الي مسلفتنا بالاورو و الدّولار، و نقولولهم باش نرجعولكم ديناراتنا... و هذا يا توانسة راهو كلام ما يصيرش باش ما نقولش حاجة أخرى، ديوننا الخارجية الي خذيناهم بالعملة الصّعبة، ما انجمو نخلصوهم الّا بالعملة الصّعبة، يعني انجمو نجمعو دينارات تونس الكلّ، ما انجمو نخلصو بيهم حتى ملّيم للنّاس الي مسلفتنا اوروات و دولارات، و بالفلّاقي الوسيلة الوحيدة لخلاص ديوننا الخارجية هي التصدير الي ندخلو منو دوفيز، و الا نتسلف ديون جديدة بالعملة الصعبة و ناخذو منها شوية نخلصو القديم...
نجيو توّا نفركو رمّانة المبلغ؟ 3000 مليار؟؟؟؟ إيرادات وكالة التّبغ و الوقيد في العام 3000 مليار؟؟؟ يعني شركة الدخّان هذي تدخّل اكثر من الشركة التونسية للأنشطة البترولية ETAP (2150 مليار) و اكثر من المجمع الكيميائي (1450 مليار) و اكثر من اتصالات تونس (1120 مليار) و اكثر من فسفاط قفصة (520 مليار)... يعني بالعقل هكّا، موش نبطلو هالنشاطات الكل و ندوروها بيع دخان خيرلنا؟ ... هذا كلام انطباعي؟ ممكن، لكن انطباعي منطقي لا يقبل هذا الرّقم الغريب... اما ميسالش سيّبنا من المنطق و هات نمشيو للأدلّة... تونس كلّ عام تخرّج تقرير على الشركات العموميّة، و اخر تقرير يحكي على ارقام 2014، و في الصفحة 13 من هالتقرير، نلقاو جدول مرتبين فيه مداخيل اهمّ 16 شركة عمومية، و الترتيب هذا ما فيهش أصلا وكالة التّبغ و الوقيد، يعني إيراداتها السنويّة، اقلّ من إيرادات آخر شركة في الترتيب هذا، و آخر شركة في ترتيب الجدول هذا هي الشركة التونسية للبنك و مداخيلها 500 مليار، يعني وكالة التبغ و الوقيد مستحيل يفوتو مداخيلها 500 مليار، و حكاية ال3000 مليار منامة عتارس... و حتى الـ 500 مليار لا اله الّا الله، و توا نفسرلكم علاش.... لكن قبل، خلّينا نتذكرو سياق حديث السيد الخبير، السيّد يحكي على أساس انّو صندوق النقد الدولي طالب خوصصة وكالة التبغ و الوقيد، و في هذا الإطار، خرجلنا حكاية 3000 مليار إيرادات... هات توّا نقولو السيّد الخبير غلط، و ما يقصدش المداخيل، و انّما يقصد المداخيل متاع بيع الدخان، و معاها الضرائب و الاداءات الي مفروضة على هذه المداخيل، خلي نفسرلكم حاجة قبل باش تفهموني... كي نقولو إيرادات، السّاعة لازمنا نعرفو انّو نحكيو على حجم المبيعات في العام، يعني سوم الدّخّان دون اعتبار الأداءات على الدّخّان، خاطر الوكالة، كيفها كيف أي شركة، مداخيلها تتحسب خارج الاداءات، خاطر المداخيل ليها، و الاداءات للدّولة، و الشركة ماهي الّا حمّال في النّازلة... بالفلّاقي، الاداءات على الدّخّان(الي هي من موارد الدّولة) موجودة سواء شركة حكوميّة الي تبيع او شركة خاصّة... يعني تدخيل الاداءات على الدّخّان في مداخيل الوكالة، بهدف تبرير انها ميزاب فلوس لا يجب بيعه، هو تبرير لا يستقيم، خاطر مهما كانت الشركة، الاداءات و الضرائب ماشية لميزانية الدّولة... برا نقولو السيّد غلط و موش قاصد، و ال3000 مليار الي حكاهالنا يقصد بيها المداخيل متاع الدخان و معاهم الاداءات على الدّخّان، موارد تونس من الاداءات المختلفة على التّبغ ما تفوتش 800 مليار، يعني كي نحطّو كلّ شي مع بعضو، 800 مليار ضرائب و نقولو 500 مليار رقم معاملات، باقي حكاية 3000 مليار تقعد خرافة بعيدة على الواقع....
هذا من حيث الرقم متاع 3000، نجيو توّا للهدف من الكلام، السيّد الخبير يحب يبينلنا انّو عندنا بندقة و احنا بهايم اذا نحبّو نسلمو فيها... يعني الي يهبّلني كيفاش برنامج إذاعي نقدمو فيه معلومات للنّاس كيما هكّا.... توّا الي عندو معمل يحبّ يبيعو؟ يقول راني نبيع في العام كذا و كهو؟ أي بابا و كي انت عندك في العام إيرادات ب3000 مليار و مصاريف بـ 4000 مليار؟ آش عملت و جاء مليح؟؟؟؟ مازلت تحكي على بندقة؟؟؟
هيّا بالله هات نشوفو نتائج وكالة التبغ و الوقيد، نتائج، يعني قدّاش فضلتلنا كشعب بعد ما باعت و طرحت مصاريفها...
وكالة التبغ و الوقيد من الي بدات تخدم و الى حدود 2014، سجلت خسائر متراكمة بـ ... 137 مليار، هذاكا علاه قلتلكم قبيلة انو حتى حكاية 500 مليار إيرادات سنوية لوكالة التبغ و الوقيد، هي حكاية صعيبة.... و بالخسائر المتراكمة هذي، الشركة كلات راس مالها الكلّ و عايشة بالديون، و حاليا، الشركة تسوى -77 مليار، يعني حتى لو فكرنا نبيعوها، لازم الي يشريها يخلّص 77 مليار باش تصبح عندو شركة تساوي صفر، و بعدها يبدا يصرف عشرات المليارات على تجديد الالات باش ينتج و يربح... و كيف كيف حتى كان احنا خطرلنا نعاودو من جديد و نوقفوها على ساقيها، لازمنا نعملو نفس الشيء، على امل انّو مونو هكّا نولّو نربحو، و ممكن ننجحو، لكن بشرط نكونو متأكدين انّو ماعادش باش تتعاود مآسي خراب المال العام من النّوع الي يخرج كل عام في تقرير دائرة المحاسبات... و الوضعيّة هذي لوكالة التبغ و الوقيد هي الي خلات صندوق نقد الدولي يطلب من الحكومة موش انها تخوصصها، بل انها تثبّت في وضعيذتها و تعطي حلّ لتحسين حالها، خاطر قالهم بكل بساطة، ما نسلفكمش فلوس تبعزقوها على شركات بالعة...
الخلاصة، الستاتي هذا موضوعو موش نخوصصو أو لا، الستاتي هذا الهدف منو رفض تغليط الرأي العام في الإعلام بنظريات و أرقام غالطة. .. نحكيو كيما نحبّو انصار الخوصصة و اعداءها، انصار الالتجاء لصندوق النقد الدّولي و اعداء الفكرة هذي، لكن اذا بالحق نحبو الخير لبلادنا، نحكيو الحقيقة، باش التشخيص يكون صحيح و ما نغلطوش الراي العام الي يرجعلو القرار عبر صناديق الاقتراع
على خير يا توانسة...
المصادر،
التقرير السنوية حول الوضعية المالية للمنشآت العمومية المنشور بموقع الوزارة الأولى(في ما يتعلق بأرقام الشركات العمومية)
التقرير السنوي لتنفيذ ميزانية 2016 المنشور بموقع وزارة المالية، (فيما يتعلق بأداءات و ضرائب التبغ) |
البورصة 2
إعادة
البارح فسّرنا شنيّة البورصة أصلا، و كيفاش الشّركات تدخل للبورصة، و كيفاش المواطن ينجم يولي يبيع و يشري في البورصة، اليوم باش نحكيو على تفسير مبسّط، لأسباب ارتفاع و انخفاض سعر الأسهم متاع الشّركات في البورصة...
في الحقيقة برشا حوايج تخلّي سعر سهم يطلع و الا يهبط ، الشي المؤكّد هو انّو على نهار برك، ما تصيرش تغييرات كبيرة في سعر الأسهم في بورصة تونس، خاطر اوّلا فمّا حدّ قانوني صغير متاع تطوّر السّعر بين النهار و النهار، و ثانيا خاطر تونس بلاد صغيرة و بورصتها صغيرة، و ما تصيرش فيها احداث مفاجأة كبيرة، تخلّي سوم أسهم شركة ينهار و الا يطير في ظرف جمعة و الا حتى شهر..
عموما، فمّا 4 حوايج تأثّر على سوم سعر أي شركة:
أوّلا: الوضع الاقتصادي العام للبلاد، يعني لمّا الأوضاع الإقتصاديّة العامّة للبلاد تتضعضع، فطبيعي أنّو النّاس تتردّد انها تستثمر و تشري أسهم متاع شركات في البورصة... في تونس مثلا، في 2010 كان فمّا 56 شركة مدرجة في البورصة، و القيمة الجمليّة لأسهم هالشّركات، كانت 15282 مليار...بعد احداث الثّورة، و في عام 2013، رغم الي أصبح عندنا 71 شركة مدرجة في البورصة، فإنّو القيمة الجمليّة لأسهم هالشّركات طاحت لـ 14093 مليار
ثاني حاجة تأثّر على سعر السهم هي نتائج الشّركة: طبيعي أنّو الشّركات الي تحقق نتائج كبيرة، و توزع مربوح هام على مساهميها كل عام، باش يصير عليها طلب أكثر من الشركة الي نتائجها دون المأمول، و كي يكثر الطّلب، يطلع السّوم ، و الشّركة الي نتائجها تكون على قدّها، ما تشجّعش النّاس أنهم يشريو الأسهم متاعها، و كي يقلّ الطّلب، يطيح السّوم... و الحالة هذي تنطبق على اغلب أسهم الشّركات المدرجة في بورصة تونس
ثالث حاجة تأثّر على سعر أسهم الشّركات، هي العرض و الطّلب: اذا من جهة، فمّا أسهم متاع شركة عليهم طلب كبير من طرف شخص، او مجموعة أشخاص يحبّو يصبحو أكبر مساهمين في هالشّركة، و من الجهة الثّانية، المالكين لهالأسهم ما يحبّوش يبيعو، دونك العرض قليل، فطبيعي السّوم يطلع
رابع حاجة تأثّر على سعر أسهم الشّركات، هي الأخبار و المعلومات حول الشّركة: مثلا، الشي الي صار في العالم حول أسهم شركة فولكسفاغن، و الي خسرت 17% من قيمتها في نهار واحد يوم 20 سبتمبر 2015، بعد ما تفضحت حكاية ترافيك في أباراي يقيس درجة التلوّث في كراهب فولكسفاغن... و في تونس و بحدّة أقلّ و على فترة اكبر، صارت الحكاية متاع سيفاكس آرلاينز، الي تعدّى عام 2014 و كلّ مرّة النّاس تكتشف عليها حاجة خايبة، من الغاء خط مونريال، ثمّ تجميد التّعامل معاها من طرف منظّمة عالميّة للنّقل الجوّي، ثمّ الكلام متاع مراقبي الحسابات متاعها، الي خرجو في تقاريرهم اخلالات محاسبيّة كبيرة، و بالطبيعة، هاشّي هذا بكلّو فاقت بيه العباد الي تشري و تبيع في البورصة، و بين 2 جانفي 2014 و 17 نوفمبر 2014، طاح سعر سهم سيفاكس من 8 دينارات و 640 ملّيم، ل 3 دينارات و 980 ملّيم...
أخيرا، نحب نفسرلكم شنيّة حكاية مؤشّر البورصة، الي ساعة ساعة، يجبدو عليه في الأخبار، و يقولو طلع و الّا هبط، مؤشر البورصة، و ما غير ما نمرجكم بحكايات تقنيّة، هو بكلّ بساطة معادلة، نطلعو بها رقم، يحوصل تطوّر سعر أسهم مجموعة من اهمّ الشّركات المدرجة بالبورصة، و الرّقم هذايا، كلّ ما يطلع، كلّ ما معناها أنّو الأفاريّات ماشية، و النّاس عندها الثيقة في الشّركات المدرجة بالبورصة، و الي أسعار أسهم غالب الشّركات قاعدة تطلع ... و العكس كلّ ما يهبط... نقلكم أخيرا، انّو في الوضعيّات العاديّة، هالمؤشّر ما يتحرّك بين النهار و النهار الّا بنسبة صغيرة، مؤشر TUNINDEX مثلا، و الي هوّ مؤشّر بورصة تونس، ما تحرّك الّا بمعدّل 0.01% لفوق و الا لوطة كلّ يوم، من 1 جانفي الي فات لتوّا، و لذا، كي المؤشّر يطلع بصفة غريبة في فترة قصيرة، و الا يهبط بصفة غريبة في فترة قصيرة، تلقى أكيد فمّا حاجة غريبة صارت في البلاد او في العالم...
على خير
#استهلك619 |
حوار مع فان حول الستاتي السابق :
الفان :
حسب كلامك الوسيط في البورصة هو الي ينصحو باش يشريو اسهم من شركات الي فيها مؤشرات إقتصادية باهية، زعامة وقت الي طرحت سيفاكس اسهم باش تبيعهم..الوسطاء ما تنبؤوش باش الشركة تدخل في حيط..
و نحب نربط بحاجة اخرى، علاش في وسائل الاعلام يحكي الي وضعية سيفاكس متردية جداااااا، و سي فريخة بالأمس يحكي تقول عليها ما فماش أزمة اصلا (السماء زرقاء و العصافير تزقزق)
تفسير من فضلك ادمين..
الصفحة:
نبدالك بالسؤال الثاني، اقرأ آخر ستاتي في الصفحة حول الشركة هذي باش تفهم وضع سيفاكس، السيد النائب فريخة يقول الي يحب، ما نعرفش على شنوا اعتمد، لكن الكلام الي قلناه في نوفمبر 2015 حول سيفاكس آرلاينز (و الي قتلك اقراه هاوكا عاودنا هبطناه الجمعة هذي) موش تسريبات، و إنما وثائق قوائم مالية منشورة للعموم في البورصة و السوق المالية و من بلاغات هيئة السوق مالية الي كيف كيف تنشرت للعموم....
أما موضوع سيفاكس ارلاينز و الوسطاء الي نصحو بشراءها، لازمك أولا تعرف انو موش بالضرورة الناس إلي قررت تشري، شرات بنصيحة من وسيط، كيما حكيتلك في الستاتي السابق (البورصة 1)، المواطن ينجم يختار وحدو وحدو و الوسيط يكون مجرد منفذ للأوامر. ..
لكن المشكلة موش غادي، المشكلة انو سيفاكس ارلاينز تم قبولها في البورصة في سوق اسمها السوق البديلة، يعني موش في السوق الي فيها البنوك و الشركات الكبرى، و المفروض انو القانون في تونس، محدد نوعية الاشخاص إلي تنجم تشري و تبيع في السوق البديلة هذي، و التحديد هذا مبني على صفة المستثمر الواعي (investisseur averti) ... المشكلة، انو انا مثلا، نفهم الصفة هذي على أساس أنها تعني فقط الشركات الي تحب تستثمر في السوق البديلة (باعتبار انو نظريا، الشركات فيها ناس تفهم في المحاسبة و المالية)، أو المواطنين الي بحكم مهنهم او تكوينهم عندهم معرفة بالمالية أو المواطنين الي عندهم خبرة كبيرة في المعاملات في البورصة، هذا حسب رأيي نوعية الأشخاص (مواطنين و شركات) الي يعتبروا مستثمرين واعيين (investisseurs avertis ) و الي مسموح ليهم شراء أسهم من شركات مدرجة في السوق البديلة للبورصة... لكن، لااااكن، القانون ما حددش تعريف لصفة المستثمر الواعي، و باعتبار غياب التحديد القانوني لصفة المستثمر الواعي، اصبح كل حد يفهمها على كيفو، و بالطريقة هذي، تم السماح لبرشا ناس ما تفهمش في تقييم مخاطر الاسهم، إنها تشري أسهم لسيفاكس ارلاينز من السوق البديلة....
على خير
#استهلك619 |
البورصة 1
إعادة
اليوم، باش نحكيو على موضوع جبدنا عليه قبل في سياق حديثنا على مواضيع أخرى... و الموضوع هذا هو البورصة... و كالعادة، قبل ما نعطيو أرقام بورصة تونس، نعملو تذكير لبعض المفاهيم...
كلّ شركة، كي تتكوّن عندها رأس مال، و هاك الرّأس مال، يكونو جايبينو شركاء كلّ حد و بايو... قانونيّا، رأس مال كلّ شركة، يكون مقسوم على عدّة أجزاء تتسمّى أسهم، (السّهم الواحد هو دونك، عبارة عن شهادة ملكيّة لجزء من رأس مال الشركة)، و عدد الأسهم، يفرق حسب رغبة أمّالي الشّركة، مثلا، شركة رأس مالها 10 ملاين، تنجّم تكون مكوّنة من 10 اسهم كلّ سهم يسوى مليون، و الا 100 سهم كلّ سهم يسوى 100 دينار، و الا 1000 سهم كلّ سهم يسوى 10 دينارات)... المفيد، كلّ واحد من الشّركاء في رأس المال، يملك عدد من الأسهم، يقابل قدّاش هو جاب لرأس مال الشّركة، الي جاب شطر رأس المال، يملك شطر عدد الأسهم، و الي جاب ربع رأس المال يملك ربع عدد الأسهم، و هكذا دواليك...، أخيرا، الشّركاء، يتسمّاو زادا بكلمة أخرى هي "المساهمين"... باهيييي... هالاسهم الي نحكيو عليها، تتباع و تتشرى بين الناس كيما أي سلعة أخرى... و البورصة هي بكلّ بساطة، السوق الي تتباع وتتشرى فيها الأسهم،...
إنجيو توّا لكيفاش الشّركات تدخل تحطّ الأسهم متاعها في البورصة... لازم نعرفوا أنّو مبدئيّا، الشّركة ما تتقبل في البورصة، الا بعد ما تستجيب لجملة من الشّروط الصّارمة، من حيث أقدميّة الشّركة، و من حيث نتائجها و صلابتها الماليّة، و من حيث تنظيمها و ادارتها و الرّقابة على أرقام الcomptabilité متاعها... باهي، نقولو شركة استجابت للشّروط اللّازمة لدخول البورصة، كيفاش تدخل بالضّبط، في الحقيقة فمّا زوز طرق أساسا:
• يا إمّا أهمّ الشّركاء، يمشيو للبورصة و يقولو باش نبيعو الأسهم متاعنا للعموم، و من النهار الي تصير فيه عمليّة البيع هذي، تصبح اسهم هاك الشّركة مدرجة في البورصة، و كلّ يوم فمّا ناس تحب تبيع و ناس تحب تشري، و العرض و الطّلب هو الي يحدّد سعر السّهم
• يا إمّا، الشّركة تمشي للبورصة و تقول انا راس مالي توّا مليار مقسوم على 1000 سهم كل سهم يسوى مليون، و نحبّ نرجعو زوز مليارات، لذا نعرض على المواطنين 1000 سهم جديد كلّ سهم يسوى مليون، و يتحلّ باب المساهمة لفترة معيّنة حتّى يتلمّ هاك المليار الجديد، و مبعد، تصبح أسهم هالشّركة متداولة في البورصة، و كلّ يوم فمّا ناس تحب تبيع و ناس تحب تشري، و العرض و الطّلب هو الي يحدّد سعر السّهم
نجيو توّا، للمواطن العادي، كيفاش ينجّم يولّي يشري و يبيع أسهم في البورصة، أوّل شي لازم نتفاهمو عليه، هو انو البورصة موش سوق عاديّة، يعني موش حطّ الفلوس في جيبك و ادخل قلّب السّلعة، و اذا عجباتك حاجة خوذها، لا... للدخول للبورصة و شراء أسهم منها، يلزم تتعدّى بوسيط معتمد، بالفرنسيّة Intermédiare agréé، و هاذم شركات مرخّص ليهم من طرف الدّولة، انهم يقبلو فلوس من المواطن، و يشرييولو أسهم متاع الشّركات الي حدّدها المواطن او ينصحوه في أي شركة يستثمر، يعني بالنّهاية المواطن هو الي يقرّر آش باش يعمل بفلوسو... و النّاس المهتمّة بالموضوع، بإمكانها الدّخول لموقع هيئة السّوق الماليّة، الي تمثّل رقابة الدّولة على البورصة، و موقعها هو www.cmf، و يلقاو فيه القائمة المفصّلة للوسطاء المعتمدين في بورصة تونس... و المواطن الي يحب يستثمر في البورصة، بالفلّاقي الي يحب يولّي شريك في واحدة من الشّركات الي أسهمها مدرجة في البورصة، عندو زوز استراتيجيّات، يا داخل يشري الأسهم بسوم معيّن، و يستنّى حتلى يطلع هاك السّوم باش يبيع و يربح تفتوفة، يا يشري الأسهم، و يخلّيهم ملكو، و كلّ عام يستنّى قدّاش يتصبلو باي هاك الأسهم في مربوح الشّركة عامتها...
الليلة الجاية، نهبطو البقية في مقال البورصة 2 |
لمحة :
إجابة على استفسار تعاود برشا مرات من التوانسة في الخارج :
أي نعم، لما تستعملو بطاقاتكم البنكية الأجنبية و تشريو بيهم إ إلا تجبدو بيهم فلوس من ديستريبيتار في تونس، فإنكم قاعدين اتدخلو في العملة الصعبة للنظام البنكي متاع بلادكم |
الناس إلي تساءلت عن مصير التجاوزات في مصحتي العمران و الخضراء و المذكورة في التقرير 30 لدائرة المحاسبات، النائب الدكتور صحبي بن فرج تفضّل مشكورا بالتثبت في الموضوع، و يعلمكم أن الملف حاليا في القطب القضائي المالي...
إلى كل فاسد، صبرا، موعدك القضاء... راهو الطبيعة تكره الحاجة المعوجة، راهو تاريخ البشرية أثبت قاعدة مقدسة: الحقيقة مصيرها تظهر، يعني مهما تفرعنو مصيركم الانكسار بعنف
غدوا خير يا بلادي |
يسرقو و في يديهم شمعة😂😂😂
شنوا تواصل؟ حكيت عليه قبل؟😂😂
لا و باش يلعبو فيها بو العريفين، يختموها ب"منقول في انتظار التبثت من التقرير"😂😂😂😂😂
نحب نشكر الناس الي اتبع فينا و مركات الصفحة في تعاليق عند الناس هاذم باش اكتشفت عملية النهب المنتظم لتعب الصفحة.... حقيقة شكرا لكم 😍 |
سيفاكس آرلاينز
بإعتبار رجع الحديث في الاعلام و في مجلس النّوّاب على شركة سيفاكس آرلاينز و صاحبها السيّد النائب محمد الفريخة، هذا ستاتي هبطناه نهار 9 نوفمبر 2015 للي يحب يفهم الحكاية من أولها:
اليوم، باش نحكيو على سيفاكس آرلاينز، الجمعة هذي، برشا وسائل إعلام، حكات على شطب أسهم شركة سيفاكس آرلاينز من التّداول في بورصة تونس... و سيفاكس آرلاينز، كانت تقريب موضوع حديث الرّأي العام في العامين الي فاتو، هات نحاولو نفهمو هالمعبوكة من اوّلها لآخرها، و البداية كالعادة، بتبسيط زوز و الا 3 حوايج...
كلّ شركة، كي تتكوّن عندها رأس مال، و هاك الرّأس مال، يكونو جايبينو شركاء كلّ حد و بايو... قانونيّا، رأس مال كلّ شركة، يكون مقسوم على عدّة أجزاء تتسمّى أسهم، (السّهم الواحد هو دونك، عبارة عن شهادة ملكيّة لجزء من رأس مال الشركة)، و عدد الأسهم يفرق حسب رغبة أمّالي الشّركة، مثلا، شركة رأس مالها 10 ملاين، تنجّم تكون مكوّنة من 10 اسهم كلّ سهم يسوى مليون، و الا 100 سهم كلّ سهم يسوى 100 دينار، و الا 1000 سهم كلّ سهم يسوى 10 دينارات...
المفيد، كلّ واحد من الشّركاء في رأس المال، يملك عدد من الأسهم، يقابل قدّاش هو جاب لرأس مال الشّركة، الي جاب شطر رأس المال، يملك شطر عدد الأسهم، و الي جاب ربع رأس المال يملك ربع عدد الأسهم، و هكذا دواليك...، أخيرا، الشّركاء، يتسمّاو زادا بكلمة أخرى هي "المساهمين"... باهيييي... هالاسهم الي نحكيو عليها، تتباع و تتشرى بين الناس كيما أي سلعة أخرى... و السوق الي تتباع وتتشرى فيها الأسهم هي البورصة...
نجيو توّا لسيفاكس آلاينز، هي شركة طيران، خذات رخصتها آخر عام 2011، و بدات برأس مال قيمتو 15 مليار، مقسوم على 3 ملاين سهم كلّ سهم يسوى 5 دينارات... في عام 2012، الشّركة كملت خاسرة 14 مليار و نصف، يعني تقريبا في عامها الاوّل، كلات رأس مالها الكلّ، و نردّو بالنا، راهي الخسارة في ال3 سنين الأولى، امر عادي لأي شركة، خاطر عموما، الشركات ما يشدّو الثنيّة متاع الرّبح، الّا بداية من العام الرّابع، الاشكاليّة مع سيفاكس ىرلاينز، هي انو الخسارة متاع عام 2012 فاتت قيمتها، قيمة شطر رأس مال الشّركة، و في الحالة هذي، القانون يفرض عليها تزيد في رأس مالها،... هذاكا علاه، المساهمين متاعها، قرّروا باش يزيدو في رأس المال... و لمّا المساهمين في شركة يقرّرو الزيادة في رأس مال شركتهم، عندهم 3 حلول:
• يا هوما بيدهم يزيدو يحطّو فلوس في شركتهم،
• يا يلقاو مجموعة صغيرة متاع مستثمرين يعرفوهم عندهم فلوس، و يدخلوهم معاهم شركاء،
• يا يمشيو للبورصة، و يحلّو رأس المال لعموم النّاس...
كيفاش صارت العمليّة بالضّبط، في أوّل 2013، مشات شركة سيفاكس آرلاينز لهيئة السّوق الماليّة، (و هي هيئة حكوميّة تلعب دور المنظّم و المراقب للبورصة)، و قالتلها، أنا توّا رأس مالي الحالي 15 مليار، و خاسرة 14 و نصف عام 2012، نحب ندخل للبورصة، و نقول للنّاس: شكون يحب يدخل شريك في سيفاكس آرلاينز، راني باش نكبّر راس المال بـ 12 مليار و نصف، و هال12 مليار و نصف، باش نهبّطهم، في شكل زوز ملاين و نصف أسهم جديدة في الشّركة، والي يحب يدخل شريك في سيفاكس ىرلاينز، يشري من هالأسهم الجديدة على 10 دينارات السّهم الواحد... هوني لاحظوا حاجة، الأسهم القدم قلنا لفوق انهم يسواو 5 دينارات، و الأسهم الجدد الي عرضهم سي الفريخة (باعتبارو المساهم الرئيسي) على الناس، سوم الواحد 10 دينارات، و العملية قانونية جدّا، و السعر هذا هو سعر عرض بيع، و صاحب الشركة يحب يقول بيه للمستثمرين، هذي شركة عندها عام تخدم، و حتى كان خاسرة، راهي مستقبلها زاهر، و باش تربح برشا فلوس مستقبلا، هذاكا علاه، الي يحب يدخل معايا شريك، ما يدخل الا على 10 دينارات السهم، و طبعا بين البايع و الشاري يفتح الله، حد ما اجبر المستثمرين الجدد انهم يصدقوا كلام سي فريخة، و حد ما احبرهم يشريو...
ما علينا، للحصول على رخصة الدخول للبورصة من هيئة السّوق المالية، أصدرت شركة سيفاكس آرلاينز، تقرير حول ارقامها و نشاطها الماضي و توقعات ارقام نشاطها المستقبلي، و التقرير هذا يحمل مصادقة هيئة السّوق الماليّة بتاريخ 17 أفريل 2013، و هوني نردّو بالنا مليح، راهي مصادقة هيئة السّوق الماليّة، لا معناها انّها متبنية الكلام الي في التّقرير، و لا معناها انّها تشجّع في النّاس باش تساهم، و التّنبيه هذا، موجود حرفيّا في نصّ المصادقة، المصادقة تعني فقط، انّو هيئة السّوق الماليّة ترى انّو سيفاكس آرلاينز عندها الحق تدخل للبورصة...
المفيد، تمّت عمليّة زيادة رأس المال عن طريق البورصة، بعد ما جات النّاس و شرات الزوز ملاين و نصف أسهم جديدة على 10 دينارات السّهم الواحد... و 10 دينارات اذا، هو اوّل سوم دخلت بيه أسهم سيفاكس آرلاينز للبورصة نهار 29 ماي 2013... و بداية من هاك النهار أصبحت أسهم سيفاكس آرلاينز الكلها، ممكن تتباع و تتشرى في البورصة، و بداية من النهار هذاكا، سوم السّهم أصبح يتحدّد بالعرض و الطّلب، و كلّ نهار و سومو...
نواصلو... في اوّل عام 2014، خرجت الوضعيّة الماليّة متاع سيفاكس آرلاينز متاع عام 2013، و المفاجأة، كانت أنّو الشّركة خسرت 11 مليار و 600 مليون عام 2013، بينما في التّقرير الي تقدّم للنّاس قبل الدّخول للبورصة، الخسائر المتوقعة عام 2013، كانت 7 مليارات و نصف فقط، بالطبيعة، التوقّعات ما تنجّمش تكون صحيحة 100%، لكن الفارق هوني كبير برشا بين التوّقعات و الي حصل...
فمّا حاجة أخرى، ظهرت مع ارقام 2013، و هي أنّو مراقب الحسابات متاع الشّركة، قال في تقريرو، الي فمّا 7 مليارات و 235 مليون شارج ما تمّش احتسابهم، يعني حسب كلام مراقب الحسابات، النّتيجة اللحقيقيّة للشّركة عام 2013، هي خسارة بـ 18 مليار و 800 مليون، و موش بـ 7 مليارات و نصف كهو... طبعا، كي خرجت هالمعلومات الماليّة، و السوق اكتشف انو حكاية خطّ تونس مونتريال الي عملاتو سيفاكس آرلاينز ما فماش منها، و غيرها من الحكايات... تأثّر سعر أسهم الشّركة و قعد في النّازل نهار بعد نهار...
نواصلو... في نوفمبر 2014، أصدرت هيئة السّوق الماليّة بلاغ لعموم المواطنين تقول فيه حرفيّا :
" انّها اطّلعت على معلومات متعلّقة بـحوايج غير عاديّة، anomalies، في الحسابات و التنظيم متاع شركة سيفاكس آرلاينز، و انّو هالمعلومات، ممكن يكون عندها تأثير على الوضعيّة الماليّة للشّركة، و على سعر السّهم متاعها"...
هذا حرفيّا كلام هيئة السّوق الماليّة، الي قرّرت في نفس البلاغ، وقف تداول أسهم سيفاكس آرلاينز في البورصة بداية من 18 نوفمبر 2014، يعني، الي يملك اسهم في هالشّركة ما عادش ينجّم يبيعهم في البورصة بداية من 18 نوفمبر 2014. و وقتها، كان سوم السّهم، 3 دينارات و 900 ملّيم، بعد ما النّاس شراتو في اوّل نهار دخل بيه للبورصة، أي نهار 29 ماي 2013، بـ 10 دينارات.... المفيد، قعدت أسهم شركة سيفاكس آرلاينز ممنوعة من التداول في البورصة حتى نهار 20 اوت 2015... نهارتها، هيئة السّوق الماليّة أصدرت قرار تحت العدد 38.... هالقرار، الي قال انو يعتمد على تقرير بحث، أثبت وجود "تظليل و مغالطات ماليّة في الأرقام الي قدمتهم الشركة للعموم"، يُجبر السيّد محمّد فريخة، المساهم الرّئيسي في الشّركة، انّو يشري كلّ الأسهم الي يملكوها ناس اخرين في الشّركة، و عددها زوز ملاين و 400 ألف سهم، يشريهم على 3 دينارات و 900 ملّيم للسّهم الواحد، و تطلع القيمة الجمليّة للعمليّة، ديما حسب بلاغ هيئة السّوق الماليّة في حدود 9 مليارات و 370 مليون... القرار يقول زادا أنّو سي محمّد الفريخة وافق على العمليّة بشروط، دون توضيح الشّروط شنيّة، و القرار حدّد انّو سي الفريخة يشري هالزّوز ملاين و 400 الف سهم، في الفترة بين 21 سبتمبر و 30 أكتوبر 2015، ...
هوني دخلت المحاكم في الموضوع، سي محمّد الفريخة، شكى لمحكمة الاستئناف ضدّ القرار الي يجبرو على دفع 9 مليارات و 370 مليون مقابل شراء الأسهم من باقي المساهمين، و قال في شكايتو أنّو هيئة السّوق الماليّة ما عندهاش الحق تفرض عليه هالحكاية.... هذي شكوى على أصل الموضوع، و مازال ما تمّش الحكم فيها للآن... لكن سي فريخة شكى زادا لمحكمة الأستئناف، و طلب توقيف قرار اجبارو على شراء الأسهم، في انتظار صدور حكم المحكمة حول اصل الشكاية، و نهار 8 أكتوبر 2015، رئيس محكمة الاستئناف رفض توقيف قرار هيئة السّوق الماليّة، يعني نظريّا، سي محمّد الفريخة كان مجبر على شراء الزوز ملاين و 400 الف سهم في تاريخ ما يفوتش 30 أكتوبر الي فات، و هذا شي ما صارش لتوا...، و اسهم سيفاكس ارلاينز الي كان تداولهم معلق تمّ شطبهم نهائيّا من التداول في البورصة... الشركة من وقتها حابسة، و ديونها موش خالصة خاصة ديون عجيل و ديوان الطيران المدني و صندوق الضمان الاجتماعي.... و هوني نحكيو على مبلغ يفوق 20 مليار....
على خير |
بجاااه ربي الناس إلي تفجعت من محتوى تقرير دائرة للمحاسبات و ما قراتش الستاتي هذا، تقراه... راهو مهم برشا، خاصة للناس الي ما عندها حتى علاقة بالإدارة و المالية، مهم جدا تقراو هذا امانكم
العبد الفقير، كنت من جملة النّاس الي تستنى بفارغ الصّبر في التّقرير السنوي 30 لدائرة المحاسبات، و سعيد انّو خرج أخيرا، و انّو يتضمّن عمل متميّز و دقيق، عمل ورّانا هول المصائب الي موجودة في التصرّف العمومي، و هالعمل هذا هو الطّريق الوحيد للإصلاح، الكشف طريق الاصلاح، هذي لازمنا نفهموها و نفخرو انّو الكشف موجود في بلادنا... عمل دائرة المحاسبات قيّم جيّد، و لازمنا نفهموه، و نقومو باللّازم لإصلاح ما يجب إصلاحه...
...لكن... بصراحة، في بلادنا نهوّلو كلّ شي، على ما تابعت الاعلام و فايسبوك، ارقام طائرة هنا و هناك، حالة هستيريا غريبة تدلّ اساسا عن عدم علم بأبجديّات التصرّف و التسيير العمومي و الخاص...
نردّو بالنا: كلامي هذا ما ينفي في شيء خطورة الاخلالات، و ضرورة اوّلا اصلاحها، و ثانيا محاسبة المتسبب فيها سواء عن قصد او بإهمال، و في كلّ تقارير دائرة المحاسبات القديمة، دائما ما نقابلو في عديد الفقرات عبارة "و اثر عمل الدّائرة، قامت الادارة بإحالة الملف على القضاء)
لكن يا توانسة، نحب نقلكم حاجة، المدقّق و المراقب، راهو يمشي لأي مؤسسة عموميّة او خاصّة، و يفلي اكثر ما يمكن من الوثائق و الجداول، و ما يتكلّم الّا على الاشياء الخاطئة، يعني يكون غالبا بربش آلاف العمليّات و الوثائق باش خرج بهاك الاخلالات، راهو كان تغزرو لتقارير الرّقابة الدّاخليّة لأكثر المؤسسات الخاصّة نجاحا في العالم، تلقاو تقارير في شكل مجلّدات... يعني كلّ ما كبر حجم المؤسسة، كلّ ما تكثر الإخلالات مهما كانت درجة التّنظيم، و هذاكا علاه في المؤسسات هذي، نلقاو ادارات كبرى و دائمة للرّقابة الدّاخليّة مهمتها الرّقابة الدّائمة، و ادارات كبرى للتصرّف في المخاطر مهمّتها استباق آثار الاخلالات الي تصير... احنا مصاريفنا العموميّة بين 2010 و 2015 دون اعتبار خدمة الدّين (خلاص ديون تونس)، مصاريفنا في ال6 سنين هذيكا بلغت... شدّو عنكم: 165 الف و 324 مليون دينار... يعني لمّا نحكيو على مبالغ الإخلالات، لازمنا اوّلا ننتفضوا ضدّ تبديد المال العام بالاهمال او سوء التصرّف، لكن ثانيا نتذكروا النسبة الضعيفة جدّا لهذه المبالغ مقارنة بالـ 165 الف و 324 مليون دينار الي صرفناهم في نفس الفترة... الكلام هذا نقول فيه موش للتّقليل من اهمّية الاخلالات، لانها مهما كان مبلغها تبقى فادحة و لو ما نتفطنوش ليها تأدّي لكوارث اتعس، لكن باش نحاول نوقّف تيّار جلد الذّات و اعتبار انفسنا ضعنا و ماشيين للخراب الزؤوم و كلّ شي غالط، لسبب بسيط : اوّلا اعتبار كلّ شي غالط هو استنتاج عبثي و غبي، و ثانيا، لو تغزرو لتقارير دوائر المحاسبات للدّول المتقدمة نلقاو نفس الشّي، لكن غادي، تقرير دائرة المحاسبات يؤدّي للمطالبة بالإصلاح و موش لحالة هستيريا تشكّك في كلّ شي، و للتّأكيد على كلامي، اقراو الكلام الموالي:
أمثلة من تقرير دائرة المحاسبات الفرنسيّة 2017:
كلمة خسارة تعاودت 29 مرة
كلمة fraude (غش) في صيغ مختلفة تعاودت اكثر من 50 مرّة
كلمة opaque (غير شفّافة) تعاودت اكثر من عشرة مرّات في صيغ مختلفة 'تصرف غير شفاف، علاقات غير شفّافة...)
كلمة infraction (اخلال) تعاودت اكثر من 20 مرّة
600 الف اورو منح غير مستحقّة لاعضاء مجلس جراحي الاسنان
عشرات ملايين اورو بين 2007 و 2012 بسبب عمليّة تحيّل جبائي كبرى في مجال الأداء على التّكوين المهني
حوالي 10 مليارات اورو مقدار موارد ضاعت على موارد الميزانيّة بين 2009 و2014 بسبب القررات الارتجاليّة للحكومة في تركيز و تغيير الاداء الايكولوجي على وسائل النقل الثقيلة. القرارات هذي تكلفت زادا حوالي 960 مليون اورو تعويض لشركة خاصّة كان موكول ليها جمع هذا الاداء، فما خسارة احرى ناجمة عن اقتناء معدّات و تجهيزات 652 مليون اورو اصبحت بلا جدوى بعد التخلي عن الاداء
ديوان تعويض الحوادث الطبّية شاري لوجيسيال فاشل ما ينفع بشي قيمتو 3.5 مليون اورو
نفس الديّوان ما قامش بإستحلاص ديون عموميّة بقيمة 30 مليون أورو
450 الف اورو مدفوعة مرّنين من طرف معتمدية مدينة ارجونتاي لشركة مسؤولة عن التصرّف في المواقف العموميّة
و غيلرهم من اخلالات مهولة
للي يحب يثبّت علينا : تقرير دائرة المحاسبات الفرنسية 2017:
https://www.ccomptes.fr/sites/default/files/EzPublish/RPA2017-Tome-1-integral.pdf
الخلاصة:
نتائج تقارير دائرة المحاسبات هي ضوء تونس في العتمة متاع التصرّف في الاموال العموميّة، و فيه اخلالات مقزّزة (ما لقيتش عبارة اخرى
الرّاي العام لازمو يتقلق من نتائج التقرير و يعمل ضغط على الحكّام للاصلاح و الفضيحة لازمها ترعب المتسببين فيها اهمالا او قصدا
لكن، ايّاكم و جلد الذّات و تحقير و التشكيك في المستوى الاداري للتصرف في الميزانية الي عند تونس، و الي لو نقارنوه بالدّول الي في وضعنا، نلقاو ارواحنا في الطّليعة بشهادة المؤسسات الماليّة العالميّة، و لازمكم تعرفو خاصّة، انّو أي كانت المنظمة او المؤسّسة، اذا كان حجمها كبير (فما بالك بدولة)، فراهو الي يلوّج يلقالها اخلالات
بجااااه ربّي جماعة بيّوع الحكومة اخطاوني، راني نحكي على اخلالات في فترة بين 2010 و 2015، يعني الاحزاب الكلّ الي حكمت معنيّة بيها
#استهلك619 |
نواصلو مع التقرير 30 لدائرة المحاسبات و اليوم نحكيو على مصحّتي حي الخضراء و العمران متاع الCNSS... هاذم زوز مصحّات عموميّة تابعين الCNSS بعني ماهمش مؤسسات عمومية كيما باقي السبيطارات، و انما عبارة على مصلختين من مصالح الصندوق، محاسبتهم و ماليّتهم تابعين لمخاسبة و ماليّة الصّندوق، بصراحة؟ ما تقراوش خير...
اهمّ الملاحظات :
• بين 2010 و 2015، انتدابات بطريقة مباشرة بعيدا عن المناظرة و تكافؤ الفرص، و رغم تبريرات الصّندوق و الوزارة، الدّائرة اكدت على تناقض العملية مع مبدأ التناظر في انتدابات المؤسسات العمومية و اكدت انّو الانتدابات غير
• لتغطية الطلب عليهم، المصحتين مظطرّين يتعاقدو مع أطباء لفترات معينة، لكن الحكاية هذي صارت فيها بعض التجاوزات، مثلا، الدّائرة تلقى انّو بين أكتوبر 2010 و سبتمبر 2013، تمّ خلاص 28 الف دينار لـ18 طبيب متعاقد في غياب كلّي لاي وثيقة تسبت انّو فمّا مرضى تمّت معالحتهم من طرف هؤلاء الأطبّاء، و حتّى المؤيدات الي قدّمهم الصّندوق لتبرير 7 حالات، الدّائرة لقات تضارب في الفترات و في أسماء الأطبّاء
• في الخدمة، أي خدمة، الخدّام عندو الحق يأخذ تسبقة على الاجر، فمّا 9 أعوان في هالزّوز مصحّات، وصلو خذاو تسبقات بلغت 159 الف دينار و خرجو للتقاعد و ما خلصو حتى فرنك للصندوق
• عام 2014، مصحّة العمران عملت استشارة لشراء أجهزة قيس السكّري، العرض انحصر بين زوز مزوّدين منهم واحد اقل من الآخر بـ 14,63%، و المواصفات الفنّية متاع الاثنين كيف كيف، طاحت الاستشارة في الماء و ما اختارو حد، و تعاودت في 2015، و قعدو نفس الزّوز مزوّدين، رغم انّو المزوّد الارخص ثمن المرّة الأولى قعد ارخص من الآخر بـ 7% فإنّو الاختيار وقع على الاغلى
• الدّائرة جات تثبّت، تلقى انّو فمّا عيادات و اعمال طبّية تكميليّة و فحوص اشعّة و ادوية، تعملت بأرقام انخراط 218 مواطن شدّو عندكم... متوفيين منذ اكثر من 3 سنين، و منهم واحد متوفي عندو 20 سنة... كلفة العلاج بهذه ال218 رقم منخرط متوفّي بلغت 300 الف دينار...
• فمّا زادا 145 مواطن ارقام انخراطهم مشطوبة من الصّندوق، و رغم ذلك تمتعو ب 1090 عيادة طبّية في مصحّة العمران
• في تونس عندنا برنامج وطني للعناية بالعائلات المعوزة يضمنلهم العلاج مجّانا، و العائلات هذي مسجّلة عند وزارة الشؤون الاجتماعيّة، بين 2012 و 2015، فمّا 345 شخص في مصحّة العمران و 90 شخص في مصحّة حي الخضراء تمتعو بالعلاج مجّانا رغم انهم غير موجودين أصلا في سجلّ العائلات المعوزة
• الكلنا نعرفو انّو المعارف في السبيطارات هي الي تقضي، كلام و برّه، لكن المرّة هذي الدّائرة فدمت الدّليل بالأرقام، بين 2000 و 2015، 16,21% من العيادات في مصحة الخضراء و 55% من العيادات في مصحّة العمران، يصيرو دون مواعيد مسبقة، في المقابل، فمّا المرضى الي ما عندهم حد توصل فترات انتظارهم لعام و 20 شهر أحيانا للحصول على موعد
• في السيستام متاع الزّوز مصحّات، فمّا امكانيّة الغاء فحص طبي تسجّل ديجا في السيستام، و هذا امر عادي، خاطر ينجّم يصير خطأ او مريض يسجّل و يبطّل او غيرهم من العوائق، لكن الاشكاليّة انّو الي يسجّل و الي يحذف هو نفس العون، و هذا امر غير مقبول في التصرّف، خاطر التسجيل في السيستام معناه اجباريّة قبض مقابل العلاج و دخول هذا الثمن لخزينة المصحّة، و الحذف معناه انّو ما عادش فمّا اجبارية لقبض المعلوم بإعتبار انّو العملية ما تمّتش نظريّا... و عمليّة الحذف هذي لازم يقوم بيها شخص غير الشّخص الي يسجّل لتفادي التجاوزات، باش تفهموني، تذكروا عملية الإلغاء في قباضات المساحات التجارية الكبرى، القابضة لازم تعيّط لعرفها باش يعمل الإلغاء...المأساة فين؟ المأساة انّو بين 2010 و 2015، قاضيات و قضاة الدّائرة يلقاو انّو فمّا 26403 عمليّة فحص تمّ حذفها من السيستام على أساس انها ملغاة، لكن كي جاو يثبتو، يلقاو انّو فمّا 390 الف دينار ادوية تعطات بدون موجب على ظهر هذه العمليّات الملغاة...
• نجيو توّا لمخازن الادوية، الادوية هي سلعة هشّة و خطيرة و التصرّف فيها لازمو يصير بطريقة الدّاخل اوّلا للمخازن يخرج أولا للمرضى FIRST IN FIRST OUT و الطريقة هذي تساعد اقصى ما يمكن على تلافي انّو ادوية يفوت تاريخ صلاحيّتها و هي مطيشة في المخازن...للاسف الزوز مصحّات ما يستعملوش في هذه الطريقة للتصرّف في المخزون...
• بين 2010 و 2016، فمّا دوايات بقيمة 198 الف دينار تعطات من صيدليتي المصحتين على وصفات من أطباء ما عادش يخدمو في الزوز مصحّات سواء تقاعدو او استقالو، و فمّا 46 الف دينار دوايات تعطات على وصفات من أطباء ما عندهم حتّى علاقة بالمصحتين و فمّا 55 الف دينار دوايات تعطات مرتين لنفس المرضى في نفس التاريخ
• بين 2010 و 2015، تعطات مستلزمات فيس السكّري (الات القيس و التيكيات متاعهم) بقيمة 125 الف دينار لناس ما فمّا حتى تسجيل يثبت انها خذات دواء لمعالجة السكّري
• على عيّنة من 23 حالة متاع ناس خذات دوايات، قضاة الدّائرة يلقاو فمّا 4 حالات خذاو ادوية بقيمة 5406 دينار ما عندهمش ملفّات طبّية و ارقام انخراطهم مجهولة و "يرجّح ان تكون وهميّة"... و فمّا حالة ماخو بقيمة 10 الاف دينار بعنوان .... 5 امراض مزمنة و ثقيلة...
• بالنسبة للأدوية الغالية كيما السرطان و الخلايا الدموية و مشاكل النمو و التهاب الكبد عافانا و عافاكم الله، هذي تصدر فيها قرارات تكفّل من الصندوق بعد دراسة الحالة طبّيا، بين 2010 و 2015، يلقاو فمّا 2055 رقم انخراط خذاو دوايات بقيمة 17 مليون دينار دون وجود أي قرار تكفّل، و الاتعس، انّو فمّا 3513 رقم انخراط خذاو دوايات بقيمة 11 مليون دينار بينما هوما في الواقع ناس متوفيين في تاريخ صرف الادوية...
• القضاة ثبتو في قيمة مخزون بصيدلية مصحّة العمران لعينة من 34 دواء نهار 4 جوان 2016، يلقاو فمّا فارق بـ 620 الف دينار بين المخزون المسجّل نظريّا و المخزون الموجود فعليّا...
على خير
بجاه ربي قبل ما تدبرمو اقراو الستاتي الموالي في الصفحة، خوذو رأيي و كملو وسعو بالكم عالستاتي الموالي في الصفخة، صدقوني تتبدل فكرتكم على برشا حاجات |
رجائي من السيدات و السادة قاضيات و قضاة دائرة المحاسبات يحطو فسفاط قفصة و المجمع الكيميائي و مشتقاتهما من شركات البستنة و البيئة في برنامج عملهم، انتم المرصد الوحيد الذي يخبر الشعب بما يقع في قطاعه العام دون خوف من اتحاد أو من انتخابات أو من نعرات شعبية متاع جهويات... خلينا نفهمو شنوا الي صاير في الانتدابات المهولة و في حكاية نقل الفسفاط و في الإضرابات متاع 2015 و في حقيقة مداخيل الشركة وين ماشية.... إن شاء الله |
السلام عليكم
نواصلو مع الجزء الثّاني من مشاكل الشّركة الوطنيّة للنّقل بين المدن، و اليوم نحكيو على 3 حوايج، اوّلا بعض التجاوزات الماليّة، ثانيا راي الدّائرة في العقوبات المتّخذة ضدّ المخالفين، و اخيرا اقتراح التّطهير المالي الي قدماتو ادارة الشركة... تلقاو كلام الدّائرة بين ضفرين يليه تعليق الصّفحة:
اولا، بعض التجاوزات الماليّة:
"كما لم يقع التفطن إلى النقص في مداخيل وكالة قفصة البالغ 2109 دينار إلا في شهر مّاي 2015 في حين أ ن التجاوزات بدأت منذ افريل 2014..." يعني المشكلة نفيقو بيه بعد عام تقريبا...
"كما لم يقع التفطن إلى النقص في مداخيل وكالة بنزرت البالغ 13931 دينار إلا في شهر مّاي 2015 في حين أ ن التجاوزات بدأت منذ نوفمبر 2014،" و هوني فقنا بيها بعد 6 شهور...
المفروض انّو الrecette متاع كلّ رحلة، تتصب في نهارها في خزينة الشركة، لكن، و هوني يرجع كلام الدّائرة:
"وصل ال تّأخير إلى 20 يوما في بعض الحالات زيادة على عدم تدوين تاريخ الإيداع في بعض جداول تسليم الإيرادات وهو ما من شأنه أن يفتح المجال أمام التلاعب بأموال الشركة"... يعني الrecette في جيبو، الله اعلم اش يعمل بيها، و وقتو الي يظهرلو يصبها للشركة...
ثانيا، الإجراءات الرّدعيّة، و هو حسب راينا الاتعس و الي يفسّر كلّ شي:
" وقد أ دّى عدم اتخاذ إجراءات ردعيّة تتمّاشى وحجم المخالفات تجاه الآعوان المخالفين والاكتفاء بإحالتهم على مجلس التّأديب وتسليط عقوبات بسيطة تتمّثل في إيقاف عن العمل لأيّام إلى تفاقم تجاوزات القبّاض"...
هذا هو معنى كلمة رزق البليك، لو أي من النّاس الي في مجالس التّاديب (من الادارة و النقابة) و خذاو القرارات "الرّدعية" المضحكة هذي، لو أي منهم جات عندهم افار خاصّة، و اكتشفوا انّو واحد من خدّامتهم عمل تجاوزات في الفلوس، و الله لا يخلّيوه يزيد معاهم نهار، راهم طردوه و شكاو للحاكم و استرجعو حقهم المادي و المعنوي، لكن هوني التجاوزات في رزق البليك، دونك، موش مشكل، بوس خوك و روّح، حدّ ماهو واقف على الرّزق الي ضاع...
ثالثا، الحل شنوّا في المشاكل الماليّة متاع الشّركة هذي، حسب إدارتها :
* "تكفل الدولة بمستحقات الصندوق الوطني للتقاعد والحيطة الاجتماعية"، هاذم 21 مليون دينار، و "تكفّل الدّولة"، هي جملة فضفاضة معناها الحقيقي، انّو الفلوس تخرج من ميزانية الشّعب التّونسي، يعني من جيب دافعي الضّرائب
* "فسخ قرض إعادة هيكلة صندوق المنشآت العمومية"، هاذم قريب 5 مليون دينار، فسخ معناها يا صندوق مضمض ما مرجعينلك حتّى فرنك، و الصّندوق هذا باش يسجّل خسائر بـ 5 مليون دينار، و الصّندوق هذا، كيف كيف مموّل من ميزانيّة الشعب التّونسي، يعني من جيب دافعي الضّرائب، و لمّا يخسر، لازم نعوضولو الخسارة باش ما يبركش، و التعويض كيف كيف من ميزانية الشّعب التّونسي...
* "تكفل الدولة بخلاص مستحقات الشركة الوطنية لتوزيع البترول" هاذم قريب 14 مليون دينار، و "تكفّل الدّولة"، هي جملة فضفاضة معناها الحقيقي، انّو الفلوس تخرج من ميزانية الشّعب التّونسي، يعني من جيب دافعي الضّرائب
* "تسريح 120 عونا زائدين عن الحاجة في إطار عملية التطهير الاجتماعي".... هذي الناس الي تخلص ما غير ما فمّا خدمة...معقول... بعد ما اتخذ شرى مكحلة
* "دعم الدولة للخطوط ذات المردودية الضعيفة خاصة منها الحدودية وذات الصبغة الاجتماعية"... هذا الإجراء الوحيد أي كان من المفروض يصير منذ انشاء الشركة و موش بعد ما تخلى....
على خير |
😂😂😂😂😂😂😂
ما لقيت ما نقول😂😂😂 مسكين قلبو تعبى من كثر ما قرا مصايب هوني😂
ديزولي صديقي :) |
نكتة حول الشركة الي حكينا عليها لعشية، هاك الرابحة و الي أمورها منظمة :
"رحلات لوزارة الداخلية ما تم فوترتها (يعني مطالبة بثمنها) الا بعد تدخل دائرة الحسابات"، هذي على كل حال رحلات تقيدت في الاخير ضمن مداخيل الشركة"،
لكن الاحلى هو البلوشي للاتحاد :
" كما لم تتم فوترة الرحلة التي تم إنجازها لفائدة الاتحاد العام التونسي للشغل من تونس بإتجاه الحمامات ذهابا و إيابا بتاريخ 02 أفريل 2015... "، يعني حتة بعد ما نبهتهم الدائرة، ما صلحوش و ما طالبوش بحق الشركة
من الصفحة 687 من التقرير 30 لدائرة المحاسبات |
السلام عليكم
على اثر الحادث الأخير في قفصة لحافلة شركة النقل بين المدن، هات نحكيو على بعض المشاكل الي أثارهم تقرير دائرة المحاسبات حول الشركة (للتوضيح نحكيو عل الشركة الوطنية للنقل بين المدن و موش الشركة الجهوية للنقل بقفصة)هذي: (ننصحكم تقراو للآخر باش تفهموا سبب المشاكل)
الشركة هذي تخدّم في 785 عون، رأس مالها الي تكونت بيه من أموال دافعي الضّرائب، يبلغ 8,5 مليون دينار... آخر عام سجلت فيه الشّركة هذي أرباح هو عام 2010، عامتها كملت رابحة 45 الف دينار، و ما بين 2011 و 2014، الشركة هذي سجلت خسائر متتالية وصلت 48,5 مليون دينار... يعني بالفلّاقي شركة فاااالسة في الواقع، خاطرها كلات رأس مالها الكلّ و زادت كلات فوقو 40 مليون دينار ديون، منهم 21 مليون دينار مساهمة تقاعد خدّامتها لصندوق الضّمان الاجتماعي ما صبّتهمش، و 14 مليون دينار ثمن المحروقات للشركة التونسية لتوزيع البترول ما خلصتهمش، و 5 مليون دينار لصندوق إعادة تأهيل الشّركات العمميّة ما خلصتهمش...
يا ترى علاش؟
أوّلا، الشركة هذي مدخولها جاي أساسا من بيع التّذاكر، و عام 2014، مجموع مداخيلها بلغ 27 مليون دينار... آش عملو بيهم؟ فمّا 71% من المداخيل مشات شهاري (حوالي الف دينار معدّل الاجر الشهري الصّافي للعون عام 2015) ، يعني ما بقاو الّا 30% لكل باقي المصاريف من محروقات و تصليح و ضوء و ماء و تلفون و مصاريف مختلفة...
ثانيا، من عام 2010، تعريفة النّقل ما زادتش رغم الارتفاع الصّاروخي لسعر المحروقات و الكهرباء و الأجور، و فوق هذا، الشركة تخسر كلّ عام 1,4 مليون دينار بسبب مجانيّة تنقّل عائلات جرحى الثّورة و شهدائها، و تخسر كلّ عام في 2 مليون دينار بعنوان نقل الحاملين لبطاقة إعاقة، و الشركة ما خذات حتّى ملّيم من ميزانيّة الدّولة لتعويض هذه الخسائر
الشركات عموما، تخدم، و تربح، و من هاك المربوح، تخلّي تفتوفة كل عام و تزيد عليهم قروض و تجدّد وسائل الإنتاج متاعها، باش تنجّم تواصل تخدم و اتدخّل فلوس في الأعوام الموالية، احنا شركتنا، بلعت خسائر من عام 2011، و صحيح تتسلّف، لكنها تتسلّف باش تخلّص شهاري الخدّامة و تشري مازوط للكيران و تخلّص مصاريفها السوميّة الأخرى.. في الاثناء، اسطول الحافلات قاعد يتآكل، و ما صارلوش تجديد، و النّتيجة: الشركة نورمالمون لازمها 169 حافلة يوميّا لتأمين السفرات متاعها، في ماي 2016 ما فمّا كان 87 حافلة يخدمو، الباقي كاملوت غير صالحة للإستعمال، او معطّبة لم يتمّ إصلاحها... إيه عاد فتكم بالحديث:
عام 2009، الشركة عملت صفقة لشراء 61 حافلة من عند شركة اسمها "ايكار"، خذات منهم 40 حافلة على دفعتين، خلصت حق 20، و قبل ما تخلص حق ال20 الاخرين، رجعتهم للشّركة، خاطر اكتشفت انّو السّلعة بكلها كاملوت و الأعطال لا تتوقّف، و الخبراء العدليّين (فمّا قضية جارية) اثبتوا انّو السبب هو أخطاء على مستوى التصميم و التركيب و تدنّي جودة المعادن المستعملة في صناعة الحافلات ادّات للاعطاب و هدّدت راحت و سلامة المسافرين... الحاصل من 61 قعدو كان 20 عند الشّركة، و هال20 في حالة يضلعو، و مطيشين في ديبو بن عروس، و خبراء الدّائرة اكتشفوا انهم في حالة رثّة بالوسخ و الإهمال و فيهم قطع غيار منحية، و منهم 3 حافلات تنحّاو منهم العجلات الاحتياطيّة... عاد في الأثناء، الشركة شرات 30 حافلة جديدة من نوع "man" عام 2013، وفشل صفقة حافلات شركة "ليكار"، خلّات الشركة تنزل على استغلال حافلات "man" و هالدّهك دون صيانة هذا، استنزف الحافلات هذي، و خلّاها تبيّل على بكري و ووصل عدد ايّام توقّفها عن العمل 1348 يوم لمجموع حافلات "man " رغم الي عمرها اقل من عام... و فوضى مع فوضى، تؤدّي الى مصاريف اضافيّة، و المصاريف الأضافيّة هوني، تتمثّل في اضطرار الشّركة في أكتوبر 2015 الى كراء 30 حافلة لمدّة سنة بكلفة...4,5 مليون دينار...
نجيو توّا للفوضى الي أدّات لباقي الفوضات، الصّيانة:
خبراء دائرة المحاسبات، لاحظوا انّو الصّيانة ما عندها حتّى فاعليّة، ما فيهاش تدقيق في مختلف أجزاء الحافلة لتفادي الاعطاب و أي مشاكل تأدّي لتفاقم استهلاك المحروقات، لا، عمّال الصّيانة يكتفيو بمجرّد تبديل زيوت، و حتّى هذي يا ليتهم خدمو خدمتهم فيها: في الـ5 شهور الأولى من عام 2016، فمّا 25 حافلة نساو ما بدلولهاش الزّيت في الكيلومتراج اللّازم، فيهم الي فاقوا بيها بعد ما فاتت الكيلومتراج الأقصى بـ 1040 كم و حتّى 7323 كم...
فمّا ما اتعس، برشا سوّاق يتجاهلو الإشارات الضّوئيّة (voyant lumineux) الي في التابلو دو بور لمّا المحرّك يكون فيه مشكل، فمّا زوز حافلات صارتلهم اعطاب فادحة بسبب تجاهل السّواق الإشارات الضّوئيّة الي في التابلو دو بور شدّو عندكم: 89 مرّة، 89 مرّة تشعللهم الارت و ما اعلموش عليها... رزق بليك... الحاصل عام 2015 برك، مجموع توقّف حافلات الشركة عن العمل بلغ 11032 يوم مع ما يعنيه الامر من مداخيل ضائعة على الشّركة... و هوني لازم الإشارة انّو الدّائرة تحدّثت عن رداءة ورشات الصيانة و نقص التجهيزات فيها و غياب الفنّيين الاكفّاء في الاعطاب المستعصية و الالكترونيك و الخراطة... ما فهمتش في شكو ن يخدمو في الصيانة الحق...
نجيو توّا لما اتعس، المخزون متاع قطع الغيار:
كلّ شركة تحتلرم روحها، ما تخرج من مخزونها قطعة الّا بورقة و تسجيل في دفاتر، و في آخر كلّ عام، تقوم بinventaire شنوّا عندها في الواقع، باش هكّا تفيق اذا فمّا سلعة تخرج من غادي لغادي ما غير ما تتسجّل... الinventaire السّنوي في مخزون قطع غيار شركة النّقل بين المدن، اثبت انّو فمّا فارق بين الدّفاتر و الواقع في مجموع قطع غيار بقيمة 2 مليون دينار... و الاتعس، انّو الشّركة ما عندها حتّى تفسير لهذا الفارق
نجيو توّا للمازوط:
، في الشركات الي تحترم روحها، يقع التفريق بين الي يستقبل السّلعة و الي يتصرف فيها و الي يسجّلها، في الشركة الوطنيّة للنقل بين المدن، عامل الضّخ يتولّى قبول كميات الوقود الواردة من الشركة الوطنية لتوزيع البترول وّتزويد الحافلات وّتعمير جذاذات الاستهلاك اليومية، هذا موش معناها انّو سارق و يحطّ الي يحب و يروّح بالي يحب، لا معناه انّو بسهولة تامّة ينجّم يكون سارق و يحطّ الي يحب و يروّح بالي يحب، و حد ما يفيق بيه اش يعمل... مثلا، بين جوان و سبتمبر 2015، خبراء الدّائرة يلقاو انّو فمّا 645 لتر مازوط مقيدين على أساس تمّ استهلاكهم من طرف 5 حافلات، لكن كي جاو يثبتو، يلقاو انّو ال5 حافلات هذي كانت في الواقع متوقفة عن العمل في الفترة هذيكا، أكيد غلطة و برّه...
نجيو توّا لأخطر موضوع، السلامة:
في شركات النّقل الي تحترم سلامة نسافريها، و في قانون تونس، السوّاق لازمهم اجباريّا يخضعو لفحص طبّي سنوي، لكن سوّاق شركتنا الموقّرة موش معدلين عالموضوع، و نسبة السّوّاق الي خضعوا لهذا الفحص عام 2013، ما فاتتش 8% و عام 2014%20% و عام 2015 33%... احنا شعب يموت عالرّعواني، تي برّا يا راجل قالو فحص طبي، لاباس عليّا... و لمّا تصير الكارثة نبكيو كي الولايا... مازال، في عام 2015 و الى حدود جوان 2016، الأغلبية الساحقة من تشكّيات الحرفاء تتمحور حول: السرعة المفرطة والسياقة العنيفة وغير المسؤولة، و عدد حوادث حافلة الشّركة بلغت 141 عام 2013 و 140 عام 2014 و 115 عام 2015، و تصورو هول الخسائر في الإصلاح و التعويضات الي تتكبّدهم الشركة جرّاء هالحوادث... و ما نحكيوش هوني على عشرات الحالات الي السّوّاق ما يلتزموش بالمسلك الي تحدّدهولهم الشّركة، يعني يمشي منين يحب هو...
مازال ما اتعس، القانون التّونسي يفرض وجود آلة اسمها تلكيغراف في كلّ حافلة لفضح السّوّاق الي يتجاوزو السرعة و يتلاعبو بسلامة الرّكّاب، عاد خبراء الدّائرة جاو يثبتو نهار 14 افريل 2016، يلقاو انّو الآلة هذي معطبة في 79 حافلة من جملة ال87 حافلة الي يدورو... و اكتشفوا خبراء الدّائرة انّو في عديد الحالات، بعض السوّاق يقومو هوما بيدهم بتخريب آلة التاكيغراف...
يزّي هوني خاطرني أنا بيدي غصّيت بصراحة |
خارج موضوع الصفحة :
عدد الصفحات متاع دولة الساحل و جمهورية بنزرت و مملكة صفاقس و جمهورية الجنوب تعطي فكرة على عدد الحمير اللي ماشي في بالهم انهم من أذكياء هالبلاد نظرا لإنتمائهم لحفرة من حفرها... جهويات مقيتة...
والله ليسوا سوى حفنة مرضى مصيرهم مزبلة التاريخ، |
Subsets and Splits
No community queries yet
The top public SQL queries from the community will appear here once available.